**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Νοεμβρίου 2019, ημέρα Πέμπτη και ώρα 12.45΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων και η Διαρκής Επιτροπή Κοινωνικών Υποθέσεων υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις».(2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν, ο Υπουργός Υγείας, κ. Βασίλειος Κικίλιας, ο Υφυπουργός Οικονομικών, κ. Απόστολος Βεσυρόπουλος, o Υφυπουργός Υγείας, κ. Βασίλειος Κοντοζαμάνης, ο Υφυπουργός Περιβάλλοντος και ενέργειας, κ. Δημήτριος Οικονόμου, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Γεώργιος Αμβράζης, Γενικός Διευθυντής του Συνδέσμου Ελληνικών Τουριστικών Επιχειρήσεων (ΣΕΤΕ), Αγνή Χριστίδου, Διευθύντρια του Ξενοδοχειακού Επιμελητηρίου Ελλάδος, Νίκος Ζωητός, Νομικός Σύμβουλος της Πανελλήνιας Ομοσπονδίας Ξενοδόχων (ΠΟΞ), Γεώργιος Χόντζογλου, Πρόεδρος της Ομοσπονδίας Εργαζομένων Επισιτισμού και Τουρισμού, Θεόδωρος Τσούχλος, Πρόεδρος της Ομοσπονδίας Λειτουργών μέσης Εκπαίδευσης (ΟΛΜΕ), Βίκτωρας Τσιαφούτης, Νομικός Σύμβουλος της Ένωσης Καταναλωτών «Η Ποιότητα της Ζωής» (ΕΚΠΟΙΖΩ), Γεώργιος Μπαρδάνης, πρώην Πρόεδρος Δ.Σ. του Κέντρου Θεραπείας Εξαρτημένων Ατόμων (ΚΕΘΕΑ), Δημήτριος Κολοκάθης, Πρόεδρος του συλλόγου εργαζομένων του Κέντρου Θεραπείας Εξαρτημένων ατόμων (ΚΕΘΕΑ), Θωμάς Νάνος, συντονιστής 14 Συλλόγων Οικογενειών Θεραπευμένων του Κέντρου Θεραπείας Εξαρτημένων Ατόμων ΚΕΘΕΑ- Διάβαση, Ορέστης Παπαγιαννόπουλος, Γενικός Γραμματέας του Δ.Σ. του Εθνικού Συμβουλίου κατά των Ναρκωτικών (ΕΣΥΝ), Γεώργιος Καλαμίτσης, Πρόεδρος του Συλλόγου Ασθενών «Προμηθέας», Μάριος Ατζέμης, εκπρόσωπος του συλλόγου ατόμων με λοίμωξη HIV «Θετική Φωνή», Γεώργιος Αδαμίδης, Πρόεδρος ΓΕΝΟΠ-ΔΕΗ.

Ο Προεδρεύων των Επιτροπών, κ. Σταύρος Καλογιάννης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Σταύρος Καλογιάννης, Γεώργιος Καρασμάνης, Σταύρος Κελέτσης, Κωνσταντίνος Κοντογεώργος, Ξενοφών Μπαραλιάκος, Ζωή (Ζέττα) Μακρή, Θεόδωρος Ρουσόπουλος, Βασίλειος – Πέτρος Σπανάκης, Ιωάννης Τραγάκης, Ιωάννης Γκιόλας, Χαράλαμπος (Χάρης) Μαμουλάκης, Αθανάσιος Παπαδόπουλος, Αθανάσιος (Θανάσης) Παπαχριστόπουλος, Νικόλαος Συρμαλένιος, Αλέξανδρος Φλαμπουράρης, Αλέξανδρος (Αλέξης) Χαρίτσης, Μιχαήλ Κατρίνης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βλάσης Κωνσταντίνος, Βρυζίδου Παρασκευή, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Πνευματικός Σπυρίδων, Σταμενίτης Διονύσιος, Τσαβδαρίδης Λάζαρος, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυλωνίτης Αλέξανδρος, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Νοτοπούλου Αικατερίνη, Κεγκέρογλου Βασίλειος, Πουλάς Ανδρέας, Λαμπρούλης Γεώργιος, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του Υπουργείου Οικονομικών «Κύρωση α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις».

Είμαστε στη δεύτερη συνεδρίαση. Έχουμε την ακρόαση των εξωκοινοβουλευτικών προσώπων. Έχουμε προσκαλέσει εκπροσώπους των φορέων, έτσι, όπως συμφωνήσαμε εχθές.

Το λόγο έχει ο κ. Λαμπρούλης, Ειδικός Αγορητής του Κ.Κ.Ε..

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής** **του Κ.Κ.Ε.):** Συγνώμη που σας διακόπτω. Επειδή χθες, γνωρίζετε και εσείς ο ίδιος, είχαμε ζητήσει να κληθεί στη σημερινή συνεδρίαση των φορέων και ο καθηγητής του Δημοκριτείου Πανεπιστήμιου, κ. Χαράλαμπος Πουλόπουλος, ο οποίος είναι και πρόεδρος του Τμήματος Κοινωνικής Εργασίας από το συγκεκριμένο Πανεπιστήμιο, το Δημοκρίτειο Θράκης και, κυρίως, τέως διευθυντής του ΚΕΘΕΑ, από το 1995 έως το 2013. Ζητήσαμε να έρθει εδώ. Για λόγους, δεν ξέρω εγώ, δεν εκλήθη. Έστειλε κάποιο υπόμνημα. Θα καταθέσω το υπόμνημα τώρα, στην αρχή της συνεδρίασης για να το παραλάβουν και οι υπόλοιπες κοινοβουλευτικές ομάδες και όποιος άλλος επιθυμεί να λάβει γνώση του υπομνήματος του κ. Πουλόπουλου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε πολύ, κ. Λαμπρούλη. Να κατατεθεί το υπόμνημα το οποίο θα το δώσουμε στους συναδέλφους.

Θα ξεκινήσουμε την ακρόαση των φορέων με τον κ. Γεώργιο Αμβράζη, ο οποίος είναι Γενικός Διευθυντής του Συνδέσμου Ελληνικών Τουριστικών Επιχειρήσεων (ΣΕΤΕ).

Ο Σύνδεσμος έχει στείλει, ήδη, ένα υπόμνημα με τις απόψεις του επί του νομοσχεδίου τις οποίες ήδη έχουμε στείλει σε όλους σας μέσω e-mail.

Το λόγο έχει ο Υπουργός Υγείας, κ. Βασίλειος Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κυρίες και κύριοι συνάδελφοι, με πολύ μεγάλη προσοχή, σεβασμό ως προς τους χρήστες, τις οικογένειές τους, τους εργαζόμενους του ΚΕΘΕΑ, για τους οποίους δήλωσα ειλικρινώς και εντίμως, ότι η Κυβέρνηση, το Υπουργείο Υγείας και εγώ προσωπικά τους στηρίζουμε ανεπιφύλακτα. Στηρίζουμε τη δημόσια δομή και λειτουργία του Οργανισμού, τη χρηματοδότησή του από το ελληνικό κράτος, το ΣΠΟΚ, τη θέση του Γενικού Διευθυντή, τη δύναμη που αντλεί ο Οργανισμός από τη Γενική Συνέλευσή του.

Η Κυβέρνηση είναι στη γραμμή της στήριξης του ΚΕΘΕΑ, αναγνωρίζοντας διαχρονικά την προσφορά στην απεξάρτηση, στα προγράμματα, στην βοήθεια που έχει δώσει στην ελληνική κοινωνία και στις ευπαθείς ομάδες.

Σας παρουσίασα εδώ, εχθές, τα στοιχεία αυτά, τα οποία δεν προέρχονται, όπως λέτε εσείς, κύριοι της Αντιπολίτευσης, από μια δομή από τις εκατό τόσες του ΚΕΘΕΑ. Ξέρετε πάρα πολύ καλά, ότι το πρόγραμμα στα Διαβατά το 2015 το εγκαινίασε ο πρώην Πρωθυπουργός. Αποτελούσε το «στολίδι» του ΚΕΘΕΑ στη βόρεια Ελλάδα και η όλη δομή σε ότι έχει να κάνει με τη Θεσσαλονίκη, είναι πάρα πολύ μεγάλη και δεν είναι μια από τις εκατό τόσες.

Σας είπα, επίσης, να μην βιάζεστε, γιατί καταλαβαίνετε ότι ως πολιτική ηγεσία, τώρα μας δίνεται η δυνατότητα να έρθουν στα χέρια μας, σιγά - σιγά, τα στοιχεία, τα οποία πρέπει να έχουμε σε σχέση με την οικονομική διαχείριση που έχει συντελεστεί στο ΚΕΘΕΑ τα τελευταία χρόνια

Θα συμβούλευα, λοιπόν, στα πλαίσια της καλής συνεργασίας και της έντιμης σχέσης που έχουμε, κύριε Υπουργέ και με εσάς και με όλους τους συναδέλφους, να υπάρχει προσοχή και εγκράτεια στον τρόπο, με τον οποίον όλοι τοποθετούμαστε για το ΚΕΘΕΑ, πρώτα απ' όλα, για να το προασπίσουμε. Δεύτερον, γιατί καταλαβαίνετε όλοι σας, ότι στα πλαίσια της χρηστής διοίκησης και του ελέγχου των οικονομικών του ΚΕΘΕΑ, κανείς δεν μπορεί να εγγυηθεί τι πρόκειται να υπάρχει, να αποκαλυφθεί το επόμενο χρονικό διάστημα.

Για τον λόγο του το αληθές, θα καταθέσω, σήμερα στα Πρακτικά- αφού πρώτα σας ενημερώσω- το πόρισμα μετά την αποστολή Έκθεσης Αποτελεσμάτων Ελέγχου του ΚΕΘΕΑ (Κέντρο Θεραπευτικών Εξαρτημένων Ατόμων) στο σύνολό του, από το Γενικό Λογιστήριο του Κράτους και τους ελεγκτές του, για την ελεγκτική περίοδο 1/7/2018- 30/6/2019. Θυμίζω ότι αυτή είναι η ελεγκτική περίοδος που ο ΣΥΡΙΖΑ ήταν στην κυβέρνηση, που η πολιτική ηγεσία του ΓΛΚ δια του αρμόδιου Υφυπουργού, ήταν κομμάτι του ΣΥΡΙΖΑ και της Κυβέρνησης.

Διαβάζω: «Μετά τον έλεγχο ο οποίος διενεργήθηκε για το σύνολο του ΚΕΘΕΑ το ΓΛΚ μιλάει για ουσιαστικά ευρήματα και κάνει συστάσεις προς τον Οργανισμό.

Σε ό,τι έχει να κάνει με την οικονομική διαχείριση του φορέα. Καταλογίζει στον φορέα μη ρεαλιστική κατάρτιση του προϋπολογισμού εξόδων του φορέα και συστήνει να μην γίνονται δεσμεύσεις ποσών που δεν χρησιμοποιούνται τελικώς από τον φορέα.

Συστήνει, μετά από εύρημα απόφασης ανάληψης υποχρέωσης μεταγενέστερη του χρόνου πραγματοποίησης της δαπάνης». Εξηγώ τι είναι αυτό. Πρώτα κάνουμε την δαπάνη, την όποια δαπάνη που δεν ελέγχεται από πουθενά, και εκ των υστέρων πάμε να νομιμοποιήσουμε τη δαπάνη.

«Συστήνει στον φορέα να τηρούνται οι προβλεπόμενες διατάξεις του προεδρικού διατάγματος 80/2016 περί ανάληψης υποχρεώσεων από τους διατάκτες και της εγκυκλίου αναφορικά με την αναγκαιότητα της έκδοσης των αποφάσεων, πριν από όλες τις διαδικασίες που προβλέπονται για την πραγματοποίηση μιας δαπάνης.

Σε ό,τι έχει να κάνει με την οικονομική διαχείριση του φορέα», πάλι. «Εύρημα. Έλεγχος της ασφαλιστικής ενημερότητας κατά την εξόφληση των δαπανών του φορέα. Συστήνεται στον φορέα να τηρούνται οι αναφερόμενες διατάξεις κατά την εξόφληση των δαπανών του». Δεν τηρούσε ο φορέας τα προβλεπόμενα.

«Οικονομική διαχείριση του φορέα για το ίδιο χρονικό διάστημα. Τα χρηματικά εντάλματα του ΚΕΘΕΑ «Κύτταρο» υπογράφονται από το ίδιο το όργανο και ως προς την εκκαθάριση και ως προς την εξόφληση». Εξηγώ: Αυτός ο οποίος εκκαθαρίζει και ο ταμίας που πληρώνει στο ΚΕΘΕΑ «Κύτταρο» ήταν το ίδιο πρόσωπο. «Συστήνεται, στον φορέα να τηρούνται οι διατάξεις» περί ασυμβίβαστου προφανώς, «που να μην συμπίπτουν τα καθήκοντά του εκκαθαριστή με τα καθήκοντα του ταμία.

Οικονομική διαχείριση του φορέα για το ίδιο χρονικό διάστημα. Τα χρηματικά εντάλματα της Κεντρικής Υπηρεσίας δεν φέρουν τα ονοματεπώνυμα και την ιδιότητα των προσώπων που τα υπογράφουν». Ακούστε. Αυτό, δεν έχει προηγούμενο στο δημόσιο λογιστικο. Επαναλαμβάνω: «Τα χρηματικά εντάλματα της Κεντρικής Υπηρεσίας δεν φέρουν τα ονοματεπώνυμα και την ιδιότητα των προσώπων που τα υπογράφουν». Δηλαδή, πώς τα υπογραφούν; Ποιος έχει την ευθύνη; «Συστήνεται στο φορέα, στα χρηματικά εντάλματα που εκδίδονται να περιλαμβάνουν όλα τα προβλεπόμενα στοιχεία σύμφωνα με τις κείμενες διατάξεις.

Οικονομική διαχείριση του φορέα. Μη τήρηση προβλεπόμενων διαδικασιών προμήθειας αγαθών από το ΚΕΘΕΑ Σχήμα- Χρώμα. Συστήνεται στον φορέα να διενεργεί τις απαραίτητες για τη λειτουργία του προμήθειες σύμφωνα με τις προβλεπόμενες διαδικασίες του ν.4412/2016.

Οικονομική διαχείριση του φορέα. Ελλιπή δικαιολογητικά στις δαπάνες μετακίνησης». Θέλω να σας πω, ότι το ΚΕΘΕΑ και μας έκανε εντύπωση αυτό, έχει τεράστιες δαπάνες μετακίνησης σε ό,τι έχει να κάνει με τους νομικούς, οι οποίοι υπερασπίζονται τις υποθέσεις, ανά την Ελλάδα. Βλέπω εδώ πέρα, ότι αυτές γίνονται χωρίς τα νόμιμα δικαιολογητικά. Προσπαθούσαμε να καταλάβουμε το τελευταίο χρονικό διάστημα, γιατί είναι τόσο υπέρογκες οι δαπάνες και να το εξηγήσουμε. Τώρα, βλέπω ότι δεν υπάρχουν ούτε τα δικαιολογητικά για αυτές τις δαπάνες.

«Συστήνεται στον φορέα να τηρούνται αυστηρά οι διατάξεις του ν.4336/2015 και της Υπουργικής Απόφασης 273/2016 περί μετακίνησης. Επίσης, να επισυνάπτονται στο τίτλο πληρωμής όλα τα δικαιολογητικά αναγνώρισης και εκκαθάρισης κάθε δαπάνης μετακίνησης».

Ξανά. «Οικονομική διαχείριση του φορέα. Μεγάλο ποσοστό απευθείας αναθέσεων μη ύπαρξη προγράμματος προμηθειών». Εδώ, άκουσα όλο αυτό το χρονικό διάστημα και για το πιο τέλεια οργανωμένο οργανισμό σε ό,τι έχει να κάνει με τα οικονομικά, που οι ορκωτοί λογιστές δίνουν «μπράβο» και δεν έχει ακουστεί το παραμικρό για αυτόν. Ποια είναι αυτά τα μεγάλα ποσά απευθείας αναθέσεων με μη ύπαρξη προγράμματος προμηθειών; «Συστήνεται στο φορέα να εφαρμόσει ένα ετήσιο πρόγραμμα προμηθειών, ώστε στις προμήθειες περιοδικού χαρακτήρα να περιοριστούν οι απευθείας αναθέσεις και να εφαρμόζονται τα προβλεπόμενα του ν.4412/2016.»

Σε ό,τι αφορά στην τήρηση κανόνων δημοσιότητας, διαφάνειας και πληροφόρησης. Διαπιστώνεται μη ανάρτηση στο Πρόγραμμα «Διαύγεια» των ενταλμάτων του έτους 2017. Όπως γνωρίζετε, όλοι οι φορείς πρέπει να αναρτούν στη «Διαύγεια» τα προγράμματά τους, τα εντάλματά τους κ.λπ.. Εδώ διαπιστώνεται μη ανάρτηση στο Πρόγραμμα «Διαύγεια» των χρηματικών ενταλμάτων του έτους 2017, όλου του έτους. Συστήνεται στον φορέα να τηρεί τις προβλεπόμενες από το νόμο διατάξεις και να αναρτά τους τίτλους πληρωμής των χρηματικών ενταλμάτων στο Πρόγραμμα «Διαύγεια».

Κυρίες και κύριοι συνάδελφοι, θα σταματήσω εδώ. Νομίζω ότι καταλαβαίνετε πάρα πολύ καλά, πλέον, την ανάγκη να υπάρχει οργανωμένη και δομημένη Διοίκηση που θα ελέγξει τα οικονομικά του ΚΕΘΕΑ από σήμερα αλλά και στο παρελθόν.

Επίσης, είναι προφανές, ότι αυτό θα πρέπει να είναι κανονικά πρόταση όχι της πολιτικής ηγεσίας του Υπουργείου Υγείας. Πρέπει να είναι πρόταση της πολιτικής ηγεσίας του Υπουργείου Υγείας με τη σύμφωνη γνώμη, πλέον, όλων των Κομμάτων.

Το καταθέτω στα Πρακτικά. Ελπίζω να μην υπάρχει συνέχεια σε αυτό. Πολύ, όμως, φοβάμαι ότι θα υπάρχει. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το υπόμνημα που κατέθεσε στα Πρακτικά ο κ. Υπουργός θα διανεμηθεί στους συναδέλφους.

Το λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Κύριε Πρόεδρε, θα ήθελα να κάνω μία διαδικαστική παρατήρηση. Σήμερα, έχουμε ακρόαση φορέων στην Επιτροπή. Αν ισχύουν αυτά που λέει ο κ. Υπουργός για σεβασμό, οφείλουμε να ακούσουμε και όχι να σπεύδει προδιαδικαστικά να ενισχύσει το αφήγημά του περί φαυλότητας και κακοδιαχείρισης και να συνεχίσει να διασύρει δημόσια το ΚΕΘΕΑ που ξεκίνησε από προχθές.

Παρακαλώ πάρα πολύ, έχουμε χρόνο και το απόγευμα και μεθαύριο και στις Επιτροπές να πει ό,τι θέλει ο Υπουργός. Σήμερα, είμαστε εδώ για να ακούσουμε τους φορείς.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, είναι προφανές και αυταπόδεικτο ότι βρίσκομαι εδώ, όπως και όλοι οι συνάδελφοι της Συμπολίτευσης και της Αντιπολίτευσης. Είμαστε όλοι το ίδιο και είμαστε εδώ, προκειμένου να ακούσουμε τους φορείς. Δεν υπάρχει καμία αμφιβολία γι' αυτό. Νομίζω ότι υπάρχουν πολλά συναρμόδια Υπουργεία σε αυτό το νομοσχέδιο, αλλά το Υπουργείο Υγείας έχει δείξει ότι είναι εδώ καθ’ όλη τη διάρκεια της διαδικασίας και χθες και σήμερα και το απόγευμα και όποτε οριστεί η συζήτηση του νομοσχεδίου στην Ολομέλεια -νομίζω- την ερχόμενη Πέμπτη. Οπότε, μόνο αυτό δεν βλέπω εγώ.

Αντιθέτως, βλέπω -και το έχω ζητήσει από χθες- ότι τα κόμματα τελικά πρέπει να αρχίσουν, κύριε συνάδελφε, να παίρνουν θέση επί των στοιχείων τα οποία αποκαλύπτονται σιγά - σιγά για το ΚΕΘΕΑ και δεν έχουν να κάνουν με το σύνολο του ΚΕΘΕΑ, σε ό,τι έχει να κάνει με τους εργαζόμενους. Οι εργαζόμενοι έκαναν πολύ καλά τη δουλειά τους και αν δεν υπήρχαν οι εργαζόμενοι του ΚΕΘΕΑ δεν θα έβγαινε αυτό το πόρισμα το οποίο βγήκε και το οποίο σας ενεχυρίασα χθες.

Τώρα τι σας λέω; Σας λέω ότι το Γενικό Λογιστήριο του Κράτους, μετά από εντολή της δικής σας Κυβέρνησης, έκανε έλεγχο στο ΚΕΘΕΑ για τα έτη ΄18 και ΄19 μέχρι τον Ιούνιο. Βρήκε αυτά τα στοιχεία και πάλι καμία ενημέρωση δεν είχαμε από κανένα πρώην Δ.Σ. γι’ αυτά τα στοιχεία. Περιμένω, λοιπόν, απ' όλα τα Κόμματα της Αντιπολίτευσης να πάρουν θέση επί των νέων στοιχείων που σήμερα κατέθεσα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής του ΣΥΡΙΖΑ):** Η Κυβέρνηση προχώρησε σε Πράξη Νομοθετικού Περιεχομένου. Κύριε Υπουργέ, όταν εισηγηθήκατε στην Κυβέρνηση για Πράξη Νομοθετικού Περιεχομένου, με την οποία καταργούσατε το αυτοδιοίκητο του ΚΕΘΕΑ και επικαλείστε όλους αυτούς τους λόγους για τους οποίους ορίζατε νέα ελεγχόμενη από εσάς Διοίκηση, τα οικονομικά στοιχεία τα οποία μας λέτε σήμερα τα είχατε υπόψη, ώστε να μπορείτε να τα επικαλείστε για μία πολιτική παρέμβαση που κάνατε για άλλους λόγους;

Νομίζουμε ότι το κεντρικό ζήτημα είναι η αυταρχική διάθεση της Κυβέρνησης της Ν.Δ. να οικοδομήσει σε όλους τους φορείς ένα κομματικά ελεγχόμενο «γαλάζιο» κράτος και με αυτό παρεμβαίνει. Αυτά τα στοιχεία που μας είπε ο Υπουργός μπορεί να τα ελέγξει η Δικαιοσύνη. Δεν είναι ζητήματα τα οποία αλλάζουν τον πολιτικό χαρακτήρα της απόφασης της Κυβέρνησης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ο κ. συνάδερφος, είναι διπλά συνάδελφός μου, μιας και είναι γιατρός και Βουλευτής και θέτει συγκεκριμένα θέματα. Κύριε συνάδελφε, θα έπρεπε να έρθετε και να πείτε, «κ. Υπουργέ, πόσο δίκαιο είχατε και πόσο σοβαρός είστε που με ενδείξεις, όλο αυτό το χρονικό διάστημα, δεν μιλήσατε πουθενά, αλλά σεβαστήκατε τον αγώνα των ανθρώπων, τις κινητοποιήσεις και όλα αυτά που έκαναν και μόνο όταν στα χέρια σας ήρθαν αποδείξεις και με τις αποδείξεις ήρθε στο Ελληνικό Κοινοβούλιο και απέδειξε η Εθνική Αντιπροσωπεία και μας είπατε, ορίστε, αυτές είναι οι αποδείξεις. Με εγκαλείτε επειδή επιδεικνύω, όπως και όλη η ηγεσία του Υπουργείου Υγείας, σοβαρότητα; Πίστευα ότι όλοι υπηρετούμε το ίδιο πράγμα, ενδεχομένως με άλλες πολιτικές. Τι; Πρώτα απ' όλα την αποδοτικότητα και τις υπηρεσίες που προσφέρει το ΚΕΘΕΑ στους χρήστες, στις οικογένειες τους και στην ελληνική κοινωνία. Είναι κάτι που το αναγνωρίζουμε, χωρίς καμία αμφιβολία και γι' αυτό διατηρούμε το δημόσιο χαρακτήρα, εξακολουθούμε να το χρηματοδοτούμε γιατί πιστεύουμε στη δομή του. Από την άλλη, η διαφάνεια έχει να κάνει με τα χρήματα του Έλληνα φορολογούμενου. Εάν εσείς, κύριε συνάδελφε ή ο οποιοσδήποτε από το ΣΥΡΙΖΑ, που δεν το πιστεύω, γιατί εγώ ενημέρωσα χθες τους περισσότερους συναδέλφους από το ΣΥΡΙΖΑ, οι άνθρωποι δεν ήξεραν για αυτό το πόρισμα, όπως δεν ήξεραν και για τη μελέτη του ΓΛΚ. Αλήθεια, πιστεύετε ότι δεν θα στηρίξετε την προσπάθεια στα κομμάτια που παρουσιάζονται, δηλαδή να υπάρχει έλεγχος και χρηστή διοίκηση στο ΚΕΘΕΑ. Ζήτησα να έρθει σύσσωμο το απελθών ΔΣ, για να δώσει εξηγήσεις. Είναι εδώ οι κύριοι του ΔΣ;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Πρέπει να ξεκινήσουμε την διαδικασία, για να τοποθετηθούν οι εκπρόσωποι των φορέων.

Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Κύριε Υπουργέ, χάσατε μεγάλο μέρος της συζήτησης, γιατί όλα αυτά που λέτε ότι δεν απαντήθηκαν εν τη απουσία σας χθες, απαντήθηκαν πλήρως. Το μεγάλο ερώτημα και η μεγάλη σκιά είναι ότι εσείς μας φέρατε έγγραφα και συνεχίζετε να μας φέρνετε έγγραφα, τα οποία διαβάζουμε με πολλή προσοχή και ενδιαφέρον, τα οποία λέτε ότι ήταν η βάση για την οποία λάβατε την ΠΝΠ, όταν για αυτά τα έγγραφα ενημερωθήκατε χθες και προχθές.

Πείτε μας για το πραγματικό λόγο που έχετε λάβει αυτή την ΠΝΠ, για να μην κρυβόμαστε πίσω από το δάχτυλό μας. Ο πραγματικός λόγος είναι ότι δεν σας άρεσε η εκλογή του Προέδρου, που θα γινόταν σε λίγες μέρες, εάν το ΚΕΘΕΑ λειτουργούσε αυτόνομα. Θέλατε να ελέγξετε το Δ.Σ., ανεξαρτήτως ποιο θα ήταν το άτομο αυτό. Θέλατε να ελέγχετε και αυτό το Δ.Σ.. Δεν είχατε κανένα λόγο, παραβιάσατε διπλά το νόμο για τις ΠΝΠ, πρώτον, γιατί αναφέρει ότι πρέπει να μην υπάρχει Βουλή για να λάβεις ΠΝΠ και δεύτερον, γιατί πρέπει να υπάρχει ένας λόγος επείγοντος, τον οποίο δεν τεκμηριώσατε. Δεν ήταν δική σας απόφαση, ήταν του Μαξίμου. Εσείς εγκληθήκατε επειδή την υποστηρίξατε και τώρα μας φέρνετε όλα αυτά τα χαρτάκια κατόπιν εορτής, για να υποστηρίξετε τι; Να υποστηρίξετε κάτι το οποίο δεν ξέρατε, κατά τη διάρκεια που λάβατε την απόφαση. Για πολιτικούς λόγους λάβατε την απόφαση, πείτε το ευθαρσώς, θα είναι πιο έντιμο. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Τσαβδαρίδης, Εισηγητής της Νέας Δημοκρατίας.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Ευχαριστώ, κ. Πρόεδρε. Κύριε Πρόεδρε, δεν καταλαβαίνω τους συναδέλφους τους ΣΥΡΙΖΑ, εάν θέλετε και των άλλων κομμάτων της Αντιπολίτευσης, πλην του ΚΙΝΑΛ, σε σχέση με αυτά που είδαν το φως της δημοσιότητας και παρουσίασε ο Υπουργός από χθες, δηλαδή το πόρισμα της ομάδας εργασίας του ΚΕΘΕΑ και αυτά που ανακοίνωσε σήμερα. Αντί να συμφωνήσουμε όλοι μαζί για κάποια πράγματα που έχουν να κάνουν με την διαφάνεια και τη χρηστή διαχείριση των οικονομικών ενός πολύ σημαντικού οργανισμού, τον οποίο πραγματικά ενισχύουμε και υποστηρίζουμε, κάθονται εδώ, πετάνε την μπάλα στην εξέδρα και λένε άλλα λόγια να αγαπιόμαστε. Δεν σκύβουν στο πραγματικό πρόβλημα που είναι η κακοδιαχείριση που υπάρχει στο ΚΕΘΕΑ, αποδεδειγμένα. Είναι κάτι που το λέει η ομάδα εργασίας του ΚΕΘΕΑ.

**ΑΝΔΡΕΑΣ ΞΑΝΘΟΣ:** Δεν έχετε ιδέα. Δεν έχετε ιδέα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Ξανθέ, σας παρακαλώ. Παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Δεν έχετε ιδέα εσείς.

**ΑΝΔΡΕΑΣ ΞΑΝΘΟΣ:** Δεν έχετε ιδέα…. και για τα προγράμματά σας.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Κύριε Ξανθέ αυτό το λέτε εσείς. Δεν το λέμε εμείς.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Τσαβδαρίδη, κύριε Τσαβδαρίδη...

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Δεν το λέμε εμείς κύριε Ξανθέ. Το λένε οι άνθρωποι του ΚΕΘΕΑ, κύριε Ξανθέ.

**ΑΝΔΡΕΑΣ ΞΑΝΘΟΣ**: Δεν λένε τίποτα.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Η ομάδα εργασίας είναι του ΚΕΘΕΑ κύριε Ξανθέ. Δεν είναι δικιά μας. Καταλάβατε;

**ΑΝΔΡΕΑΣ ΞΑΝΘΟΣ:** Δεν ξέρετε τίποτα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριοι παρακαλώ πολύ. Κύριε Ξανθέ, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Εσείς δεν ξέρετε. Δεν ξέρετε τι σας γίνεται. Καταλάβατε;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριοι παρακαλώ πολύ. Κύριοι παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Κύριε Ξανθέ, δεν ξέρετε τις σας γίνεται και πάτε να υποστηρίξετε κάτι ……….. και σαθρό και έωλο. Το ΚΕΘΕΑ τα λέει. Δεν τα λέω εγώ. Καταλάβατε; Καταλάβατε;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Τσαβδαρίδη, κύριε Τσαβδαρίδη, κύριε Τσαβδαρίδη παρακαλώ.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Καταλάβατε; Γιατί ενοχλείσθε τόσο πολύ;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Ξανθέ, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Γιατί ενοχλείσθε τόσο πολύ; Το ΚΕΘΕΑ θα τα λέει. Και εσείς σκοπεύατε, πέντε μήνες σκοπεύατε και κάνατε τον χαζό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε συνάδελφε, έχω δώσει τον λόγο στον κ. Τσαβδαρίδη και επιτίθεστε στον κ. Τσαβδαρίδη.

**ΑΝΔΡΕΑΣ ΞΑΝΘΟΣ:** Γιατί με προκάλεσε, για αυτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ουδείς Βουλευτής εδώ μέσα πρέπει να προκαλεί συνάδελφό του. Συζήτηση κάνουμε. Πολιτική συζήτηση. Θα ανταλλάξουμε επιχειρήματα.

Κύριε Τσαβδαρίδη, παρακαλώ πολύ. Σας παρακαλώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Κύριε Πρόεδρε, από εχθές ακούμε εδώ απίστευτα πράγματα. Ακούμε λαϊκισμούς. Καθίσαμε και προσπαθήσαμε να ακούσουμε όλον τον κόσμο, να είμαστε ευγενείς και να στηριχθούμε αποκλειστικά και μόνο σε στοιχεία που υπάρχουν και νομίζω ότι αυτό έχει θεωρηθεί αδυναμία.

Επειδή, λοιπόν, δεν υπάρχει καμία αδυναμία, υπάρχουν επιχειρήματα σε σχέση με αυτά που υποστηρίζουμε εμείς, θα τα θέσουμε υπόψιν του Σώματος και από εκεί και πέρα να γίνει μια κουβέντα σε αυτό το επίπεδο.

Εμείς επαναλαμβάνω, όπως είπε ο κ. Υπουργός, στηρίζουμε και υποστηρίζουμε το ΚΕΘΕΑ και τις δομές του. Προφανώς κάνει ένα πάρα πολύ σημαντικό έργο και το αναγνωρίζουμε. Από αυτού του σημείου όμως, έως του σημείου να υπάρχει από κάποιους ανθρώπους κακοδιαχείριση, αυτό θα το κοιτάξουμε, θα το ελέγξουμε και θα δούμε πως μπορούμε να το αποτρέψουμε.

Στη λογική λοιπόν αυτή είναι και το νομοσχέδιο που έρχεται σήμερα προς συζήτηση. Προσπαθεί κάποιες τέτοιες δυσλειτουργίες του ΚΕΘΕΑ να τις αποτρέψει, όλοι προφανώς συμφωνούμε, θέλω να πιστεύω ότι συμφωνούμε σε αυτή την αίθουσα ότι μας ενδιαφέρει η χρηστή διοίκηση.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ συντομεύετε. Εντάξει.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Από εκεί και πέρα υπάρχουν πορίσματα τα οποία δεν έβγαλε ο Υπουργός, ούτε η Νέα Δημοκρατία. Τα πορίσματα είναι από ανθρώπους του ΚΕΘΕΑ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Πολύ καλά.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Οι ίδιοι μόνοι τους λένε και διαπιστώνουν, οι ίδιοι για τους συναδέλφους τους ότι δεν κάνουν σωστά τη δουλειά τους.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Τσαβδαρίδη, είστε απολύτως σαφής και ευχαριστούμε πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Έτσι; Ωραία.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Πρέπει να προχωρήσουμε στην διαδικασία. Τον λόγο έχει ο κ. Κεγκέρογλου. Θέλετε, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Μάλιστα κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Βεβαίως. Για δύο λεπτά. Αμέσως μετά ο κύριος Βιλιάρδος και κλείνουμε. Περνάμε αμέσως στους εκπροσώπους φορέων. Για δύο λεπτά παρακαλώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Αφού άνοιξε η διαδικασία τοποθετήσεων από τα κόμματα ζήτησα τον λόγο παρ’ ότι θα έκανα την τοποθέτησή μου στη συνέχεια ή στο τέλος της διαδικασίας ή στην αρχή της επόμενης Επιτροπής.

Θα πρέπει όμως εδώ να πούμε ότι δεν βοηθάει καθόλου αυτό το κλίμα της οξείας πόλωσης, της άγονης αντιπαράθεσης όταν την ίδια ώρα χιλιάδες ελληνόπουλα και Έλληνες περιμένουν τη στήριξη από το ΚΕΘΕΑ και πρέπει να πούμε ότι, το ΚΕΘΕΑ, το παραδέχθηκε ακόμη και ο εκπρόσωπος της Νέας Δημοκρατίας, όλα τα χρόνια που λειτουργεί προσφέρει ένα τεράστιο κοινωνικό έργο. Είναι ένας οργανισμός που δημιουργήθηκε, λειτουργεί, προσφέρει και βεβαίως όπως κάθε οργανισμός χρειάζεται την αναβάθμισή του, την αντιμετώπιση προβλημάτων και δυσκολιών.

Νέα προβλήματα αναφύονται, νέες επιστημονικές έρευνες και προτάσεις και θα πρέπει όλα αυτά να εντάσσονται βεβαίως, μέσα στο έργο και να λαμβάνονται υπόψιν από τον Οργανισμό.

Αυτό λοιπόν, θα πρέπει να είναι ο σκοπός μας σε σχέση με τον ΚΕΘΕΑ. Πώς θα αναβαθμίσουμε την λειτουργία του ούτως ώστε να προσφέρει το έργο που έχει κληθεί να προσφέρει από την ίδια την κοινωνία από την δεκαετία του 1980 κιόλας.

Σε καμία περίπτωση δεν βοηθάει η άγονη αντιπαράθεση. Ξεκαθαρίζω ότι από την πρώτη στιγμή καταγγείλαμε τον Υπουργό και την Κυβέρνηση συνολικά για τον τρόπο με τον οποίο αντιμετώπισε το θέμα της διοίκησης του ΚΕΘΕΑ. Βεβαίως χθες κάναμε μια γενικότερη τοποθέτηση, η οποία έχει να κάνει με μία αντίληψη που κυριαρχεί στην Κυβέρνηση, δυστυχώς, ότι το μπάχαλο του ΣΥΡΙΖΑ μπορεί να διορθωθεί με τερατουργήματα. Δεν αναφέρομαι στο ΚΕΘΕΑ, είναι μία γενικότερη αντίληψη αυτή. Παραδείγματος χάριν, στο νόμο για την αυτοδιοίκηση υπήρχαν πράγματι προβλήματα, διότι η Κυβέρνηση του ΣΥΡΙΖΑ προχώρησε μονομερώς σε ένα μοντέλο που είχε στο μυαλό της και στην Κουμουνδούρου. Ήρθε η Νέα Δημοκρατία και αντί να αντιμετωπίσουμε τα πραγματικά προβλήματα και να δώσουμε βιώσιμες λύσεις, έφτιαξε ένα τερατούργημα. Και τώρα τσακώνονται στους δήμους και αυτοί που είναι δήμαρχοι δεν μπορούν να διοικήσουν και οι αντιπολιτεύσεις δεν μπορούν να υλοποιήσουν τις πλειοψηφίες τις οποίες έχουν. Το μπάχαλο δεν διορθώνεται με τερατουργήματα.

Έρχομαι στο συγκεκριμένο πρόβλημα για να πω ξεκάθαρα τη θέση μου. Εμείς χθες είπαμε ότι κακώς προχώρησε η Νέα Δημοκρατία σε αυτό που προχώρησε. Όμως, διόρισε διοίκηση. Μέχρι την Δευτέρα ήταν η προηγούμενη διοίκηση και το πόρισμα είναι με την προηγούμενη διοίκηση. Αυτή η διοίκηση που διόρισε η Κυβέρνηση, σύμφωνα με την πράξη νομοθετικού περιεχομένου, απαιτήσαμε να είναι μεταβατική. Και στο διάστημα που θα είναι μεταβατική να ανοίξει ένας ουσιαστικός διάλογος, προκειμένου να δούμε πώς το αυτοδιαχειριζόμενο μοντέλο, το οποίο υπήρξε και λειτούργησε θα έχει και τις άλλες ασφαλιστικές δικλίδες, ούτως ώστε να είναι αποτελεσματικό και διαφανές. Να μην υπάρχουν, δηλαδή, περιθώρια για οποιαδήποτε διαδικασία, η οποία θα εκτρέπει του σκοπού του. Αυτό σημαίνει ότι σήμερα θα πρέπει να ακούσουμε τους φορείς γι’ αυτό το θέμα, να μας πουν τη γνώμη τους, πώς θα έβλεπαν την αναβάθμιση, πώς θα έβλεπαν την συνδιοίκηση θεραπευομένων, εργαζομένων και επιστημονικής κοινότητας. Ποιος είναι ο λόγος, ο ρόλος του εποπτεύοντος υπουργείου και μέχρι πού φτάνει στα θέματα αυτά.

Επειδή είπε ο Υπουργός κάτι για τους ελέγχους, όλα να είναι στο φως. Δεν υπάρχει κάτι το οποίο θα πρέπει να μείνει κρυφό. Αλλά, κύριε Υπουργέ, δεν μπορεί να είναι άλλοθι τα όποια λάθη ή οι όποιες λαθροχειρίες – γιατί μπορεί να αποδειχτούν και τέτοια - για να πηγαίνουμε στο άλλο άκρο σε σχέση με επιλογές, οι οποίες θα πρέπει να γίνουν. Με διάλογο, συναίνεση και να ακούσουμε τους εργαζόμενους και όλους τους φορείς για να βγάλουμε τα σωστά συμπεράσματα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστώ πολύ.

**ΣΩΚΡΑΤΗΣ ΒΑΡΔΑΚΗΣ:** Με συγχωρείτε. Το συγκεκριμένο νομοσχέδιο το υπογράφει το μισό υπουργικό συμβούλιο. Νομίζω ότι η σημερινή διαδικασία είναι πλέον ουσιαστική και όχι τυπική. Έχουμε καλέσει φορείς από όλη την Ελλάδα. Σε ποιους θα απευθύνουν τις ερωτήσεις οι φορείς όταν λείπουν 7, 8, 9 υπουργοί συναρμόδιοι για το σημερινό νομοσχέδιο;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μα οι συναρμόδιοι υπουργοί είναι εδώ. Είναι ο Υπουργός Υγείας και οι Υφυπουργοί Οικονομικών.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ**): Ευχαριστώ κύριε Πρόεδρε. Καταρχήν, ήθελα να πω ότι ο τρόπος που διεξάχθηκε προηγουμένως η συζήτηση, που βλέπουμε συνεχώς την αντιπαλότητα μεταξύ των δύο κομμάτων, είναι απαράδεκτος και δεν θα πρέπει να επαναλαμβάνεται.

Στο συγκεκριμένο θέμα εγώ ήθελα να τοποθετηθώ σε τρεις μόνο τομείς. Πρώτον, διπλογραφικό σύστημα δεν έχει ούτε το δημόσιο σε πολλούς οργανισμούς.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Συγγνώμη κύριε Βιλιάρδο. Σήμερα είχαμε την διαδικασία της ακρόασης των φορέων. Νόμιζα ότι θέλατε να τοποθετηθείτε επί της συζήτησης που έγινε προηγουμένως, μετά τα λεγόμενα του κυρίου Υπουργού.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Προφανώς αυτό θέλω.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μην κάνετε τοποθέτηση όμως. Αυτά θα τα πούμε στην Επιτροπή στην συνέχεια.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, θέλω να πω κάτι σε αυτά που είπε προηγουμένως ο κ. Υπουργός.

Προηγουμένως είπε ο Υπουργός ότι το ΚΕΘΕΑ δεν έχει διπλογραφικό λογιστικό σύστημα. Αυτό που ήθελα να πω είναι ότι πάρα πολλοί οργανισμοί του Δημοσίου δεν έχουν διπλογραφικό σύστημα, οπότε γιατί να έχει το ΚΕΘΕΑ;

Δεύτερον, δεν νομίζουμε ότι είναι σωστό να μας φέρνει καθημερινά νέα στοιχεία, που θα πρέπει εμείς να τα διαβάσουμε και αργότερα να τοποθετηθούμε όταν προφανώς τα έχει από προηγουμένως και το τρίτο, είναι ότι δυστυχώς χθες μας έδωσε μία λανθασμένη εικόνα στην ομιλία του στην Επιτροπή, οδηγώντας μας να πιστέψουμε πως η κυβέρνηση του ανακάλυψε αυτά που έχουν σχέση με τη λειτουργία του προγράμματος «Προμηθέας» του ΚΕΘΕΑ, το πόρισμα, όμως, που μας παρέδωσε, με ημερομηνία 28.6.19 ήταν, εάν δεν κάνουμε λάθος, προϊόν του εσωτερικού ελέγχου που διενέργησε το ίδιο το ΚΕΘΕΑ με αφετηρία το καλοκαίρι του 2018, μετά από καταγγελίες του υπευθύνου του προγράμματος. Επομένως, δεν ήταν μία σωστή τοποθέτηση.

Ευχαριστώ πολύ. Δεν έχω κάτι άλλο. Θα τοποθετηθώ αργότερα στην εισήγησή μου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε, κύριε Βιλιάρδο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, ζητώ το λόγο επί προσωπικού.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μισό λεπτό, κύριε Υπουργέ. Εδώ έχουμε καλέσει 17 εκπροσώπους φορέων.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδας):** Κύριε Πρόεδρε, το λόγο παρακαλώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Θα τον πάρετε το λόγο, κύριε Λαμπρούλη.

Ορίστε, κύριε Υπουργέ, έχετε το λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κύριε Πρόεδρε, είναι προφανές ότι ο κ. συνάδελφος ή παρανόησε χθες ή παράκουσε ή υπάρχει κάποια άλλη στόχευση, την οποία πρέπει να καταλάβω, για δύο πάρα πολύ απλούς λόγους. Κύριε συνάδελφε, σας προκαλώ να πάρετε τα πρακτικά της χθεσινής συνεδρίασης. Ουδέποτε μίλησα για διπλογραφικό ούτε χθες ούτε σήμερα. Πρώτον.

Δεύτερον, από εδώ, κύριε συνάδελφε, εξήγησα στην Εθνική Αντιπροσωπεία ακριβώς αυτό το οποίο λέτε, το οποίο είναι και το πιο ισχυρό επιχείρημά μας. Αυτή η έρευνα και το πόρισμα προέρχεται, είπα χθες και το ξαναλέω και σήμερα –το είπα και σήμερα από αυτή εδώ πέρα την Έδρα- από τους εργαζόμενους του ΚΕΘΕΑ, κατά τη διάρκεια της διοίκησης της προηγούμενης που εκλέχθηκε από το ΚΕΘΕΑ…

Με κατηγορείτε γι’ αυτό το οποίο είπα; Δεν καταλαβαίνετε προφανώς ότι αυτό είναι το πιο ισχυρό επιχείρημα, το οποίο έχει η Κυβέρνηση, για το οποίο σας μιλάμε και σας λέμε. Είναι μια εντελώς ανεξάρτητη έρευνα που έγινε μετά από εντολή του Γενικού Διευθυντή του ΚΕΘΕΑ, του κ. Γκιτάκου, από τους εργαζόμενους του ΚΕΘΕΑ. Αυτό από μόνο του θα πρέπει να σας λέει πολλά.

Μην εγκαλείτε, λοιπόν, την πολιτική ηγεσία του Υπουργείου Υγείας και θα σας παρακαλούσα πολύ να ανακαλέσετε, γιατί ούτε για διπλογραφικό μιλήσαμε ποτέ ούτε ότι αυτό το συγκεκριμένο το παρήγγειλε ως έρευνα αυτή η πολιτική ηγεσία. Μα, αν συνέβαινε αυτό, θα υπήρχε και ένα πολιτικό επιχείρημα να λέτε ότι αυτή η πολιτική ηγεσία ανάγκασε ή είπε ή υπέδειξε στους εργαζόμενους του ΚΕΘΕΑ να φτιάξουν αυτό το πόρισμα…

Σας λέω ακριβώς αυτό, το οποίο εσείς μου λέτε, κατακρίνοντάς με, ως το μεγαλύτερο επιχείρημά μας. Επί πολιτικής ηγεσίας του κ. Ξανθού, το Δ.Σ. του ΚΕΘΕΑ, διά του Γενικού Διευθυντή, έδωσε εντολή στους εργαζόμενους να ελέγξουν το πρόγραμμα «Προμηθέας», το στολίδι του ΚΕΘΕΑ στη Βόρεια Ελλάδα και οι άνθρωποι έφεραν όλα αυτά εδώ πέρα και αντί να πείτε «μπράβο», μας εγκαλείτε κιόλας;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Καλώς. Ευχαριστούμε, κύριε Υπουργέ.

Το λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδας):** Κύριε Πρόεδρε, επιτρέψτε μου, η διαδικασία είναι απαράδεκτη και εδώ ευθύνεται το Προεδρείο ξεκάθαρα, που επέτρεψε να φτάσουμε έως εδώ. Δεν χρειάζεται να επαναλάβω αυτά που έχουν γίνει ως τώρα ή ακούστηκαν.

Έγινε η συγκεκριμένη συνεδρίαση που προβλέπεται με βάση τον Κανονισμό, που αφορά την ακρόαση φορέων. Εκλήθησαν φορείς, ο Υπουργός ήθελε να κάνει την παρέμβαση, την οποία έκανε, όπως αυτός επιθυμούσε να κάνει, καταθέτοντας κάποια νέα στοιχεία και από εκεί και πέρα θα μπορούσε να ξεκινήσει η διαδικασία να ακούσουμε τους φορείς.

Αυτή τη στιγμή, κύριε Πρόεδρε, αλλά και από τη χθεσινή συνεδρίαση, ξεδιπλώνετε ένα γαϊτανάκι από την Κυβέρνηση και από τον Υπουργό και δεν είναι προσωπικό, αλλά μπαίνει και ζήτημα προσωπικό, σε κάθε συνεδρίαση να μας φέρνει και από ένα στοιχείο. Ας τα φέρει, εντάξει, μπορεί να φτάσουμε και στην Ολομέλεια και να μας φέρνει στοιχεία, όμως αυτά τα στοιχεία, δεν αναιρούν ότι εδώ έχουμε να συζητήσουμε ένα συγκεκριμένο άρθρο με μια συγκεκριμένη Πράξη Νομοθετικού Περιεχομένου, όπου το κάθε Κόμμα στο κάτω-κάτω έχει τη δική του πολιτική τοποθέτηση.

Από κει και πέρα τα όποια στοιχεία προκύπτουν και το εάν ισχύει αυτό ή κάτι άλλο, εδώ δεν είμαστε δικαστήριο και δεν θα κάνουμε δίκη προθέσεων. Τα όποια, λοιπόν, στοιχεία προκύπτουν στην πορεία εάν θέλετε ή αύριο ή μεθαύριο, θα έρθουν, το νομοσχέδιο θα τελειώσει κάποια στιγμή και αυτά τα στοιχεία μπορεί να συνεχίζουν να έρχονται. Βεβαίως και απασχολεί τη Βουλή και θα πρέπει να την απασχολήσει ενδεχομένως, αλλά, νομίζω, ότι δεν είναι της παρούσης και χωρίς να έχουμε αυτά τα στοιχεία στα χέρια μας όλα τα Κόμματα και συνολικά τον ολοκληρωμένο έλεγχο, ας το πω έτσι, αν υποτίθεται πρέπει να γίνει και όπως πρέπει να γίνει.

Κλείνω με το εξής. Ειρήσθω εν παρόδω απ' ό,τι με ενημέρωσαν μετά από την ανακοίνωση κάποιων αποσπασματικών στοιχείων, βέβαια, από την Έκθεση του Γενικού Λογιστηρίου του Κράτους που αφορά το ΚΕΘΕΑ. Το Γενικό Λογιστήριο του Κράτους, κ. Υπουργέ, έχει μια κλίμακα βαθμολόγησης από το 1 έως το 5 για τους ελέγχους σε όλους τους φορείς που κάνει, όπου άριστα είναι το ένα (1) και προοδευτικά πηγαίνοντας στο 5 που είναι η χειρότερη βαθμολογία. Σας ενημερώνω ότι το ΚΕΘΕΑ, πήρε δύο (2), δηλαδή, σχεδόν άριστα. Αυτό το αναφέρω, απλά και μόνο για να καταγραφεί, κύριε Πρόεδρε.

Εγώ, κύριε Πρόεδρε, νομίζω, ότι πρέπει να προχωρήσουμε τη διαδικασία, χωρίς άλλες αντεγκλήσεις και διαξιφισμούς.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Εννοείτε.

Το λόγο έχει ο κ. Αμβράζης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜεΡΑ25):** Κύριε Πρόεδρε, θα ήθελα να κάνω μια ερώτηση διαδικαστική, πριν ξεκινήσουν τις τοποθετήσεις τους οι φορείς.

Δεν βλέπω μέσα στην αίθουσα αυτή τη στιγμή τους εκπροσώπους που ζητήσαμε να κληθούν από το Εργατικό Κέντρο Αθηνών και το Εργατικό Κέντρο Ηράκλειου. Μπορούμε να έχουμε μια ενημέρωση για το εάν θα έρθουν και εάν έχουν κληθεί;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Αρσένη, χθες από την έδρα ανακοίνωσα τους εκπροσώπους φορέων, οι οποίοι εκλήθησαν. Τους ανακοίνωσα χθες και με μια προσθήκη της τελευταίας στιγμής που έδωσε ο κ. Λαμπρούλης, έχουν κληθεί, 17 φορείς.

Το λόγο έχει ο κ. Αμβράζης.

**ΓΕΩΡΓΙΟΣ ΑΜΒΡΑΖΗΣ (Γενικός Διευθυντής του Συνδέσμου Ελληνικών Τουριστικών Επιχειρήσεων (ΣΕΤΕ)):** Στο υπό συζήτηση σχέδιο νόμου περιλαμβάνεται και η Κύρωση των Πράξεων Νομοθετικού Περιεχομένου με τα μέτρα προστασίας των επιχειρήσεων που επλήγησαν από την πτώχευση της Thomas Cook. Από τις συγκεκριμένες ρυθμίσεις, φαίνεται ότι η πολιτεία αναγνωρίζει τα προβλήματα που προκάλεσε την πτώχευση του συγκεκριμένου tour operator, ωστόσο τα μέτρα που προβλέπονται σε αυτές, δεν είναι ικανά να στηρίξουν τις επιχειρήσεις στις οποίες η πτώχευση της Thomas Cook, προκάλεσε τεράστια προβλήματα.

Οι ανείσπρακτες απαιτήσεις από την Thomas Cook για τον τομέα του τουρισμού, ανέρχονται περίπου σε 250 εκατ.. Ο κίνδυνος, το πρόβλημα να μεταδοθεί άμεσα και στην υπόλοιπη οικονομία από αδυναμία εξυπηρέτησης άμεσων υποχρεώσεων -σημειώνω το άμεσων υποχρεώσεων- κυρίως από επιταγές, προμηθευτές σε τρίτους και άλλες υποχρεώσεις, είναι αρκετά μεγάλος.

Η απαλλαγή από την υποχρέωση καταβολής του φόρου διαμονής, μέτρο μεν σωστό, αλλά που έχει ως επωφελούμενους τους ίδιους τους πελάτες της Thomas Cook και όχι τις τουριστικές επιχειρήσεις και η εξάμηνη αναστολή του Φ.Π.Α για μέρος των επιχειρήσεων που είχαν συνεργασία με την Thomas Cook, δεν βοηθούν στην άρση ή για την ακρίβεια στον περιορισμό των συνεπειών που το συγκεκριμένο πρόβλημα προκάλεσαν.

Είμαστε, λοιπόν, υποχρεωμένοι, να καταθέσουμε ξανά τις προτάσεις μας για τα μέτρα που πρέπει να ληφθούν.

Μέτρο πρώτο, απαλλαγή από την υποχρέωση καταβολής Φ.Π.Α για τα ανείσπρακτα τιμολόγια της Thomas Cook, σύμφωνα και με τις προβλέψεις της σχετικής απόφασης του ΣτΕ, είναι η 355/2019.

Δεύτερον, απαλλαγή από την υποχρέωση καταβολής φόρου εισοδήματος για τις ανείσπρακτες απαιτήσεις της Thomas Cook. Υπάρχει η σχετική ΠΟΛ, είναι η 1170 που είχε εκδοθεί μάλιστα το 2015 εν μέσω capital controls και δεν καταλαβαίνουμε για ποιο λόγο σήμερα δεν μπορεί να επαναληφθεί μια τέτοια ΠΟΛ και γιατί δεν υπάρχει ο δημοσιονομικός χώρος για να γίνει το ίδιο πράγμα σήμερα. Εδώ πρέπει να σταθούμε. Και στις δύο περιπτώσεις μιλάμε για χρήματα που δεν θα εισπραχθούν. Ούτε ο Φ.Π.Α θα εισπραχθεί για να καταβληθεί, αποτελεί προσωρινή παρακράτηση προς καταβολή, ούτε και το τιμολόγιο το οποίο έχει εκδοθεί θα φέρει χρήματα στο ταμείο της επιχείρησης. Άρα η επιχείρηση καλείται και στις δύο περιπτώσεις να βγάλει χρήματα από το ταμείο της, χρήματα που δεν υπάρχουν στις περισσότερες περιπτώσεις για να καλύψει υποχρεώσεις για τις οποίες δεν ευθύνεται.

Τρίτον, επιτάχυνση της διαδικασίας αύξησης των εγγυήσεων του ΤΕΠΙΧ προς τις τράπεζες για χαμηλότοκα δάνεια σε επιχειρήσεις που έχουν πληγεί από την πτώχευση της Thomas Cook. Είναι άμεση ανάγκη να ενισχυθεί η ρευστότητα των επιχειρήσεων τώρα για τις άμεσες υποχρεώσεις, προκειμένου αυτές να μπορέσουν να ανταποκριθούν στις υποχρεώσεις που έχουν και πρέπει να εξυπηρετηθούν τους μήνες που έρχονται. Άλλως υπάρχει o κίνδυνος, όπως λέμε στην αγορά, να χαλάσει η ευρύτερη αγορά, δηλαδή, εξ αδυναμίας να μην καταφέρουν να ανταποκριθούν να μεταχρονολογηθούν επιταγές ή να μην εξυπηρετηθούν οι υποχρεώσεις και αυτό είναι κάτι που πρέπει να αποφευχθεί. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε πολύ.

Το λόγο έχει η κυρία Χριστίδου, διευθύντρια του Ξενοδοχειακού Επιμελητηρίου Ελλάδος.

**ΑΓΝΗ ΧΡΙΣΤΙΔΟΥ (Διευθύντρια του Ξενοδοχειακού Επιμελητηρίου Ελλάδος)**: Θα πάρω το νήμα από τον κ. Αμβράζη τονίζοντας ότι η πτώχευση της εταιρίας Thomas Cook επέφερε ένα βαρύτατο πλήγμα, μπορώ να πω ότι είχε τεκτονικές επιδράσεις, όχι μόνο στη χώρα μας, αλλά και σε πολλές ανταγωνίστριες χώρες στην Ευρώπη και εκτός Ευρώπης, γιατί επρόκειτο για έναν tour oparetor παγκόσμιας εμβέλειας.

Το Ξενοδοχειακό Επιμελητήριο της Ελλάδος προσπαθώντας να βοηθήσει και το έργο της κυβέρνησης για τον προσδιορισμό των κατάλληλων μέτρων στήριξης του τουριστικού τομέα που δέχθηκε τέτοιο ισχυρό πλήγμα, εκπόνησε μια πολύ γρήγορη μελέτη σε συνεργασία με το Ινστιτούτο Τουριστικών Ερευνών και Προβλέψεων, όπου προσδιορίστηκε ότι η συνολική ζημία στα καταλύματα της χώρας από τις απαιτήσεις προς την Thomas Cook ήταν περίπου της τάξεως των 315 εκατομμυρίων ευρώ. Αυτό όμως το οποίο είναι πιο σημαντικό είναι ότι και τον επόμενο χρόνο οι ζημιές εκτιμώνται ότι θα αγγίξουν περίπου το 1,5 δις ευρώ και αν λάβετε υπόψη τον τουριστικό πολλαπλασιαστή μιλάμε για μια ζημιά που αγγίζει τα 2,5 δισ. ευρώ.

Γι' αυτό το λόγο, εξάλλου το ΞΕΕ, έκρουσε τον κώδωνα του κινδύνου και πρότεινε στοχευμένα μέτρα και δράσεις τόσο για τη στήριξη της βιωσιμότητας των ξενοδοχειακών επιχειρήσεων, αλλά και για την ανάκαμψη της τουριστικής ζήτησης προς την Ελλάδα στις αγορές στις οποίες δραστηριοποιείται η Thomas Cook.

Είδαμε ότι έγιναν πολλές συσκέψεις στα Υπουργεία, έγιναν σημαντικές εξαγγελίες από την κυβέρνηση, έγινε και ειδική συνεδρίαση στη Βουλή από την Επιτροπή Παραγωγής και Εμπορίου για την πτώχευση της Thomas Cook, οπότε περιμέναμε την υλοποίηση όλων των δεσμεύσεων της κυβέρνησης για την αντιμετώπιση αυτών των βαρύτατων απωλειών. Εν τούτοις προς μεγάλη απογοήτευση των μελών μας, γιατί μέλη του Ξενοδοχειακού Επιμελητηρίου είναι όλα τα ξενοδοχεία της χώρας, αυτή τη στιγμή ερχόμαστε να κυρώσουμε τα πρώτα πολύ προσωρινού χαρακτήρα μέτρα και πολύ περιορισμένης εμβέλειας, όταν αυτή τη στιγμή ανταγωνίστριες χώρες έχουν ήδη λάβει γενναία μέτρα ύψους πολλών εκατομμυρίων ευρώ για τη στήριξη του τουριστικού τομέα. Οπότε εμείς περιμένουμε από την κυβέρνηση να προχωρήσει σε αυτά τα μέτρα που έχει εξαγγείλει και έχουμε καταθέσει και τις δικές μας προτάσεις μαζί με τον Σύνδεσμο των Ελληνικών Τουριστικών Επιχειρήσεων.

Για κάποια άλλα θέματα, τα οποία αφορούν πάλι τον τουριστικό τομέα, επικροτούμε την παράταση της προθεσμίας κατάταξης των υφισταμένων ξενοδοχείων σε κατηγορίες αστέρων, η οποία δίνεται με το άρθρο 20. Δεδομένου ότι η ένταξη στο νέο σύστημα υφιστάμενων ξενοδοχείων ιδίως των χαμηλών κατηγοριών απαιτεί μια σειρά από επενδύσεις τόσο στις εγκαταστάσεις όσο και εμπλουτισμού των υπηρεσιών του, που καθιστά απαραίτητη την παράταση αυτού του χρόνου κατάταξης για τις αναγκαίες προσαρμογές που δίνεται με το άρθρο 20.

 Θα ήθελα, επίσης, να τονίσω ότι μας βρίσκει σύμφωνους η δυνατότητα πρόθεσης κατά προτεραιότητα των επενδυτικών σχεδίων με γνώμονα ιδιαίτερα χαρακτηριστικά, όπως οι περιοχές με έντονες προσφυγικές ροές, αλλά εδώ μας δίνετε η δυνατότητα να πούμε ότι αναμένουμε όχι μεμονωμένες και αποσπασματικές ρυθμίσεις για αυτές τις περιοχές, διότι πραγματικά στα νησιά αυτά πλήττεται καίρια ο τουρισμός και δεν ξέρουμε, αν θα μπορέσουν να ανακτήσουν αυτό, το οποίο ήταν στο παρελθόν. Περιμένουμε γενναία μέτρα στήριξής τους.

 Κλείνω, με το θέμα της κλιματικής αλλαγής, όπως ξέρετε αυτό ενδιαφέρει πάρα πολύ τον τουριστικό τομέα, είναι μια πρώτη καλή ένδειξη η σύσταση ειδικής επιστημονικής επιτροπής, αλλά περιμένουμε εξειδικευμένες δράσεις και στοχευμένο πρόγραμμα, γιατί πραγματικά το θέμα της κλιματικής αλλαγής είναι κορυφαίο. Σας ευχαριστώ πολύ.

 **ΣΤΑΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Σας ευχαριστούμε και εμείς, κυρία Χριστίδου.

Τον λόγο έχει ο κ. Χόντζογλου.

 **ΓΕΩΡΓΙΟΣ ΧΟΝΤΖΟΓΛΟΥ (Πρόεδρος της Ομοσπονδίας εργαζομένων Επισιτισμού και Τουρισμού):** Σας ευχαριστώ πολύ, κύριε Πρόεδρε. Κύριοι Υπουργοί, κύριοι Βουλευτές, στη σημερινή σας Επιτροπή απασχολεί η κύρωση της πράξης νομοθετικού περιεχομένου όσον αφορά τα μέτρα προστασίας των εργαζομένων στον τουρισμό και όσους επλήγησαν από την πτώχευση της Thomas Cook.

Είναι ενδεικτικό για εμάς, ότι φτάσαμε δυόμιση μήνες μετά για να ασχοληθεί η Κυβέρνηση με τους εργαζόμενους του κλάδου. Είναι μια ένδειξη, την κρατάμε και έτσι θα πορευθούμε από δω και πέρα. Παρόλο που μόλις «έσκασε» το πρόβλημα της Thomas Cook, υπήρξε αυθημερόν εξαγγελία και ρύθμιση για τις επιχειρήσεις, οι εργαζόμενοι φτάσαμε στις αρχές Νοέμβρη, με καταληκτική ημερομηνία για υποβολή αίτησης επιδόματος ανεργίας στο τέλος του μήνα. Δεν ξέρω, αν είναι κάποιος εδώ από το Υπουργείο Εργασίας για να μας απαντήσει, θα προλάβουμε; Αυτή η κουτσουρεμένη ρύθμιση που φέρνει η Κυβέρνηση όσον αφορά την επιδότηση ανεργίας των εργαζομένων, οι οποίοι επλήγησαν από την Thomas Cook, θα είναι έτοιμο το σύστημα θα δεχθεί τις αιτήσεις για το επίδομα ανεργίας, με τα 80 ένσημα αντί 100 και την πιστοποίηση για το ποιοι εργαζόμενοι ανήκουν σε εταιρείες; Για αυτό το λόγο εμείς στηρίζουμε την τροπολογία που κατατέθηκε από το Κίνημα Αλλαγής για να πάρουν όλοι οι εργαζόμενοι ένα μήνα παραπάνω επιδότηση.

Είναι γεγονός ότι μετά την κατάρρευση του κολοσσού της Thomas Cook τα αντανακλαστικά της Ομοσπονδίας των εργαζομένων λειτούργησαν άμεσα και μετά από επαφές πουείχαμε με τα συναρμόδια Υπουργεία Τουρισμού και Εργασίας, καταφέραμε να περάσουμε τη δικής πρόταση για ευνοϊκότερες ρυθμίσεις στους εργαζόμενους στις επιχειρήσεις, όπως προ είπα, ενώ εξαγγέλθηκε πριν δύο μήνες, ακόμα δεν έχει νομοθετηθεί.

Μετά από 10 χρόνια κρίσης, κύριε Πρόεδρε, οι εργαζόμενοι του κλάδου, που κατά γενική ομολογία είναι η ατμομηχανή της ελληνικής οικονομίας, έχουν υποστεί, όπως άλλωστε όλοι οι εργαζόμενοι στη χώρα μας, περικοπές σε μισθούς και εργασιακά δικαιώματα κ κατά απαίτηση των δανειστών, αλλά και της ντόπιας Τρόικας στα χρόνια εκείνα. Θεωρούμε, λοιπόν, πως έφτασε η ώρα για την αποκατάσταση των αδικιών και μπορούμε να πατήσουμε πάνω στο άρθρο 26 του νόμου 4203/2013, που επανέφερε την επιδότηση στους εποχιακά εργαζόμενους, γιατί το καλοκαίρι του 2013 το επίδομα ανεργίας ήταν μηδέν για τους εργαζόμενους του τουρισμού και επανήλθε το 2013, που τότε οι εργαζόμενοι του κλάδου με ανακοινώσεις τους το είχαν ονομάσει «Επίδομα Κεγκέρογλου» και να αυξήσουμε το επίδομα ανεργίας για έναν μήνα.

Δεν ζητάμε κάτι που είναι εξωπραγματικό. Ένας μήνας παραπάνω επιδότηση ενισχύει σημαντικά το εισόδημα των εργαζομένων και εδώ, υπάρχουν Βουλευτές που εκλέγονται σε τουριστικές περιφέρειες και ξέρουν τι σημαίνει να είσαι έξι μήνες άνεργος το χρόνο και να δουλεύεις έξι μήνες και με εισόδημα έξι μηνών να προσπαθείς να βγάλεις όλο το χρόνο. Με αυτόν τον ένα μήνα παραπάνω επιδότησης τονώνονται οι τοπικές κοινωνίες, καθώς αυτός ο μήνας που δεν θα πάει για αποταμίευση, αλλά θα πέσει στις τοπικές αγορές.

Τέλος, πιστεύουμε ότι η νομοθέτηση για αύξηση του χρονικού ορίου επιδόματος ανεργίας θα ενισχύσει και το φιλοεργατικό προφίλ της κυβέρνησης, το οποίο, επλήγη σημαντικά με το αναπτυξιακό νομοσχέδιο, καθώς είδαμε πολλά αιτήματα εργοδοτικών οργανώσεων να γίνονται άρθρα του νομοσχεδίου αυτού. Πάγια θέση της Ομοσπονδίας μας διαχρονικά, ήταν, είναι και θα είναι η αναλογική επιδότηση των εποχιακά ανέργων. Εννοούμε ότι όσες μέρες δουλεύουμε, τόσες μέρες να επιδοτούμαστε.

Να δώσουμε κίνητρα στον εργαζόμενο για να κυνηγάει την ασφάλιση του και έτσι πιστεύουμε ότι θα καταπολεμηθεί και σε μεγάλο βαθμό η μαύρη και ανασφάλιστη εργασία. Επειδή είμαστε ένα σύγχρονο ευρωπαϊκό Συνδικάτο και θεωρούμε ότι πρέπει να έχουμε προτάσεις και να ελισσόμαστε, θεωρούμε πως στην παρούσα φάση και με τα οικονομικά δεδομένα της χώρας μας είναι εφικτό να δοθεί αυτή η ανάσα στους συναδέλφους μας.

Έχουμε εδώ τα αιτήματα για συνάντηση με την ηγεσία του Υπουργείου Εργασίας από την ημέρα που ανέλαβαν και δεν έχει απαντήσει κανείς. Πότε θα λειτουργήσει η πλατφόρμα μετά τη σημερινή κύρωση της Πράξης Νομοθετικού Περιεχομένου; Θα μπορεί ο εργαζόμενος από αύριο να πάει να κάνει την αίτηση του; Διότι, έχουμε ήδη απορριπτικές από τον ΟΑΕΔ.

Θα καταθέσουμε την τροπολογία που έχει κατατεθεί από το Κίνημα Αλλαγής και ζητούμε από τα κόμματα της αντιπολίτευσης να τη στηρίξουν και από την κυβέρνηση να την κάνει δεκτή.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Ζωητός.

**ΝΙΚΟΣ ΖΩΗΤΟΣ (Νομικός Σύμβουλος της Πανελλήνιας Ομοσπονδίας Ξενοδόχων (ΠΟΞ)):** Ευχαριστώ, κύριε Πρόεδρε. Θα περιοριστούμε να αναφερθούμε στις διατάξεις που αφορούν την κύρωση των Πράξεων Νομοθετικού Περιεχομένου σχετικά με την Thomas Cook. Καταρχάς, πρέπει να επισημάνουμε ότι η έκδοση των συγκεκριμένων Πράξεων δείχνει πως η πολιτεία αναγνωρίζει το συγκεκριμένο πρόβλημα, γεγονός που είναι από μόνο του ασφαλώς θετικό. Ωστόσο, το δυσάρεστο είναι ότι τα μέτρα που τελικά επιλέχθηκαν δεν είναι πρόσφορα για να αντιμετωπίσουν το πρόβλημα αυτό.

Η πτώχευση της συγκεκριμένης εταιρείας δεν αφορά μόνο τα ξενοδοχεία. Η άμεση σύνδεση του τουρισμού με τις υπόλοιπες δραστηριότητες της ελληνικής οικονομίας σημαίνει πως σε αυτές διαχέονται, όχι μόνο τα οφέλη, αλλά και οι ζημιές. Πρόκειται για ένα πρόβλημα που αφορά και τους προμηθευτές και τους εργαζόμενους και τις τοπικές κοινωνίες που ζουν από τον τουρισμό και γι' αυτό ακριβώς το λόγο θα πρέπει να αντιμετωπιστεί άμεσα, προκειμένου να μην πάρει ανεξέλεγκτες διαστάσεις.

Όπως είπα και προηγουμένως, αν και είναι εμφανής η καλή πρόθεση, τα μέτρα που τελικά επιλέχθηκαν δεν ήταν πρόσφορα για τον περιορισμό των συνεπειών του συγκεκριμένου προβλήματος και συγκεκριμένα: Η απαλλαγή από την υποχρέωση καταβολής του φόρου διαμονής είναι ένα ορθό μέτρο ασφαλώς, αλλά με ωφελούμενους τους πελάτες της Thomas Cook, όχι τα ξενοδοχεία. Η εξάμηνη αναστολή του Φ.Π.Α για τις επιχειρήσεις που είχαν συναλλαγές με την Thomas Cook σε ποσοστό άνω του 25% του τζίρου τους, πρώτα απ' όλα αφορά λιγότερες από τις μισές επιχειρήσεις που είχαν συνεργασία με την Thomas Cook και επλήγησαν από την πτώχευση της και το δεύτερο είναι ότι γεννάται το ερώτημα τι θα γίνει μετά το εξάμηνο; Διότι, οι επιχειρήσεις που είχαν συνεργασία με την Thomas Cook είναι εποχικές, τον Οκτώβριο έχουν κλείσει και ανοίγουν ξανά τον Μάρτιο - Απρίλιο. Πώς θα έχουν τα χρήματα που δεν έχουν τώρα, για να πληρώσουν τον Φ.Π.Α που δεν εισέπραξαν το χειμώνα;

Από την πρώτη στιγμή τονίσαμε πως οι συνέπειες στην ελληνική τουριστική αγορά από την πτώχευση της Thomas Cook θα είναι τεράστιες και επισημάναμε την ανάγκη υιοθέτησης άμεσων μέτρων στήριξης των επιχειρήσεων. Δεν ζητήσαμε ούτε χαριστικές ρυθμίσεις, ούτε να επωμιστεί το ελληνικό δημόσιο και οι Έλληνες φορολογούμενοι την τεράστια ζημιά που τα ξενοδοχεία έχουν υποστεί. Ζητήσαμε το αυτονόητο, να μη φορολογηθούν οι επιχειρήσεις για χρήματα που δεν θα εισπράξουν.

Δεν ζητήσαμε, ούτε χαριστικές ρυθμίσεις, ούτε ασφαλώς να επωμιστεί το ελληνικό δημόσιο και οι Έλληνες φορολογούμενοι την τεράστια ζημιά που έχουν υποστεί τα ξενοδοχεία. Ζητήσαμε το αυτονόητο. Να μην φορολογηθούν οι επιχειρήσεις για χρήματα τα οποία δεν θα εισπράξουν και να μην αποδώσουν Φ.Π.Α, τον οποίο, ομοίως, δεν θα εισπράξουν. Και για τα δύο αυτά ζητήματα υπάρχει προηγούμενο. Συγκεκριμένα, για την έκδοση των επισφαλών απαιτήσεων είχε εκδοθεί το έτος 2015, εν μέσω capital controls σημειώνω, η ΠΟΛ 1170 που επέλυε ακριβώς το αντίστοιχο ζήτημα με άλλα τουριστικά πρακτορεία της αλλοδαπής. Το μόνο που ζητάμε είναι να εκδοθεί η ίδια ΠΟΛ. Τόσο απλά.

Το δεύτερο ζήτημα, σχετικά με το Φ.Π.Α. Πρόσφατα εκδόθηκε η απόφαση του Συμβουλίου της Επικρατείας, επισημάνθηκε και προηγουμένως, η 355 του 2019 που αντιμετωπίζει, ακριβώς αυτό το ζήτημα. Και βάσει αυτής της απόφασης του Συμβουλίου της Επικρατείας εκδόθηκαν και οι αποφάσεις της Διεύθυνσης Επίλυσης Διαφορών της ΑΑΔΕ που πατάνε πάνω σε αυτήν την απόφαση και δέχονται το αυτονόητο.

Συνοψίζοντας, αυτό που ζητάμε εμείς είναι η διευκόλυνση και η επιτάχυνση μιας διαδικασίας, προβλέπεται και στο εθνικό και στο κοινοτικό δίκαιο, προκειμένου να προστατευθούν κυρίως οι πιο μικρές και οι πιο αδύναμες οικονομικά επιχειρήσεις.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε τον κ. Ζωητό. Το λόγο έχει ο κ. Τσούχλος.

**ΘΕΟΔΩΡΟΣ ΤΣΟΥΧΛΟΣ (Πρόεδρος Ομοσπονδίας Λειτουργών Μέσης Εκπαίδευσης (ΟΛΜΕ)):** Ευχαριστώ κύριε Πρόεδρε.

Κληθήκαμε σήμερα, ως Ομοσπονδία, για να τοποθετηθούμε σε μια τροπολογία του Υπουργείου Παιδείας και Θρησκευμάτων, που επανακαθορίζει το χρονικό διάστημα έναρξης του προγράμματος «Μεταλυκειακό έτος και τάξεις μαθητείας». Κατά πρώτον, καλό είναι να κατατίθενται οι συγκεκριμένες προτάσεις, αλλά και άλλες σε κάποιο ενιαίο νομοσχέδιο και όχι αποσπασματικά. Αναμένουμε το νομοσχέδιο, όπως έχει δηλώσει και η Υπουργός και η κυρία Υφυπουργός, για τη δευτεροβάθμια εκπαίδευση, καθώς, τον Οκτώβριο μήνα είχαμε τοποθετηθεί για θέματα μεταπτυχιακών σπουδών, για τα πρότυπα πειραματικά σχολεία και την επιτάχυνση των αναγνωρίσεων πτυχίων του εξωτερικού. Ευελπιστούμε, ότι την επόμενη φορά θα προσέλθουμε για να εκφράσουμε τις θέσεις μας σε ένα ολοκληρωμένο πολυνομοσχέδιο, αφού πρώτα όμως έχουμε συμμετάσχει, με άνεση χρόνου, σε έναν ανοικτό, ουσιώδη, ειλικρινή, εποικοδομητικό διάλογο.

Εμείς, στο μεταλυκειακό έτος των ΕΠΑΛ, δηλαδή, το έτος μαθητείας, το θεωρούμε σημαντικό. Σε όλες τις χώρες της Ε.Ε., όπως στη Γερμανία, η μαθητεία πραγματοποιείται με την ευθύνη των σχολείων, στις τοπικές, παραγωγικές μονάδες, όπως βιομηχανίες, εταιρείες παροχής υπηρεσιών κ.λπ..

Πέρυσι είχαμε 400 περίπου τμήματα μαθητείας. Φέτος τα τμήματα αυτά έχουν μειωθεί στα 350, ίσως και λίγο περισσότερο. Δυστυχώς, τα μισά από τα 350 είναι υποστελεχωμένα, σε μείζονα ή μέγιστο βαθμό, από εκπαιδευτικούς. Το ίδιο συμβαίνει με τα 61 ολιγομελή ομάδα, όπου το ίδιο πρόβλημα υπάρχει στα 30 από αυτά. Η μαθητεία, σας ενημερώνουμε, ότι οφείλει κάποιος να καλύψει υποχρεωτικά 203 ώρες στα θεωρητικά μαθήματα. Δηλαδή, ουσιαστικά, 29 εβδομάδες με επτάωρα μαθήματα στα ΕΠΑΛ, τα οποία είναι και υποχρεωτικά. Αν δεν γίνει όλη αυτή η χρονική παρουσία, θα πρέπει να αναπληρωθεί σε επόμενο χρονικό διάστημα. Επειδή στη μαθητεία εμπλέκονται και εργοδότες, είναι υποχρεωτικό να παρέχουν τις υπηρεσίες τους οι μαθητευόμενοι, για 156 μέρες. Βλέπουμε λοιπόν, ότι, εάν το σχολικό αυτό έτος ξεκινά ή ξεκινούσε στις 15 Οκτωβρίου, ή το αργότερο περί τα τέλη Οκτωβρίου, θα ήταν δυνατόν να ολοκληρωθεί στις 30 Ιουνίου. Δηλαδή και οι εβδομάδες θα καλύπτονταν, αλλά και οι τυχόν ώρες, ημέρες, ή εβδομάδας αναπλήρωσης.

Όσον αφορά την παρεχόμενη εργασία, επειδή γνωρίζουμε, ότι υπάρχουν ειδικότητες, οι οποίες εργάζονται και το καλοκαίρι, εκεί δεν υφίσταται μεγάλο πρόβλημα. Πέρυσι είχαμε 3.500 μαθητευόμενους. Φέτος έχουμε 1.400 με 1.500, εξαιτίας του ότι υπάρχει έλλειψη μονίμων εκπαιδευτικών, αναπληρωτών και φυσικά, δεν υπήρχαν μέχρι στιγμής οι πιστώσεις. Πολλά τμήματα λοιπόν δεν εγκρίθηκαν και θεωρούμε, ότι τώρα που έγιναν οι προσλήψεις των αναπληρωτών, πρέπει αυτά τα τμήματα να εγκριθούν.

Για το 2019-2020 ειδικά, θα μπορούσε να γίνει δεκτό το αίτημα του Υπουργείου δηλαδή να ξεκινήσουν τα μαθήματα στις 15/11 μόνο για φέτος όχι μόνιμα και ως μεταβατική διάταξη. Γιατί αν συμβεί αυτό θα πρέπει να δοθεί μια παράταση μαθημάτων και εργασίας το Σεπτέμβριο του 2020 για να συμπληρωθούν οι απαιτούμενες εβδομάδες μαθήματος αλλά και ημέρες εργασίας. Τονίζουμε ότι δεν πρέπει να γίνουν μαθήματα και δεν πρέπει να υπάρξει καμία εμπλοκή των εκπαιδευτικών τους μήνες Ιούλιο και Αύγουστο.

Κακώς φτάσαμε μέχρι εδώ, θα έπρεπε οι Αναπληρωτές να έχουν έρθει νωρίτερα. Αλλά, το ζήτημα είναι ότι εφόσον τη Δευτέρα παρουσιαστούν είναι δυνατόν και να λειτουργήσουν τα τμήματα και να εγκριθούν αυτά τα τμήματα για τα οποία εμείς έχουμε πει ότι πρέπει να εγκριθούν με τα λεγόμενα ολιγομελή και είναι αρκετά στην Ελλάδα. Επαναλαμβάνουμε την απαίτηση της ΟΛΜΕ για την άμεση έγκριση των ολιγομελών και στη μαθητεία και στα ΕΠΑΛ και στα Γενικά Λύκεια. Τα θέματα αυτά θα είχαν επιλυθεί εάν είχε δεκτή η διαχρονική θέση της Ομοσπονδίας για μόνιμους μαζικούς διορισμούς. Τις θέσεις αυτές θα καταλάβουν οι Αναπληρωτές συνάδελφοί μας, οι οποίοι επί σειρά ετών ακόμη και από τον προηγούμενο αιώνα σε μέγιστο βαθμό αναπληρώνουν τον ίδιο τον εαυτό τους.

Κατά τη μνημονιακή περίοδο όπως γνωρίζετε οι διορισμοί ήταν ιδανικοί. Ζητούμε να πραγματοποιηθούν εντός του 2019 οι 4.500 διορισμοί στην Ειδική Αγωγή με δίκαιη κατανομή μεταξύ Δευτεροβάθμιας, Πρωτοβάθμιας και ειδικού προσωπικού επιστημονικού και βοηθητικού. Παράλληλα, το 2020 οφείλει το Υπουργείο Παιδείας να εκκινήσει τη διαδικασία των μόνιμων διορισμών. Η ΟΛΜΕ έχει σταθερές πάγιες θέσεις και δίκαια αιτήματα τα οποία διεκδικεί και απαιτεί την άμεση επίλυσή τους.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κύριος Τσιαφούτης.

**ΒΙΚΤΩΡΑΣ ΤΣΙΑΦΟΥΤΗΣ (Νομικός Σύμβουλος της Ένωσης Καταναλωτών «Η Ποιότητα της Ζωής» (ΕΚΠΟΙΖΩ)):** Σας ευχαριστούμε για την πρόσκληση. Η παρέμβαση μας αφορά το άρθρο σχετικά με τη προστασία της κύριας κατοικίας και τη πλατφόρμα που ορίζει τα σχετικά με την προστασία της κύριας κατοικίας. Ποιο συγκεκριμένα, αφορά το άρθρο 6. Δυστυχώς η πλατφόρμα για τη προστασία της κύριας κατοικίας έχει αποδειχθεί στην πράξη μια αποτυχημένη διαδικασία. Τα στατιστικά τα οποία ανακοινώνονται από την αρμόδια Ειδική Γραμματεία Ιδιωτικού Χρέους, το αποδεικνύουν. Για την ακρίβεια μέχρι σήμερα-η πλατφόρμα ισχύει από τον Απρίλιο του 2019-έχουν εισέλθει και έχουν ξεκινήσει τη διαδικασία περίπου 30.000 χρήστες και έχουν υποβληθεί μόλις 267 αιτήσεις.

Παρόμοια απογοητευτικά στατιστικά δεδομένα διαθέτει και η ΕΚΠΟΙΖΩ, για την ακρίβεια από 1/7/2019 μας έχουν απευθυνθεί 1.600 καταναλωτές προκειμένου να διερευνήσουν το ενδεχόμενο υπαγωγής στη πλατφόρμα για την προστασία της κύριας κατοικίας. Και έχουν ξεκινήσει τη διαδικασία μόλις 14 άτομα. Έχουν διαβιβαστεί 13 αιτήσεις στις τράπεζες και μάλιστα 3 άτομα έχουν κριθεί ως μη επιλέξιμα για την υπαγωγή τους στη διαδικασία αυτή. Αναρωτιέται κανείς και αν λάβουμε υπόψη ότι η πλατφόρμα ισχύει μέχρι το τέλος του χρόνου, τι άλλα στοιχεία χρειάζεται για να αποδειχθεί ότι αυτή η διαδικασία είναι αποτυχημένη στη πράξη. Και είναι αποτυχημένη για δύο πολύ σοβαρούς λόγους, πρώτον, γιατί οι προϋποθέσεις της επαγωγής στην προστασία της κύριας κατοικίας είναι εξαιρετικά αυστηρές και πολλές και πρέπει να συντρέχουν σωρευτικά. Δεύτερον, ακόμα και αν κάποιος πληροί όλες αυτές τις προϋποθέσεις δυστυχώς η προτεινόμενη ρύθμιση δεν είναι συμφέρουσα γι’ αυτόν. Ο λόγος είναι ότι θα πρέπει να καταβάλει ένα μεγάλο ποσό για να προστατεύσει την κύρια κατοικία του.

Θα περίμενε λοιπόν κανείς, η Κυβέρνηση να εισαγάγει τροποποιήσεις σημαντικές στη διαδικασία αυτής της πλατφόρμας για την προστασία της κύριας κατοικίας και όχι μόνο τροποποιήσεις μόνο τεχνικού χαρακτήρα γιατί οι περιγραφόμενες στις πολλές παραγράφους του άρθρου 6 προβλεπόμενες τροποποιήσεις, περισσότερο έχουν τεχνικό χαρακτήρα. Και πράγματι θα μπορούσε κάποιος να πει ότι οι περισσότερες είναι προς τη σωστή κατεύθυνση. Ωστόσο το ζήτημα δεν είναι να βελτιωθεί η πλατφόρμα για την προστασία της κύριας κατοικίας σε επίπεδο τεχνικό.

Το ζήτημα είναι να αλλάξει από την αρχή, γιατί έχει αποδειχθεί, από τα στατιστικά δεδομένα, ότι είναι ένας απόλυτα αποτυχημένος θεσμός. Θα περίμενε, λοιπόν, κανείς αυτήν την αποτυχία – γιατί πρόκειται για μια τελείως αποτυχημένη διαδικασία που έφερε η προηγούμενη Κυβέρνηση – η σημερινή Κυβέρνηση να τη δει ουσιαστικά και να την τροποποιήσει σημαντικά. Η βασικότερη τροποποίηση που θα έπρεπε να υπάρξει θα ήταν ο επανακαθορισμός των κριτηρίων για την υπαγωγή. Είναι τόσες πολλές οι προϋποθέσεις, που έχει αποδειχθεί στην πράξη και από τα στοιχεία της ΕΚΠΟΙΖΩ και από τα στοιχεία της Ειδικής Γραμματείας Ιδιωτικού Χρέους, ότι σχεδόν κανένας δεν υπάγεται στη ρύθμιση.

Δεύτερον, θα περίμενε κάποιος – και με λύπη μας δεν το είδαμε – τουλάχιστον να παρατείνει το διάστημα κατάθεσης αιτήσεων, έστω και σε αυτό το αποτυχημένο μοντέλο της πλατφόρμας. Υπενθυμίζω ότι η πλατφόρμα λήγει στο τέλος του 2019, άρα κάποιος μπορεί να ζητήσει την προσχηματική προστασία της κυρίας κατοικίας, έστω με αυτές τις αυστηρές προϋποθέσεις, μέχρι τότε. Για ποιο λόγο δεν συζητείται παράταση, την ίδια στιγμή που κάθε εβδομάδα προγραμματίζονται ηλεκτρονικοί πλειστηριασμοί κύριας κατοικίας στους συμβολαιογράφους; Υπάρχουν διαθέσιμα στοιχεία και βγαίνουν πολλές κύριες κατοικίες πλέον σε πλειστηριασμό. Αρά θα περίμενε κάποιος να υπάρξει ένας σημαντικός επανακαθορισμός του μοντέλου.

Καταλήγω με το τι θα έπρεπε να υπάρχει. Πρώτον, θα πρέπει να υπάρχει ένας μόνιμος μηχανισμός προστασίας της κύριας κατοικίας. Θεωρούμε ότι το απρόσωπο μοντέλο της πλατφόρμας είναι αποτυχημένο και θα έπρεπε να επιστρέψουμε στη λύση προστασίας της κύριας κατοικίας του νομού Κατσέλη, γιατί πλέον αυτή η δυνατότητα από αρχές του 2019 δεν υπάρχει. Αυτό θα έπρεπε να συμβαίνει με δίκαια κριτήρια και, φυσικά, θα έπρεπε να έχει όχι προσωρινό, αλλά μόνιμο χαρακτήρα. Μια πολύ τεχνικού χαρακτήρα τροποποίηση, θα την καταθέσουμε για να μην καταχρώμαι το χρόνο σας. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Μπορείτε να την καταθέσετε και να την μοιράσουμε στους συναδέλφους. Ο κ. Φοίβος Ζαφειρίδης, ιδρυτής και πρώην διευθυντής του ΚΕΘΕΑ, δεν θα παραστεί. Μας έστειλε υπόμνημα το οποίο μοιράζεται στους συναδέλφους.

Το λόγο έχει ο κύριος Μπαρδάνης.

**ΓΕΩΡΓΙΟΣ ΜΠΑΡΔΑΝΗΣ (Πρώην Πρόεδρος του Δ.Σ. του ΚΕΘΕΑ)**: Δεν έχω καμιά διάθεση, αλλά ούτε και δικαίωμα νομίζω, να εγκαλέσω τον Υπουργό Υγείας, όμως πρέπει να υπερασπιστώ τον εαυτό μου και το Δ.Σ. του ΚΕΘΕΑ. Ο κ. Υπουργός Υγείας μας έλεγε πριν λίγο τι καλό που είναι το ΚΕΘΕΑ και τι κακό που είναι το διοικητικό του συμβούλιο. Αυτή είναι και η τεράστια διαφορά που έχουμε με τον Υπουργό. Για εμάς το ΚΕΘΕΑ και το διοικητικό του συμβούλιο είναι ένα. Δεν είναι άλλο το ΚΕΘΕΑ και οι εργαζόμενοι του και άλλο το διοικητικό συμβούλιο.

Εγώ προσωπικά είμαι μαζί με τον Μπάμπη Πουλόπουλο και το Φοίβο Ζαφειρίδη, που ακούστηκαν πριν, που ο ένας είναι καθηγητής στη Θεσσαλονίκη και ο άλλος τη Θράκη, οι οποίοι ήταν χρόνια διευθυντές του ΚΕΘΕΑ και εγώ είμαι από αυτούς που ξεκινήσαμε το ΚΕΘΕΑ, δουλέψαμε πάρα πολλά χρόνια στο ΚΕΘΕΑ. Συνέβαλα, με τον αείμνηστο Στέφανο Μανίκα, ως πρώτος αντιπρόεδρος του ΟΚΑΝΑ, για τη δημιουργία του ΟΚΑΝΑ και τα τελευταία 7 χρόνια είμαι στο Δ.Σ. του ΚΕΘΕΑ και τις τελευταίες δύο διετίες ως πρόεδρος του ΚΕΘΕΑ. Δεν είμαι ξεχωριστά. Δεν με διόρισε κανένας. Είμαι μέσα από τους εργαζόμενους του ΚΕΘΕΑ, που τόσο καλά λόγια έχει ο Υπουργός να πει. Δεν είμαστε ξεχωριστά.

Μας εγκαλεί, λοιπόν, ο κ. Υπουργός ότι κάνουμε κακοδιαχείριση, διαβάζοντας πριν την έκθεση του Γενικό Λογιστηρίου του Κράτους, αποσπασματικά στοιχεία με συστάσεις. Μόνο που δεν έγραψαν «το Γενικό Λογιστήριο του Κράτους μας συστήνει να μην κλέβουμε». Συστάσεις είναι. Αν δείτε, δε, την τελευταία σελίδα της αξιολόγησης του Λογιστηρίου του Κράτους, που βαθμολογεί το Λογιστήριο του Κράτους, με 5 έχει την κακοδιαχείριση, 4,3,2,1, το άριστα και έχει βάλει βαθμό 2. Ποια είναι η κακοδιαχείριση;

Το ΚΕΘΕΑ, έχει από το Γενικό Λογιστήριο του Κράτους, βαθμό «2».

Εχθές ο Υπουργός, εγκάλεσε το Διοικητικό Συμβούλιο, ότι απέκρυψε ένα πόρισμα που έκαναν οι εργαζόμενοι, σαν να είναι πάλι ξεχωριστοί οι εργαζόμενοι, ξεχωριστό το Διοικητικό Συμβούλιο. Όχι. Το Διοικητικό Συμβούλιο το οποίο έχει την ευθύνη του ΚΕΘΕΑ, αλλά δεν έχει την ισχύ, διότι ο διευθυντής έχει και την ευθύνη και την ισχύ. Είναι διευθυντικοκεντρικό θα έλεγα και όχι προεδροκεντρικό. Μαζί με τον διευθυντή, συστήσαμε Επιτροπή η οποία, έβγαλε αυτό το πόρισμα και όχι μόνο δεν το συγκαλύψαμε, αλλά το αναδείξαμε και ότι σε μια μονάδα του ΚΕΘΕΑ, υπήρχαν ένας ή δύο υπάλληλοι, οι οποίοι δεν καταλογίζονται καν, και ο υπεύθυνος ακριβώς, είναι τώρα μακαρίτης από βαριά αρρώστια. Όχι, μονάχα δεν αποκρύψαμε ή δεν συγκαλύψαμε, αλλά αναδείξαμε το πρόβλημα και είμαστε έτοιμοι και να το διαχειριστούμε ως πρόβλημα και διοικητικά, αλλά οι αποφάσεις του ίδιου πριν από τις εκλογές και δεν μπορούσαμε να κάνουμε καμία διορθωτική αλλαγή. Μετά τις εκλογές και μέχρι πρόσφατα, πάλι δεν μπορούσαμε και ήρθε η Π.Ν.Π. Και σαφέστατα θα πηγαίναμε στον Εισαγγελέα. Να μας κατηγορήσετε για καθυστέρηση ένα μήνα; Μπορεί. Καθυστερήσαμε ένα μήνα, διότι θέλαμε πριν να δούμε σε βάθος και να πάμε το πόρισμα. Πώς, λοιπόν, διαχωριζόμαστε ως ΚΕΘΕΑ «καλό» και ως Διοικητικό Συμβούλιο «σκάρτο»;

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει ο κ. Δημήτριος Κολοκάθης, πρόεδρος συλλόγου εργαζομένων ΚΕΘΕΑ.

**ΔΗΜΗΤΡΙΟΣ ΚΟΛΟΚΑΘΗΣ (Πρόεδρος συλλόγου εργαζομένων του Κέντρου Θεραπείας Εξαρτημένων Ατόμων (ΚΕΘΕΑ)):** Ευχαριστώ, κύριε Πρόεδρε.

Εκπροσωπώ, μάλλον, θεσμικά, ίσως το μόνο θεσμό που έχει απομείνει στο ΚΕΘΕΑ, όπως το ξέραμε μέχρι πριν, τους εργαζόμενους.

Ξεκινώντας δεν ήξερα και τι να πω, και πολλά πράγματα. Όσο εξελισσόταν η συζήτηση, σκεφτόμουν να αλλάξω τα πράγματα που θα πω. Τελικά δεν ξέρω πόσα πράγματα μπορεί να πει κανείς για έναν οργανισμό που υπάρχει 37 χρόνια...

Ζητώ συγνώμη. Μήπως μπορεί να μιλήσει ο επόμενος;

**ΑΝΔΡΕΑΣ ΞΑΝΘΟΣ:** Τόσο χρήσιμος. Για να καταλαβαίνετε τι γίνεται. Για να καταλάβετε ποιος έχει την ευθύνη. Έχετε διασύρει τον κόσμο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Εσείς έχετε την ευθύνη που δεν ελέγξατε.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει ο κ. Θωμάς Νάνος, Συντονιστής 14 Συλλόγων Οικογενειών Θεραπευμένων του Κέντρου Θεραπείας Εξαρτημένων Ατόμων ΚΕΘΕΑ- Διάβαση.

**ΘΩΜΑΣ ΝΑΝΟΣ (Συντονιστής 14 Συλλόγων Οικογενειών Θεραπευμένων ΚΕΘΕΑ- Διάβαση):** Ευχαριστώ, κύριε Πρόεδρε.

Θα προσπαθήσω να εκπροσωπήσω αυτή τη στιγμή χιλιάδες οικογένειες που τα παιδιά τους είτε πέρασαν από τη φάση της είτε είναι σε θεραπεία αυτή τη στιγμή είτε έχουν περάσει στη φάση της κοινωνικής επανένταξης.

Θέλω με απόλυτη ειλικρίνεια να μεταφέρω στο Σώμα και στον Υπουργό, την μεγάλη αμμωνία που έχουν οι χιλιάδες οικογένειες αυτή τη στιγμή στην Ελλάδα.

Θέλω καταρχήν, να πω το εξής: Ότι άνοιξε ένας διάλογος για το ΚΕΘΕΑ με όχι σωστό τρόπο ή με τον όχι καλύτερο τρόπο. Άνοιξε με Πράξη Νομοθετικού Περιεχομένου.

Ακούσαμε, κυρίες και κύριοι πριν λίγο, είπε ο κύριος, την περίπτωση της εταιρίας Thomas Cook. Το καταλαβαίνω και το κατανοώ, ότι η περίπτωση αυτή της εταιρείας που χρεοκόπησε, θα έπρεπε με επείγον χαρακτήρα να αντιμετωπίσει τα θέματα που δημιουργήθηκαν στις ελληνικές επιχειρήσεις.

Αλήθεια; Μπορούμε να πούμε τώρα εδώ πέρα ότι ήταν επείγουσα η περίπτωση του ΚΕΘΕΑ; Ακόμα και αυτό το θέμα που ανέφερε ο κ. Υπουργός, την περίπτωση της Κοινότητας των Διαβατών, ήταν τόσο επείγον αυτό το θέμα; Νομίζω, ότι ο τομέας των εξαρτήσεων και της απεξάρτησης, είναι ένα πολύ σοβαρό θέμα, απασχολεί χιλιάδες οικογένειες και πραγματικά χρειάζεται σύνεση, χρόνο και συζήτηση.

Εγώ, θα ήθελα να αναφερθώ και να σας μεταφέρω ένα θέμα που αποτελεί μέρος της πολιτικής του ΚΕΘΕΑ. Θέλω να ξέρετε τα εξής: Ότι στο ΚΕΘΕΑ, προσφέρουν εθελοντικά εργασία χιλιάδες γονείς, πραγματικά χιλιάδες γονείς σε όλα τα προγράμματα του ΚΕΘΕΑ. Για να λειτουργήσουν τα προγράμματα συμμετέχουν οι γονείς είτε στη φάση που τα παιδιά τους είναι σε θεραπεία, είτε στη φάση που τα παιδιά τους έχουν περάσει στην κοινωνική επανένταξη.

Είναι πολύ σημαντικό, να καταλάβουμε εδώ πέρα, ότι το θέμα της απεξάρτησης δεν είναι μια περίπτωση κλασικής ιατρικής, δηλαδή, να πάει κάποιος σε κάποιον γιατρό να τον συμβουλεύσει, να του δώσει και κάποιο φάρμακο που σε μερικές περιπτώσεις ονομάζεται υποκατάστατο και να τελειώσει. Είναι πολύ σημαντικό, το ΚΕΘΕΑ έχει τεράστια εμπειρία σε αυτόν τον τομέα και έχει και αποτελέσματα. Δηλαδή, όλοι ξέρουμε ότι ένας σημαντικός αριθμός χρηστών 200 με 250 άτομα το χρόνο βγαίνουν «καθαροί» και με κάποιον τρόπο εντάσσονται στην κοινωνία. Οι γονείς προσπαθούν, από τη δική τους στην πλευρά, διότι αυτό αποτελεί μέρος του μοντέλου του ΚΕΘΕΑ, να βοηθήσουν σ' αυτή την κατεύθυνση.

Νομίζω, κλείνοντας, ότι τα όποια μέτρα θα μπορούσαν να παρθούν, θα έπρεπε να ήταν κατά τη δική μας άποψη σε αντίθετη κατεύθυνση, όχι στο πώς θα χαθεί το αυτοδιοίκητο του ΚΕΘΕΑ, αλλά στο πώς θα εμπλουτιστεί η αυτοδιοίκηση σ' αυτό τον Οργανισμό και να επεκταθεί και στους άλλους οργανισμούς που έχουν σχέση με την απεξάρτηση.

Αυτή, νομίζω, πως είναι η εμπειρία και αυτή την εμπειρία έχουμε αποκομίσει ως γονείς συμμετέχοντας στις διαδικασίες απεξάρτησης. Ειλικρινά, θέλω να σας μεταφέρω ότι υπάρχει μια άλλη κουλτούρα σε αυτόν τον Οργανισμό. Οι γονείς πάνε χαμένοι στην αρχή, προσπαθώντας να δουν πώς θα αντιμετωπίσουν το πρόβλημα και σιγά-σιγά καταλαβαίνουν ότι έχουν λόγο ύπαρξης και ότι μπορούν να βοηθήσουν τα παιδιά τους.

Γι’ αυτό, υπάρχει, κύριε Υπουργέ, η ανησυχία στους γονείς ότι πρώτον, δεν άρχισε σωστά ένας διάλογος και δεύτερον, ότι θα έπρεπε να εμπλουτιστεί το αυτοδιοίκητο και όχι να υπάρξει μια διορισμένη διοίκηση. Επηρεάζει, νομίζω, και τους εθελοντές οι οποίοι είναι χιλιάδες, τους ποιος θα τους εκπροσωπεί.

Αυτά ήθελα να σας πω, ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε.

Το λόγο έχει ο κ. Κολοκάθης.

**ΔΗΜΗΤΡΙΟΣ ΚΟΛΟΚΑΘΗΣ (Πρόεδρος συλλόγου εργαζομένων του Κέντρου Θεραπείας Εξαρτημένων Ατόμων (ΚΕΘΕΑ)):** Συγγνώμη προηγουμένως για το περιστατικό.

Θα σας μιλήσω όπως μιλάμε στο ΚΕΘΕΑ και μεταξύ μας.

Κοιμηθήκαμε μια μέρα και προσπαθούμε να κάνουμε τον βάτραχο ανάμεσα σε βουβάλια που παλεύουν. Προσπαθούμε όλο αυτό το διάστημα να μην ποδοπατηθούμε. Αυτό σημαίνει ότι για κάποιο λόγο, προφανώς όπως έχει δηλώσει και ο κύριος Υπουργός στο ΣΚΑΙ, δεν ήθελε την εκλογή της κυρίας Δημητρίου. Βγήκε μια πράξη νομοθετικού περιεχομένου, διότι την ώρα που έγινε αντιληπτό από Κυβέρνηση, έπρεπε να εμποδιστεί η εκλογή της κυρίας Δημητρίου στην Προεδρεία του ΚΕΘΕΑ. Όχι γιατί η κυρία Δημητρίου δουλεύει 15 χρόνια και προσφέρει εθελοντικά τις υπηρεσίες της και είναι συνεργάτης με το ΚΕΘΕΑ σε εκπαιδεύσεις κ.λπ., αλλά γιατί η κυρία Δημητρίου έδινε άδειες στον κύριο Κουφοντίνα.

Μετά έπρεπε να αιτιολογήσουμε για ποιο λόγο κάνουμε αυτή την πράξη νομοθετικού περιεχομένου, η οποία είναι προφανώς και αντισυνταγματική και πάσχει από παντού. Έπρεπε να αιτιολογήσουμε σύσσωμη την κοινωνία, τους φορείς. Μέχρι και οι 13 περιφερειάρχες της χώρας έστειλαν επιστολή στον Πρωθυπουργό ζητώντας του να ανακαλέσει την πράξη. Το θεωρούμε την εμβλιματικότερη αντίδραση. Εκατοντάδες άλλοι φορείς στο εξωτερικό και στο εσωτερικό. Επιλέγουμε μια αντιστροφή της αλήθειας. Αυτά που εμείς αποκαλύπτουμε για τα Διαβατά γίνονται όπλο εναντίον μας ή προσπαθεί να γίνει όπλο εναντίον μας. Δεν είδα, όμως, να υπάρχουν στα Διαβατά ένορκες διοικητικές εξετάσεις γι’ αυτά που καταγγέλλονται από το ΚΕΘΕΑ. Μόνο του το ΚΕΘΕΑ έκανε με τις δικές του διαδικασίες. Αυτοδιοίκητο του ΚΕΘΕΑ σημαίνει οι επιτροπές, οι οποίες ανέδειξαν το θέμα ήταν μετά από καταγγελίες των εργαζομένων στην Επιτροπή Δεοντολογίας, η οποία εκλέγεται με μυστική ψηφοφορία. Δεν ελέγχεται από καμία διοίκηση.

Νόμιζα ότι υπάρχει μία ευκαιρία το κακό που έχει γίνει να αποκατασταθεί. Μπήκα σε μία αίθουσα και υπήρξε άλλη μία επίθεση, όχι ενάντια στο ΚΕΘΕΑ, γιατί τον πιστεύω τον κύριο Υπουργό ότι δεν έχει κάτι με το ΚΕΘΕΑ. Προφανώς, πρέπει να δικαιολογήσει κάτι που έκανε. Αλλά δεν μπορεί να σπιλώνονται ούτε άνθρωποι, ούτε διαδικασίες, ούτε να τίθεται σε κίνδυνο η θεραπευτική σχέση και συνέχεια με 3500 περίπου εξυπηρετούμενους του φορέα σε όλη τη χώρα. Διότι αυτή τη στιγμή, σε όλα τα προγράμματα του ΚΕΘΕΑ οι εργαζόμενοι, τα μέλη της επανένταξης, τα μέλη των κοινοτήτων, αυτό που κάνουν είναι να παρακολουθούν αυτή τη συζήτηση. Και όταν σε αυτήν εδώ τη συζήτηση ή όταν από δημόσια πρόσωπα επιχειρώντας να αιτιολογήσουμε τα αδικαιολόγητα, αντιστρέφουμε τη λογική και την πραγματικότητα και πλήττουμε τον οργανισμό, στον οποίο οι ίδιοι εκλέγουν το διοικητικό τους συμβούλιο. Δημιουργούμε σαφέστατη ρωγμή στη θεραπευτική πορεία των ανθρώπων. Αυτό είναι κάτι που σας παρακαλώ πρέπει να κατανοήσετε. Ευχαριστώ πολύ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κ. Παπαγιαννόπουλος.

**ΟΡΕΣΤΗΣ ΠΑΠΑΓΙΑΝΝΟΠΟΥΛΟΣ (Γενικός Γραμματέας του Δ.Σ. του Εθνικού Συμβουλίου κατά των ναρκωτικών (ΕΣΥΝ)**): Καταρχάς για να συστηθούμε το Εθνικό Συμβούλιο κατά των ναρκωτικών ουσιαστικά είναι ένας φορέας κινηματικός, ο οποίος δρα εδώ και 40 χρόνια, όσον αφορά στην πάλη ενάντια την τοξικοεξάρτηση, αλλά και αυτό που λέμε ναρκωκουλτούρα. Εμείς με το ΚΕΘΕΑ έχουμε μία κοινή πορεία. Τη δεκαετία του ’80 το ΚΕΘΕΑ επιστημονικά, αλλά και εμείς σαν φορέας ήμασταν εκείνοι, οι οποίοι αναδείξαμε ότι η τοξικοεξάρτηση δεν έχει ιατρικά πλαίσια, αλλά έχει αυτό που λέμε πολυπαραγοντικές αιτίες.

Δηλαδή, αναφερθήκαμε και επιμείναμε πάρα πολύ σε αυτό που λέμε «κοινωνικά και ψυχολογικά αίτια» και εμείς πραγματικά αν δείτε και σε πολλές περιοχές, σε κάποιες περιοχές μάλιστα έχει βγει και σταθμός με δική μας παρέμβαση, όπως στη Βοιωτία ας πούμε μπορούμε να πούμε ότι στηρίζουμε το ΚΕΘΕΑ, γιατί είναι και το μόνο πρόγραμμα αυτή τη στιγμή, το οποίο έχει έναν άξονα παρέμβασης που αναφέρεται σε αυτό που λέμε «πρόληψη- θεραπεία-συμβουλευτική-κοινωνική επανένταξη».

Να κάνουμε μια παρουσίαση δικιά μας. Έχουμε σχεδόν 30 παραρτήματα σε όλη την Ελλάδα με πάνω από 1.000 μέλη και κάθε χρόνο μπαίνουμε σε πάνω από 100 σχολεία και μιλάμε με χιλιάδες μαθητές. Αν έχουμε ένα πράγμα πραγματικά να πούμε στο οποίο το ΚΕΘΕΑ βοηθάει αυτή τη στιγμή το έργο μας, είναι ότι ουσιαστικά σε όλους αυτούς τους μαθητές μπορούμε να χρησιμοποιούμε το επιστημονικό κύρος ενός επίσημου φορέα απεξάρτησης -και να τονίσουμε μοναδικό αυτή τη στιγμή στην Ευρώπη- ούτως ώστε να μπορούμε να τα μπολιάζουμε και με την ανάγκη πρόληψης, να διαλύουμε επιχειρήματα τα οποία μιλάνε για ακίνδυνα και επικίνδυνα ναρκωτικά, σκληρά και μαλακά ναρκωτικά, να αναδεικνύουμε το φαινόμενο αυτό που λέμε στην πραγματική του διάσταση, γιατί μιλάμε για ένα φορέα, ο οποίος όχι απλά συντηρεί τους εξαρτημένους, αλλά μιλάμε για ένα φορέα που ουσιαστικά μετατρέπει τους εξαρτημένους σε ανθρώπους ικανούς να ενταχθούν σε μία κοινωνία και το ποιο κύριο, είναι ότι ακόμα και μέσα στην κρίση, στην οποία το φαινόμενο εξάρτησης έχει αυξηθεί και στην Ελλάδα και με στοιχεία επίσημα και τα λοιπά, έχει παίξει πολύ μεγάλο ρόλο σε αυτό που λέμε να υπάρχει ακόμα κίνητρο για θεραπεία.

Εμείς ανεξαρτήτως για ποιο λόγο έχει γίνει αυτή η πράξη νομοθετικού περιεχομένου μπορούμε να πούμε ένα συγκεκριμένο πράγμα. Ότι ανεξαρτήτως λόγων είναι εδώ πέρα γιατί είναι η κορυφή ενός παγόβουνου σε μία σειρά μέτρων, το οποίο θέλει ακριβώς να αλλοιώσει αυτό το χαρακτήρα και αυτό πώς γίνεται; Θα μου πείτε τώρα σαν επίσημος φορέας πρόληψης μπορούμε εμείς να παρεμβαίνουμε σε αυτό το οποίο λέμε «εργασιακές σχέσεις, τρόπος χρηματοδότησης κ.τ.λ.»; Εμείς λέμε ότι όταν μπορεί, όταν πραγματικά διαβρώνεται ή μάλλον γίνεται προσπάθεια να διαβρωθεί ο θεραπευτικός χαρακτήρας ενός προγράμματος, τότε μπορούμε, γιατί πολύ απλά αφενός το ΚΕΘΕΑ και οι εργαζόμενοι παλεύουν με νύχια και με δόντια εκεί πέρα, για να μπορούν να κρατήσουν παλαιότερα προγράμματα που κλείσανε, λόγω ΕΣΠΑ ή ουσιαστικά να κάνουν πιο σταθερές σχέσεις εργασίας, γιατί πολύ απλά η σταθερότητα είναι βασικό για τη θεραπεία σε αυτούς τους ανθρώπους, αλλά πέρα από όλα αυτά, ένα χαρακτηριστικό είναι ότι εμείς νομίζουμε ότι είναι η κορυφή ενός παγόβουνου κόντρα σε κάποιες λογικές, οι οποίες αυτή τη στιγμή άμα θέλετε δεν ταιριάζουν και με την προηγούμενη και με αυτή την κυβέρνηση η φιλοσοφία του ΚΕΘΕΑ που μου λέει τι; Που μου λέει ότι δεν μπορεί να είναι πρόληψη όταν ουσιαστικά βλέπουμε να είναι η κάνναβη ακίνδυνη, δεν μπορούμε να μιλάμε για πρόληψη όταν βλέπουμε να φτιάχνονται χώροι εποπτευόμενης χρήσης που φτιάχνονται όλα τα ναρκωτικά και επί της ουσίας προσπαθούν σε μία τέτοια λογική, με ευκολότερο τρόπο μια διορισμένη, άμα θέλετε, διοίκηση, να μπορεί πιο εύκολα να αλλοιώνεται με αυτό τον τρόπο ο χαρακτήρας ενός προγράμματος, ο οποίος αυτή τη στιγμή παλεύει με νύχια και με δόντια να κάνει το εξής και αυτό το οποίο εμείς προτείνουμε και ποιο είναι αυτό: Να μπορούμε να έχουμε έναν ενιαίο φορέα πρόληψης, απεξάρτησης, θεραπείας όχι στα πλαίσια της υποκατάστασης και της διαβίωσης, αλλά στα πλαίσια ανάλογα με τις ανάγκες κάθε περιοχής. Ας πούμε, γιατί αυτή τη στιγμή αντί να μιλάμε για αυτό το πράγμα στο ΚΕΘΕΑ, να μη μιλάμε για τη στελέχωση των διάφορων κέντρων πρόληψης σε Μενίδι, σε διάφορες περιοχές όπου έχουν πραγματικά κίνδυνο; Γιατί να μη μιλάμε για ενίσχυση του ΚΕΘΕΑ και να μιλάμε για μία αντιμετώπιση των προβλημάτων που έχουν τόσο καιρό που πραγματικά οι άνθρωποι εκεί πέρα κάνουν φοβερό αγώνα.

Και να πούμε και ένα απλό πράγμα γι’ αυτό που έγινε στα Διαβατά, κατά τη γνώμη μας. Κοιτάξτε, μιλάμε για ένα κέντρο, το οποίο αυτή τη στιγμή παλεύει με την παραβατικότητα και μέσα σε αυτή την παραβατικότητα, βγήκε ένα στοιχείο το οποίο αντιμετώπισαν και μόνοι τους και αντί να δίνουμε συγχαρητήρια, αυτό το πράγμα το αξιοποιούν κάποιοι άνθρωποι για να πουν ότι εδώ υπάρχει κακοδιαχείριση. Μιλάμε για παραβατικότητα, δεν μιλάμε για Κολλέγιο Ψυχικού. Μιλάμε για ανθρώπους, οι οποίοι πάνε και δουλεύουν μέσα σε φυλακές. Μιλάμε ας πούμε για τη «Διάβαση» ή για τη «Στροφή», η οποία κάθε μέρα βρίσκεται στα δικαστήρια ανηλίκων, το «εν δράσει», το οποίο μιλάει απευθείας με φυλακισμένους.

Λοιπόν, κατά τη γνώμη μας, νομίζω ότι πρέπει πραγματικά σε καμία περίπτωση αυτή η πράξη νομοθετικού περιεχομένου να μην περάσει και η επόμενη κουβέντα, η επόμενη δηλαδή δουλειά στη Βουλή, είναι να μιλάμε για βελτίωση του χαρακτήρα του ΚΕΘΕΑ και να μη μιλάμε για περαιτέρω διάλυσή του.

Σας ευχαριστώ. Στο σημείο αυτό έγινε η β΄ ανάγνωση του καταλόγου των μελών των Επιτροπών.

Από την Διαρκή Επιτροπών Οικονομικών Υποθέσεων παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Σταύρος Καλογιάννης, Γεώργιος Καρασμάνης, Σταύρος Κελέτσης, Κωνσταντίνος Κοντογεώργος, Ξενοφών Μπαραλιάκος, Ζωή (Ζέττα) Μακρή, Θεόδωρος Ρουσόπουλος, Βασίλειος – Πέτρος Σπανάκης, Ιωάννης Τραγάκης, Ιωάννης Γκιόλας, Χαράλαμπος (Χάρης) Μαμουλάκης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αθανάσιος (Θανάσης) Παπαχριστόπουλος, Νικόλαος Συρμαλένιος, Αλέξανδρος Φλαμπουράρης, Αλέξανδρος (Αλέξης) Χαρίτσης, Μιχαήλ Κατρίνης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Από την Διαρκή Επιτροπών Κοινωνικών Υποθέσεων παρόντες ήταν οι βουλευτές κ.κ. Ακτύπης Διονύσιος, Βλάσης Κωνσταντίνος, Βρυζίδου Παρασκευή, Ευθυμίου Άννα, Κεφαλά Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Πλέυρης Αθανάσιος (Θάνος), Πνευματικός Σπυρίδων, Σταμενίτης Διονύσιος, Τσαβδαρίδης Λάζαρος, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυλωνίτης Αλέξανδρος, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Νοτοπούλου Αικατερίνη, Φωτίου Θεανώ, Κεγκέρογλου Βασίλειος, Πουλάς Ανδρέας, Λαμπρούλης Γεώργιος, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε τον κύριο Παπαγιαννόπουλο.

Το λόγο έχει ο κ. Γιώργος Καλαμίτσης, Πρόεδρος του Συλλόγου Ασθενών Προμηθέας.

 **ΓΕΩΡΓΙΟΣ ΚΑΛΑΜΙΤΣΗΣ (Πρόεδρος του Συλλόγου Ασθενών «Προμηθέας»):** Καταρχάς ευχαριστούμε πάρα πολύ για την πρόσκληση. Γεγονός είναι ότι όταν μπήκα και συνάντησα το κλίμα το οποίο συνάντησα μέσα στην αίθουσα απογοητεύτηκα λιγάκι και θεώρησα ότι η όλη συζήτηση, η οποία έχει γίνει σήμερα, ιδιαίτερα στην αρχή της αλλά και τις προηγούμενες μέρες αδικεί το ΚΕΘΕΑ, αδικεί τους εργαζόμενους, αδικεί και τους ανθρώπους που έχουν ζήσει και έχουν απολαύσει υπηρεσίες στο ΚΕΘΕΑ.

Θα ήθελα να σταθώ σε τρία σημεία. Καταρχάς επί της διαδικασίας με την οποία έγινε η κατάργηση του αυτοδιοίκητου του ΚΕΘΕΑ. Θεωρώ, κ. Υπουργέ, ότι έγινε με έναν άκομψο και απότομο τρόπο και αυτός νομίζω ήταν και ο λόγος που οδήγησε αρκετούς από τους πολίτες έξω στους δρόμους να διαμαρτυρηθούν. Πριν αποφασίσετε κάτι τέτοιο δεν υπήρξε καμία διαβούλευση με κανένα φορέα. Στους περισσότερους από εμάς, μας κοινοποιήθηκε το νέο μέσα από τα μέσα μαζικής ενημέρωσης. Σίγουρα δεν είχε ενημερωθεί η κοινωνία των πολιτών, σίγουρα δεν είχαν ενημερωθεί ούτε οι άνθρωποι των ίδιων των προγραμμάτων. Ως εκ τούτου εν έτη 2019 το να προσπαθούμε να εφαρμόσουμε δημόσια διοίκηση και πολιτική υγείας χωρίς κοινωνική συναίνεση νομίζω έχει αυτά τα αποτελέσματα, τα οποία είδατε. Αυτό, λοιπόν, για τη διαδικασία.

 Δεύτερον, για το ίδιο το ΚΕΘΕΑ. Σέβομαι πάρα πολύ τους ανθρώπους οι οποίοι εργάζονται στο ΚΕΘΕΑ. Έχω πάρα πολλούς ανθρώπους, οι οποίοι έχουν επωφεληθεί από τις υπηρεσίες του ΚΕΘΕΑ και οι οικογένειές τους έχουν σωθεί από τη χρήση ουσιών. Το κοινωνικό έργο το οποίο έχει αναγνωριστεί και από την πολιτική ηγεσία του Υπουργείου Υγείας, αλλά και από σύσσωμο εδώ το ακροατήριο, αλλά και από όποιον γενικά μιλάει και βάζει στο στόμα του το ΚΕΘΕΑ. Είναι κάτι στο οποίο όλοι συμφωνούμε.

 Παρόλα αυτά και με πραγματικό ενδιαφέρον για το ΚΕΘΕΑ και για το μέλλον του οργανισμού, υπάρχουν και άλλοι οργανισμοί οι οποίοι έχουν κοινωνικό έργο. Υπάρχει και ο ΟΚΑΝΑ, υπάρχει και το 18 ΑΝΩ, υπάρχει και ο ΕΟΠΥΥ, υπάρχουν και τα νοσοκομεία της χώρας. Όλοι προσφέρουν κοινωνικό έργο. Το γεγονός ότι προσφέρει κοινωνικό έργο δεν σημαίνει ότι δεν πρέπει να αξιολογείται αυτός ο οργανισμός. Και αξιολογείται αυτός οργανισμός εσωτερικά, αλλά μέχρι και σήμερα δεν υπάρχει εξωτερική αξιολόγηση αυτού του οργανισμού. Είναι σημαντικό να υπάρχει γιατί κάτι τέτοιο θα βοηθήσει το ΚΕΘΕΑ. Θα βοηθήσει το ΚΕΘΕΑ να υπάρχει εξωτερική αξιολόγηση στις μέρες μας και μετά από ό,τι πάθαμε τα τελευταία χρόνια. Αξιολογούνται τα πάντα, αξιολογούνται τα γενόσημα, αξιολογούνται οι υπηρεσίες υγείας, αξιολογούνται οι οργανισμοί, δεν μπορεί να είναι εκτός της αξιολόγησης οι δημόσιοι οργανισμοί.

Επί της απόφασης της κυβέρνησης να καταργήσει το αυτοδιοίκητο του ΚΕΘΕΑ. Ασχολούμαι με την υγεία αρκετά χρόνια. Έχω παρακολουθήσει συνέδρια για την υγεία πολλά περισσότερα από απ' ό,τι οι περισσότεροι από σας. Δεν μπορούμε στην υγεία να έχουμε δύο μέτρα και δύο σταθμά. Αν πιστεύουμε στο αυτοδιοίκητο να το εφαρμόσουμε και στους άλλους οργανισμούς. Να δώσουμε και 5 δις στον ΕΟΠΥΥ για να το εφαρμόσουμε και εκεί και να παίρνονται οι αποφάσεις στον ΕΟΠΥΥ μέσω του αυτοδιοίκητου. Έτσι όμως δεν γίνεται δουλειά. Δεν μπορούμε να εφαρμόσουμε δύο μέτρα και δύο σταθμά στην υγεία.

Σε σχέση με το Δ.Σ. του οργανισμού. Σε αυτό το κομμάτι στο καινούργιο Δ.Σ. εφαρμόστηκε μια πρακτική από αυτή την κυβέρνηση την οποία τη θεωρώ ένα από τα θετικά σημεία που πρέπει να σταθώ. Το γεγονός ότι πρώτη φορά μέσα σε Δ.Σ. οργανισμού υπάρχει εκπρόσωπος της κοινωνίας των πολιτών, εκπρόσωπος της κοινότητας. Συγκεκριμένα αναφέρομαι στην κυρία Φωτεινή Λεομπίλλα. Πρόκειται για ένα άτομο ιδιαίτερα αναγνωρισμένο στον τομέα των εξαρτήσεων, η οποία σε σχέση με το υπόλοιπο Δ.Σ. συνδυάζει την επιστημονική κατάρτιση, τη βιωματική εμπειρία και τα χρόνια προϋπηρεσίας σε οργανισμούς, όπως το ΚΕΘΕΑ και ο ΟΚΑΝΑ. Τέτοιες πρακτικές νομίζω ότι μπορούμε να τις εφαρμόσουμε και στους υπόλοιπους οργανισμούς που ακολουθούν και συγκεκριμένα στον ΟΚΑΝΑ. Είναι κρίμα που δεν τις εφαρμόσαμε και στον ΕΟΔΥΠ. Ευχαριστώ πολύ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επτροπών):** Τον λόγο έχει ο κ. Ατζέμης.

**ΜΑΡΙΟΣ ΑΤΖΕΜΗΣ (Εκπρόσωπος του Συλλόγου Ατόμων με Λοίμωξη HIV «Θετική Φωνή»):** Καλησπέρα σας, είμαι από το Σύλλογο Οροθετικών Ελλάδας «Θετική Φωνή», οι άνθρωποι, οι οποίοι ζούμε με τον HIV και είμαι ο συντονιστής των δράσεων μείωσης βλάβης του Συλλόγου.

Η μείωση βλάβης είναι μία πρακτική, η οποία σώζει ζωές και είναι δαιμονοποιημένη στη χώρα μας.

Έχω την ηθική υποχρέωση, αισθάνομαι την ηθική υποχρέωση να αναφέρω, ότι ίσως είμαι ο μόνος σε αυτή την αίθουσα από τους άμεσα θιγόμενους, από την κοινότητα των ενεργών και των πρώην χρηστών που τόσος λόγος γίνεται για εμάς, αλλά χωρίς εμάς συνήθως. Αναφέρατε στην αρχή, κύριε Υπουργέ, «με σεβασμό στους χρήστες».

 Επιτρέψτε μου να πω, ότι σε αυτό που καταχρηστικά ονομάζεται δημόσιος διάλογος δεν βλέπω κανένα σεβασμό στη κοινότητά μας.

 Θεωρούμαστε ανάξιοι να εκφέρουμε την παραμικρή άποψη για οτιδήποτε συμβαίνει, για αποφάσεις, για πολιτικές και για πρακτικές που θίγουν άμεσα τις ζωές μας.

Χαρακτηριστικά να αναφέρω, ότι έχει ανοίξει όλος αυτός ο διάλογος και βλέπουμε στα Μέσα Μαζικής Ενημέρωσης την πλήρη απανθρωποίηση και δαιμονοποίηση της κοινότητας μας και να επισημάνω το πόσο φυσιολογικό φαίνεται αυτό, που περνά σχεδόν απαρατήρητο από όλους.

 Οι στερεοτυπικές αντιλήψεις ηγεμονίας στο χώρο που ξεπερασμένα, και εκ των πραγμάτων, θεραπευτικά μοντέλα, τα συντεχνιακά αντανακλαστικά και η παγίωση των όρων του κοινωνικού αποκλεισμού, εμάς θα μας βρίσκουν πάντοτε απέναντι.

 Έρχομαι σαν κοινότητα ανθρώπων και σαν ομότιμη, σαν peers, με μεγάλη συσσώρευση τέτοιων χαρακτηριστικών παραδειγμάτων αποκλεισμού. Έτσι έχουμε αναπόφευκτα αναπτύξει και εμείς χαρακτηριστικές άμυνες απέναντι στις δομές και στα πρόσωπα που μας θέλουν μια ζωή στην απέξω, για να το πούμε λίγο λαϊκά και όταν εμφανίζονται ευκαιρίες διάρρηξης του αυτοδοξαστικού μονολόγου πάσης φύσεως ειδικών δεν τις αφήνουμε να πάνε χαμένες.

Υπάρχει ένα σύνθημα το «τίποτα για μας χωρίς εμάς» το οποίο δεν είναι ένα σλόγκαν κενό περιεχομένου, αλλά είναι στοίχημα ζωής και διαρκούς αγώνα άρσης των όρων του κοινωνικού αποκλεισμού.

 Για να συνεχίσω, θα ήθελα να πω ότι εκτός, λοιπόν, ότι ο λόγος της Κοινότητάς μας φαίνεται να είναι ένας ανάξιος λόγου και γίνεται ένα παιχνίδι μεταξύ ειδικών και διαμορφωτών πολιτικής, εμείς οι άμεσα θιγόμενοι, εμείς οι άνθρωποι που έχουμε ζητήσει βοήθεια, εγώ προσωπικά έχω τελειώσει την παρέμβαση και έχω αποφοιτήσει από το «18 Άνω», εμείς οι άνθρωποι που έχουμε και το βιωματικό υπόβαθρο, αλλά πλέον και την εργασιακή εμπειρία στο πεδίο της μείωσης βλάβη, φαίνεται ότι εκτός από παραγκωνισμένοι, αντιμετωπίζουμε στο δημόσιο διάλογο αυτό τον καιρό αυτό τον χαρακτήρα του κατεπείγοντος.

 Με κατεπείγουσες διαδικασίες ψηφίζονται αυτά τα πράγματα, αυτές οι Πράξεις Νομοθετικού Περιεχομένου και αυτομάτως γίνεται ένας συνειρμός μέσα μου και αναρωτιέμαι για τη διαρκή αίσθηση του κατεπείγοντος που έχουμε για να βρούμε budget για να διανείμουμε καθαρές σύριγγες και αποστειρωμένα σύνεργα χρήσης, είναι ένα από τα κρούσματα που καταγράφηκαν στη συλλογική συνείδηση σαν η έκρηξη της HIV λοίμωξης στους χρήστες ενδοφλέβιων ναρκωτικών μεταξύ 2011 – 2013.

 Είναι κάτι που το παίρνουμε πολύ στα σοβαρά και έχουμε μεγάλη έλλειψη πόρων για αυτό.

Έχουμε αίσθηση του κατεπείγοντος για να τροποποιηθούν οι αναχρονιστικοί και οι τιμωρητικοί νόμοι για τα ναρκωτικά που εξευτελίζουν και καταστρέφουν δυστυχισμένες υπάρξεις.

 Έχουμε αίσθηση του κατεπείγοντος για να έχουμε δουλειά και αξιοπρεπή ζωή μετά την ολοκλήρωση της κοινωνικής επανένταξης των προγραμμάτων.

 Έχουμε αίσθηση του κατεπείγοντος για να αξιολογηθούν επιτέλους και οι οργανισμοί απεξάρτησης από τους ίδιους τους λήπτες υπηρεσιών, δηλαδή, από εμάς. Να μιλήσουμε επιτέλους τολμηρά για τη σχέση κόστους και αποτελεσματικότητας, να δούμε και τι γίνεται με τους ανθρώπους που καταλήγουν στα αζήτητα στα σωφρονιστικά καταστήματα και στα ψυχιατρεία.

Είμαστε οι πλέον κατάλληλοι και η κάθε πολιτική που μας περιθωριοποιεί, που μας βγάζει απέξω από τα κέντρα λήψης αποφάσεων, είναι καταδικασμένη να αποτύχει.

Κλείνοντας, θέλω να πω ότι χαιρετίζω ένθερμα την απόφαση να συμπεριληφθεί στο νέο Διοικητικό Συμβούλιο του ΚΕΘΕΑ η Φωτεινή Λεομπίλλα, που είναι σπλάχνο από την κοινότητα μας και ευελπιστούμε το νέο Διοικητικό Συμβούλιο να δώσει μια θεραπευτική απάντηση για τους πλέον ευάλωτους χρήστες, αυτούς με τη διπλή διάγνωση, για τις κακοποιημένες γυναίκες και τις μητέρες χρήστριες, όπως και για τα άτομα της Λοατκί Κοινότητας, που συνήθως, ένα κοινοτικό περιβάλλον τους είναι από ξένο έως εχθρικό. Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει ο κ. Αδαμίδης.

**ΓΕΩΡΓΙΟΣ ΑΔΑΜΙΔΗΣ (Πρόεδρος της ΓΕΝΟΠ - Δ.Ε.Η.):** Ευχαριστώ, κύριε Πρόεδρε. Κάθε φορά που οι κυβερνήσεις θέλουν να δημιουργήσουν προβλήματα σε κάποιους Οργανισμούς ρίχνουν την ευθύνη, στοχοποιούν τους εργαζόμενους και λένε ότι φταίνε οι εργαζόμενοι. Αυτό ακριβώς θα συμβεί και το επόμενο χρονικό διάστημα, μιας και πριν από δύο ώρες κατατέθηκε προς διαβούλευση το νομοσχέδιο για τον εκσυγχρονισμό της Δ.Ε.Η., όπου μόνο εκσυγχρονισμός δεν είναι. Επαναφέρει συλλογικές συμβάσεις «γαλέρας» και μας οδηγεί σε πολλά χρόνια πίσω, πάντως όχι στην κανονικότητα.

Η σημερινή διαδικασία για την κύρωση της Πράξης Νομοθετικού Περιεχομένου σε ό,τι αφορά τα δύο θέματα του Υπουργείου Ενέργειας είναι εύκολα για μας, με την έννοια ότι συμφωνούμε απόλυτα. Σε ό,τι έχει να κάνει με την κατάργηση των δημοπρασιών ενέργειας σε φυσική παράδοση, τα γνωστά ΝΟΜΕ, ήταν μια διαδικασία που θυμίζω ότι είναι μια υπόθεση που ξεκίνησε εδώ και πάρα πολλά χρόνια, ήταν προϋπόθεση, προκειμένου στη χώρα μας κάτω από την επιβολή των δανειστών να δώσουν τη δυνατότητα σε κάποιους ή συμφέροντα κυρίως ιδιωτικά, να παράγουν ενέργειες και έτσι, με άλλου είδους διαδικασία να έχουν πρόσβαση στο καύσιμο που λεγόταν τότε λιγνίτης και εφαρμόσαμε ένα σχέδιο για τη «μικρή Δ.Ε.Η.» ταυτόχρονα με τα ΝΟΜΕ.

Βεβαίως, αυτό δεν πρόλαβε να υλοποιηθεί, είχαμε την αλλαγή της κυβέρνησης και στις 14 Αυγούστου 2015, 222 Βουλευτές έχουν ψηφίσει αυτή τη διαδικασία για τη Δ.Ε.Η.. Επομένως, οι διαδικασίες και οι δημοπρασίες ΝΟΜΕ ήταν μια υπόθεση που θα τελείωνε, ήταν κάτι που είχε ημερομηνία λήξης τέλη του χρόνου. Το ζήτημα είναι και θεωρούμε προφανώς σωστή την απόφαση του Υπουργού για να προχωρήσει στην κατάργηση του, είναι γιατί δεν έγινε η τελευταία δημοπρασία; Γιατί δεν είχαν εξαντληθεί όλες οι ποσότητες στην προηγούμενη δημοπρασία του Ιουλίου; 200 Μεγαβάτ είχαν μείνει χωρίς να δώσει κανείς ενδιαφέρον για αυτή την ποσότητα, γιατί δεν συνέφερε τους ιδιώτες ανταγωνιστές, ανεξάρτητα αν αυτό το σύστημα έχει βάλει μέσα τη Δ.Ε.Η. για πάρα πολλά χρήματα για όλη αυτή τη χρονική περίοδο που είχε την εφαρμογή του - περισσότερο από τρία χρόνια - και έπρεπε να καταργηθεί χθες, έχει να κάνει και με το γεγονός ότι έρχεται και καταργείται, διότι έχουμε μια αύξηση των τιμολογίων από 1/9/2019 όπου δίνει τα περιθώρια στους ανταγωνιστές να παίξουν με αυτή την ιστορία που λέγεται τιμολόγηση στην αγορά ηλεκτρικής ενέργειας.

Το επικίνδυνο σε όλη αυτή την ιστορία των ΝΟΜΕ και έχει τεράστια ευθύνη η Ρυθμιστική Αρχή Ενέργειας, γιατί με βάση και την Αιτιολογική Έκθεση φαίνεται ότι αυτή γίνεται κατάργηση, προκειμένου να μη χρεωκοπεί η Δ.Ε.Η.. Είναι το ότι όσο χρονικό διάστημα γινόντουσαν αυτές οι δημοπρασίες δίναμε τη δυνατότητα στους ανταγωνιστές της Δ.Ε.Η., τους εναλλακτικούς παρόχους, το ρεύμα να μη το διαθέτουν στη χώρα μας, αλλά επειδή έβρισκαν καλύτερες τιμές, να το διαθέτουν εκτός.

Έτσι είχαμε το οξύμωρο, ενώ τους δίναμε την δυνατότητα να δίνουν φθηνότερη ενέργεια στους Έλληνες καταναλωτές, το έδιναν στους καταναλωτές εκτός της χώρας μας και έμπαινε περισσότερο μέσα η Δ.Ε.Η.. Διότι, ως γνωστόν, πούλαγε πολύ κάτω του κόστους, κάτι για το οποίο και η διοίκηση της Δ.Ε.Η. είχε προσφύγει στο Συμβούλιο της Επικρατείας, αλλά και εμείς είχαμε συμφωνήσει με αυτήν την επιλογή για την κατάργηση και ότι δεν έπρεπε ποτέ να εφαρμοστεί.

Κλείνω, λέγοντας, ότι η άλλη διάταξη που επίσης είναι, θα έλεγε κανείς, θετική, εδώ βάζουμε έναν αστερίσκο, έχει να κάνει με τη συνέχιση της επιδότησης των ανανεώσιμων πηγών ενέργειας. Και το λέμε αυτό, γιατί τελευταία ο υπουργός έχει μιλήσει για τις λιγνιτικές μονάδες, οι οποίες, βρίσκονται εκτός ανταγωνισμού, έτσι θεωρεί ότι έχουν υπερβολικό κόστος και θα έπρεπε να είναι κλειστές καλύτερα, γιατί τα δικαιώματα ρύπων που αγοράζουμε είναι τόσο ακριβά, οπότε δεν συμφέρει να έχουμε τις λιγνιτικές μονάδες σε λειτουργία.

Το ερώτημα λοιπόν που τίθεται είναι, γιατί, για τέταρτη συνεχή χρονιά, κρατάμε συμβολαιοποιημένες τις τιμές για τις ανανεώσιμες πηγές ενέργειας, είχε γίνει και πριν από ένα χρόνο παράταση μέχρι το 2019. Τώρα παρατείνουμε την διαδικασία των ανανεώσιμων πηγών ενέργειας να έχουν συμβολαιοποιημένες τιμές μέχρι το 2020, παρότι και η Δ.Ε.Η. ανανεώσιμες έχει αντίστοιχη διαδικασία. Είναι κατανοητό, ότι τις επιδοτούμε τις ανανεώσιμες πηγές ενέργειας και τις επιδοτούμε για τον λόγο ότι πάμε σε ένα νέο μοντέλο ανάπτυξης μηδενικού άνθρακα, κάποια στιγμή, το 2050. Γιατί λοιπόν, σε αυτό το στάδιο μετάβασης, δεν πρέπει να επιδοτήσουμε και τις αντίστοιχες λιγνιτικές μονάδες για να αποσυρθούν; Γιατί τις θεωρούμε αυτές ό,τι βάζουν μέσα την εταιρία, ενώ την ίδια στιγμή η επιδότηση στις ανανεώσιμες πηγές ενέργειας δεν βάζουν μέσα την εταιρεία; Αφού η εταιρεία είναι αναγκασμένη να αγοράζει για να δώσει σε όλους τους καταναλωτές ρεύμα.

Θέλω να πω με αυτό, ότι το επόμενο χρονικό διάστημα θα έρθει αντίστοιχο νομοσχέδιο που θα συζητήσουμε εκτεταμένα τα ζητήματα και των συλλογικών συμβάσεων, αλλά και των θεμάτων της απολιγνιτοποίησης και όλων αυτών. Τα συνέδεσα γιατί, εισηγητικά και σωστά λέει, ότι γίνεται όλη αυτή προσπάθεια της κατάργησης των ΝΟΜΕ, για την σωτηρία της Δημόσιας Επιχείρησης Ηλεκτρισμού. Γιατί όντως, έχει πληρώσει πάνω από 200 εκατ. ευρώ σε αυτήν την διαφορά, στους ανταγωνιστές της και μετά, αγόραζε το ρεύμα από τους ανταγωνιστές. Αντιλαμβάνεται κανείς λοιπόν, ότι είναι θετικό το μέτρο. Έπρεπε να κλείσει χτες. Τελείωνε, έτσι και αλλιώς, 31/12 του 19. Ελπίζω, το μέτρο που θα αντικαταστήσει τα ΝΟΜΕ να μην ξαναδημιουργήσει αντίστοιχο πρόβλημα στην εταιρία και συζητάμε ξανά για τη διάσωση της επιχείρησης.

Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε τον κ. Αδαμίδη.

Σας ενημερώνω, ότι είχε επίσης προσκληθεί κύρια Αιμιλία Αλεξανδροπούλου, ως πρόεδρος του συλλόγου Ελλήνων μηχανικών πολεοδομίας, χωροταξίας, περιφερειακής ανάπτυξης Υμηττού-Ελληνικού, η οποία είχε δηλώσει ότι δεν θα παραστεί και ο κ. Παναγιώτης Τουρνικιώτης, κοσμήτορας της σχολής αρχιτεκτόνων του Εθνικού Μετσόβιου Πολυτεχνείου ο οποίος είναι στο εξωτερικό.

Επίσης, αναζητήθηκε το σωματείο εργαζομένων Thomas Cook, το οποίο, απ΄ ό,τι είδαμε, δεν υπάρχει.

Το λόγο έχει ο Εισηγητής της Πλειοψηφίας κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Εγώ θέλω να απευθύνω ερωτήματα στον κ. Μπαρδάνη, τα οποία έχουν να κάνουν με το εξής. Στις 5 Απριλίου του 2019 φτάνει στο ΚΕΘΕΑ το πόρισμα του τακτικού διαχειριστικού ελέγχου, από το Γενικό Λογιστήριο του Κράτους. Καταρχήν, να σας διορθώσω. Είπατε προηγουμένως, ότι το πόρισμα αυτό έχει βαθμολογία από 1 έως 5 και εσείς βαθμολογήστε με δύο, που σημαίνει σχεδόν άριστα. Το 1 είναι το άριστα, το 5 είναι ο κακός βαθμός. Θα σας διορθώσω και θα σας πω, ότι αυτό το πόρισμα βαθμολογείται από 1 έως 4 και όχι από1 έως 5, όπως είπατε. Και στο θέμα της οικονομικής διαχείρισης, τήρησης νομοθεσίας και υποχρεώσεων έχετε πάρει βαθμό 3. Δηλαδή, ένα βαθμό πριν το κατώτατο σημείο και όχι 2 που είπατε.

Μάλιστα στις παρατηρήσεις λέει ότι λειτουργεί μερικώς η οικονομική διαχείριση τήρησης νομοθεσίας, απαιτούνται ουσιαστικές βελτιώσεις και στο θέμα τήρησης κανόνων δημοσιότητας και πληροφόρησης ουσιαστικά δεν λειτουργεί. Πείτε μου σας παρακαλώ πολύ και επειδή είπατε ότι ήταν ένας μήνας που καθυστέρησαν γιατί αυτό το έχετε πάρει τον Απρίλιο του 2019. Τουλάχιστον τότε στέλνετε μετά από λίγες μέρες γιατί θέλω να είμαι ακριβής ότι το παίρνετε στα χέρια σας. Θα μου πείτε τι ενέργειες κάνατε για όλα αυτά που καταλογίζονται στη συνολική δομή του ΚΕΘΕΑ και όχι μόνο στη Θεσσαλονίκη και μιλάνε για διάφορα πράγματα. Να σας πω, Απόφαση ανάληψης υποχρέωσης μεταγενέστερη του χρόνου πραγματοποίησης της δαπάνης, δηλαδή, πρώτα γίνονταν οι δαπάνες και μετά παίρνονταν οι αποφάσεις για τις δαπάνες, τα χρηματικά εντάλματα υπογράφονται από το ίδιο όργανο και ως προς την εκκαθάριση και την εξόφληση τα χρηματικά εντάλματα δεν φέρουν ονοματεπώνυμο, μη τήρηση προβλεπόμενων διαδικασιών προμήθειας αγαθών από το ΚΕΘΕΑ, Σχήμα - Χρώμα, ελλιπή δικαιολογητικά στις δαπάνες μετακίνησης, μεγάλο ποσοστό απευθείας αναθέσεων, μη ύπαρξη προγραμμάτων προμηθειών, μη ανάρτηση του προγράμματος διαύγεια.

Δεύτερον, εσείς για πρώτη φορά παίρνετε το πόρισμα της ομάδας εργασίας για τη Θεσσαλονίκη από ότι βλέπω εδώ το Μάρτιο του 2019. Κάνετε ένα Διοικητικό Συμβούλιο το Μάρτιο και λέτε ότι είναι κάποια θέματα νομικά, τα οποία θα πρέπει να εξεταστούν από νομικό. Θέλετε να μας πείτε το Μάρτιο που ήταν ένα προ πόρισμα από την ομάδα εργασίας γιατί πράγμα ενημερωθήκατε και τι αναθέσατε στους νομικούς συμβούλους να κάνουν και να δουν σε σχέση με τη λειτουργία του ΚΕΘΕΑ «ΠΡΟΜΗΘΕΑΣ» της Θεσσαλονίκης.

Επίσης μετά το Μάρτιο του 2019 επανέρχεται το θέμα στις 19 Ιουλίου 2019. Έχετε την πλήρη έκθεση της ομάδας εργασίας και εσείς καταλογίζονται απίστευτα πράγματα. Συστηματική εμπλοκή εργαζομένων στις δραστηριότητες οριακής νομιμότητας αν όχι παράνομες συμπεριφορές, έκδοση βεβαιώσεων σε μέλη που παράτυπα εντάχθηκαν στο πρόγραμμα γιατί προφασιζόμενα πρόβλημα εξάρτησης εντάσσονταν στη θεραπευτική διαδικασία, αλλά και κυρίως η χρήση νομικών ευεργετημάτων σε μέλη του προγράμματος και αποφοίτους που δεν είχαν το δικαίωμα. Πιθανή λειτουργία παρακυκλώματος που αξιοποιούσε τα ευεργετήματα που προβλέπει ο νόμος και είναι σημαντικό. Απώλεια υπολογιστών με στοιχεία μελών. Κατάχρηση εξουσίας, κλίμα ανασφάλειας οι αποφάσεις που δεν προκύπτουν ως αποτέλεσμα, πλήρης συνολική και γενικευμένη απαξίωση θεσμών ενεργειών οργάνων και διαδικασιών. Δεν υπάρχει κανενός είδους εμπιστοσύνη στο σύστημα σε κάθε εκδοχή δραστηριότητας. Η ανάπτυξη προσωπικών σχέσεων μεταξύ του Οργανισμού, οι ερωτικές σχέσεις ανάμεσα στους εργαζόμενους μεταξύ των μελών του προσωπικού, χρήση παράνομων ουσιών από εργαζόμενους στο πρόγραμμα, οι ίδιοι άνθρωποι στελέχη και προσωπικό που για χρόνια ανέχτηκαν αυτή την κατάσταση την υπέθαλψαν. Η εικόνα των υπηρεσιών, όπως προκύπτει, απαξιώνουν το κύρος του Οργανισμού. Για παράδειγμα, η στελέχωση των υπηρεσιών στη Θεσσαλονίκη με προσωπικό ιδιαιτέρου θρησκευτικού δόγματος κ.λπ.

Η ερώτηση λοιπόν είναι, ενώ στις 19 Ιουνίου έγινε το πλήρες πόρισμα εσείς και ο Διευθυντής σας, τι καταλάβατε εσείς και τι καταλάβαμε στην αίθουσα απ' όλα αυτά και δες τε τι καταλάβατε εσείς και τι απόφαση πήρατε με τον Διευθυντής στις 19 Ιουλίου. Προέκυψε στην πρόταση που κατέληξε η ομάδα αυτή που έκανε το πόρισμα, αλλά και ο ίδιος ο Διευθυντής είναι η επείγουσα επικαιροποίηση της διοικητικής οργάνωσης και η αποσαφήνιση της δομής του προγράμματος. Δηλαδή, εκπαίδευση του προσωπικού θαρρείς και το προσωπικό ήταν ανεκπαίδευτο και συνέβησαν όλα αυτά - αξιολόγηση του οργανωσιακού κλίματος, επαναδιατύπωση του συμβολαίου δέσμευσης, στοχευμένες μετακινήσεις προσωπικού και σε άλλα συστήματα και προγράμματα με σαφή τεκμηρίωση σχεδίου και διατύπωση σκοπιμότητας, δηλαδή άλλα λόγια να αγαπιόμαστε.

Θέλω να μου πείτε δηλαδή λοιπόν στις 19 Ιουλίου που έχετε όλα αυτά τα πράγματα και εσείς λέτε κάποια άλλα πράγματα που δεν έχουν καμία σχέση με το περιεχόμενο του πορίσματος. Γιατί στις 19 Ιουλίου στις 20, 25, αυτά τα θέματα δεν καταλάβατε ότι είναι σοβαρά και έπρεπε να πάνε στον εισαγγελέα. Μετά απ' όλα αυτά εξακολουθείτε να πιστεύετε ότι ο τρόπος λειτουργίας και εκπροσώπησης και διαχείρισης της όλης κατάστασης από το Δ.Σ. είναι ο πρέπον και ο πιο σωστός ή μήπως χρειάζεται να γίνει κάτι άλλο από τη στιγμή που, όπως διαχειρίστηκε το διοικητικό συμβούλιο στο οποίο προΐστασο εσείς ήταν ένας τρόπος τελείως αναποτελεσματικός και επιλήψιμος;

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κύριος Παπαδόπουλος.

**ΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ (Εισηγητής της Μειοψηφίας)**: Θα ξεκινήσω από τα ζητήματα, τα οποία αφορούν όλες τις παρεμβάσεις που έγιναν από το Σύνδεσμο Τουριστικών Επιχειρήσεων, Ξενοδοχειακών Επιχειρήσεων, από τους εργαζόμενους και από το Εργατικό Κέντρο, για τα θέματα της αντιμετώπισης συνολικά, με την πράξη νομοθετικού περιεχομένου, αλλά και με τις ρυθμίσεις του νομοσχεδίου, για την Thomas Cook. Το ερώτημά μου σε όλους αυτούς τους φορείς είναι αν, στο σύνολο των προτάσεων που γίνονται – και την έχουμε την πρόταση την οποία έκανε και ο Σύνδεσμος Τουριστικών Επιχειρήσεων και οι άλλοι φορείς οι ξενοδοχειακοί και συνολικά οι πληγείσες επιχειρήσεις – αν λαμβάνουν υπόψη τις υποχρεώσεις των επιχειρήσεων απέναντι στους εργαζόμενους. Γιατί μπορεί να είναι σωστές και να έχουν έναν προσανατολισμό να αντιμετωπιστούν τα ζητήματα προς τις πληγείσες επιχειρήσεις. Το θέμα είναι αν τους απασχολεί και το να δοθούν λύσεις με αποδέκτες τους εργαζόμενους και το δικαίωμά τους, να μην έχουν καθυστέρηση δεδουλευμένων, να μπορούν να αντιμετωπίζονται συνολικά τα ζητήματα που βάζουν, όπως προβλήθηκαν και από το Εργατικό Κέντρο Καβάλας και να μπορούν έτσι να πείσουν ότι ενδιαφέρονται και για τις επιχειρήσεις, αλλά και για τους εργαζομένους.

Το δεύτερο ζήτημα είναι απέναντι στον Πρόεδρο της ΓΕΝΟΠ - ΔΕΗ, ο οποίος έφυγε. Είχαμε μερικά ζητήματα να τους ρωτήσουμε για το αν όλα αυτά τα ζητήματα που αφορούν τώρα την κατάργηση της δημοπρασίας για ΝΟΜΕ, αποτέλεσαν αφορμή για την Κυβέρνηση να μπορέσει να κάνει μια παρέμβαση, με την οποία, ουσιαστικά, οδηγεί σε μια πορεία ιδιωτικοποίησης της Επιχείρησης, αλλά και, από την άλλη πλευρά, μέχρι τώρα έχει ανεβάσει τα τιμολόγια και, με αυτόν τον τρόπο, έπληξε συνολικά την κοινωνία, με πρόσχημα τον τρόπο με τον οποίο γίνονταν μέχρι τώρα οι δημοπρασίες ΝΟΜΕ.

Όσο αφορά το κεντρικό πολιτικό ζήτημα που αναπτύχθηκε τώρα στη συζήτηση του πολυνομοσχεδίου, θα ήθελα να ρωτήσω όλους τους φορείς που εκπροσωπούν την κοινότητα, η οποία παρεμβαίνει στη γενική συνέλευση του ΚΕΘΕΑ, συμμετέχει και στο σχεδιασμό δράσεων και τον έλεγχο των αποφάσεων και στον τρόπο που σχετίζονται τα ζητήματα της πρόληψης, της απεξάρτησης, της επανένταξης, εάν το συμπέρασμα που έβγαλαν από την πράξη νομοθετικού περιεχομένου της Κυβέρνησης και το σχέδιο νόμου που μας έρχεται, είναι ότι πρόκειται για μια κομματική παρέμβαση της Ν.Δ., ώστε να ελέγξει τη διοίκηση. Διότι το σύνολο των ζητημάτων που ήρθαν εδώ και ως οικονομικά προβλήματα, ατασθαλίες που εντοπίστηκαν και στην ομάδα εργασίας, η οποία από τον Οκτώβριο του 2018 έχει συγκροτηθεί, μας οδηγούν στο συμπέρασμα ότι η ίδια η κοινότητα, η γενική συνέλευση, μπορούσε να αντιμετωπίσει έγκαιρα, με τη συνεργασία και της διοίκησης, τα ζητήματα όλα αυτά που μας έρχονται ως προβλήματα μη καλής διαχείρισης των οικονομικών.

Το ερώτημά μου είναι, λοιπόν, πολύ σαφές. Θα μπορούσαν όλα αυτά τα ζητήματα να αντιμετωπιστούν και μάλιστα έγκαιρα σε μια συνεδρίαση της γενικής συνέλευσης, όπου θα συζητείτο η έκθεση έγκαιρα και αυτό που μας ήρθε μόλις τώρα, ως έκθεση του Γενικού Λογιστηρίου του Κράτους, για να αντιμετωπίσουμε με σωστό τρόπο το σύνολο των ζητημάτων που θα οδηγούσαν ένα φορέα, ο οποίος έχει 36 χρόνια πείρα και έχει δώσει δείγματα γραφής του έργου.

Επισημάνθηκε από όλους, μη εξαιρουμένης και της ηγεσίας του Υπουργείου Υγείας ότι πρόκειται για ένα πολύτιμο έργο στην αντιμετώπιση των εξαρτήσεων. Συμφωνείτε με τη διαπίστωση που κάνουμε ότι αποτελεί μια παρέμβαση κομματικού ελέγχου του ΚΕΘΕΑ από τη Ν.Δ. γιατί και τα προσόντα, τα οποία έρχονται ως προσόντα του προέδρου, του αντιπροέδρου, της διοίκησης, του νέου φορέα, δεν μπορούν να οδηγήσουν στο ότι τα ζητήματα της χρηστής διαχείρισης μπορούσαν να τα αντιμετωπίσουν πολύ καλύτερα από τις διαχρονικές διοικήσεις που υπήρχαν στα ΚΕΘΕΑ. Επισημάνθηκε και το γεγονός ότι οδηγούνταν η γενική συνέλευση του ΚΕΘΕΑ σε μια γενική συνέλευση στην οποία υπήρχε πρόταση, η κυρία Ξένη Δημητρίου, η πρώην πρόεδρος του Αρείου Πάγου να προταθεί και όχι να επιλεχθεί να είναι πρόεδρος. Συγκρίνουν λοιπόν τα προσόντα της της τον πρόεδρο του και η θέα με τον κομματικά ελεγχόμενο πρόεδρο, τον οποίο διόρισε το Υπουργείο Υγείας με την πράξη νομοθετικού περιεχομένου και στη συνέχεια με την απόφαση της; Σε τι συνίσταται η διαφορετικότητα τον τρόπο αντιμετώπισης ζητημάτων όπου η χρηστή διαχείριση θα μπορούσε να συμβεί σε οποιοδήποτε φορέα; Τι εχέγγυο παρουσιάζει η νέα διοίκηση και κυρίως επισημαίνουν το γεγονός, για το οποίο υπήρξε και παρατήρηση ότι η νέα διοίκηση με τη γενική συνέλευση θα έχουν πολύ ουσιαστικό πρόβλημα, όταν όλες αυτές οι επιθέσεις έρχονται προς το σύνολο των φορέων που συμμετέχουν στη γενική συνέλευση του ΚΕΘΕΑ, μπορούμε να φανταστούμε μια αρμονική σχέση ανάμεσα στη διοίκηση και σε όλους τους φορείς που συμμετέχουν ; Με αυτά τα ερωτήματα που θέλω να κλείσω.

**ΚΩΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε τον κ. Παπαδόπουλο. Το λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ, κύριε πρόεδρε.Θα ήθελα να θέσω τέσσερα ερωτήματα στους εκπροσώπους του ΚΕΘΕΑ. Εμείς ως Κίνημα Αλλαγής έχουμε διαχωρίσει τη θέση μας απέναντι στην πράξη νομοθετικού περιεχομένου που έφερε η κυβέρνηση. Είμαστε αντίθετοι, το έχουμε δηλώσει από την πρώτη στιγμή. Αυτό που θέλουμε και είπαμε είναι να θεωρήσει αυτή η διοίκηση που διορίζεται από την κυβέρνηση ως μεταβατική σε ένα χρονικό διάστημα και μέσα σε αυτό το χρονικό διάστημα να μπορέσουν να έρθουν σε διάλογο όλοι οι φορείς και να βρεθεί μια λύση που πραγματικά και το Υπουργείο Υγείας να εκπροσωπείται και οι επιστημονικοί φορείς, ο σύλλογος εργαζομένων και οι γονείς που συμμετέχουν στη γενική συνέλευση του ΚΕΘΕΑ. Θα ήθελα την άποψη των εργαζομένων του ΚΕΘΕΑ;

Το δεύτερο ερώτημα που θέτω στον κ. Μπαρδανη και αφορά τη θέση που έχει πάρει ο κ. Ζαφειρίδης, ο οποίος σε ένα υπόμνημα που έχει στείλει λέει «ότι η μεγάλη επέκταση του ΚΕΘΕΑ προκάλεσε ένα ακόμα πρόβλημα στην δημοκρατική του λειτουργία. Ο τεράστιος όγκος των διοικητικών και οικονομικών πράξεων που δεν επιτρέπει πλέον κανέναν ουσιαστικό έλεγχο από το Δ.Σ., ενώ οι γενικές συνελεύσεις έχουν πάρει μορφή φιέστας, όπου συνωστίζονται 700 και περισσότερα άτομα άγνωστοι μεταξύ τους . Θα ήθελα να ακούσω την άποψη του επάνω σε αυτό και ποιες είναι οι προτάσεις του βελτιστοποίηση αυτών των καταστάσεων. Μια ερώτηση ακόμα, από ό,τι διάβασα στην πράξη νομοθετικού περιεχομένου δεν δίνεται με σαφήνεια εάν το προεδρικό διάταγμα που διέπει τη λειτουργία του ΚΕΘΕΑ που ορίζει το λεγόμενο συμβούλιο πολιτικής , τον λεγόμενο ΣΠΟΚ, εάν αυτό θα συνεχίσει να ισχύει ή θα ατονήσει; Για την μου δίνετε την εντύπωση ότι ο διευθυντής και γενικά το Συμβούλιο Πολιτικής δεν θα έχουν λόγο όπως είχαν στην προηγούμενη διοίκηση.

Και ένα τελευταίο. Αφορά αυτό που είπατε προηγουμένως τι έγινε όλη αυτή η ιστορία που έγινε από την πλευρά της Νέας Δημοκρατίας, ότι έπρεπε να αλλαχθεί η κυρία Ξένη Δημητρίου. Θα ήθελα να ρωτήσω το εξής. Είδα ότι στις προτάσεις για τον Αντιπρόεδρο υπήρχαν δύο υποψηφιότητες, για τον Πρόεδρο, υπήρχε μόνο μία. Εκεί, ποιος αποφασίζει για το ποιοι θα προταθούν; Δεν έπρεπε να μπουν σε μια διαδικασία να προταθούν, τρία, τέσσερα άτομα και να έχει το δικαίωμα η Γενική Συνέλευση να επιλέξει;

Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Βλέπω ότι οι Αγορητές του Κομμουνιστικού Κόμματος Ελλάδος και της «Ελληνικής Λύσης» λείπουν, οπότε θα κλείσουμε με τον Ειδικό Αγορητή του ΜέΡΑ25, κ. Κρίτωνα-Ηλία Αρσένη.

**ΚΡΙΤΩΝ-ΗΛΙΑΣ ΑΡΣΕΝΗΣ(Ειδικός Αγορητής** **του ΜέΡΑ25):** Είναι προφανές, και μέσα από τη διαβούλευση, ότι εξελίσσεται σε μια πρώτη Εξεταστική Επιτροπή της Κυβέρνησης - αυτό θα είναι το ΚΕΘΕΑ; - γι' αυτό το «άνω ποταμών» καταχρηστικό, να χρησιμοποιείς μια Π.Ν.Π. για να ελέγξεις έναν φορέα που δεν θεωρείς ότι τον έχεις στον απόλυτο έλεγχό σου, γιατί δεν προέκυψε από την Κυβέρνηση καμία αιτιολόγηση της Π.Ν.Π.. Καμία αιτιολόγηση που να δικαιολογεί πως πριν από ενάμιση μήνα, λήφθηκε αυτή η απόφαση με βάση τη νομοθεσία.

Αυτό που ερχόμαστε να συζητήσουμε εδώ πέρα είναι, από πού, με ποια βάση, η Κυβέρνηση πήρε αυτή την απόφαση….

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Επαναλαμβάνω, τις ερωτήσεις σας προς τους φορείς, όχι προς την Κυβέρνηση.

**ΚΡΙΤΩΝ-ΗΛΙΑΣ ΑΡΣΕΝΗΣ(Ειδικός Αγορητής** **του ΜέΡΑ25):** Η Εισήγηση είναι ερώτηση και προς τους φορείς.

Το μόνο που έχουμε είναι κείμενα, για τα οποία πληροφορήθηκε η Κυβέρνηση πριν από μία, δύο, τρεις μέρες.

Αυτή η κατάσταση προκαλεί μεγάλα προβλήματα και θα ήθελα πραγματικά να έχω και τη γνώμη των φορέων και ιδίως του Προέδρου του Συλλόγου των Εργαζομένων του ΚΕΘΕΑ για το ποια μπορεί να είναι η επόμενη ημέρα. Αν θα μπορέσει να λειτουργήσει το νέο σχήμα, ποιο θα είναι το κόστος για τη λειτουργία του ΚΕΘΕΑ, αν βλέπουν κίνδυνο ιδιωτικοποίησης, δηλαδή να δώσουν την απεξάρτηση σε ιδιωτικούς φορείς και ποια θα μπορούσε να είναι η λύση σε αυτά τα αδιέξοδα που έφερε παράνομα η Κυβέρνηση στο ΚΕΘΕΑ. Είναι μια ερώτηση που θα έπρεπε να απευθύνω προς την Κυβέρνηση, αλλά επειδή δεν είναι σε θέση να απαντήσει την απευθύνω σε εσάς.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει η κυρία Αθανασίου, από την ΕΛΛΗΝΙΚΗ ΛΥΣΗ.

**ΜΑΡΙΑ ΑΘΑΝΑΣΙΟΥ:** Και εμείς θα θέλαμε να κάνουμε μερικές ερωτήσεις στους αντιπροσώπους του ΚΕΘΕΑ. Δεν θα ήταν καλύτερα, έστω και προσωρινά ή και σταδιακά, η παρουσία προσώπων, διορισμένων από το Υπουργείο Υγείας, ώστε να λειτουργήσει θετικά στην αντιμετώπιση κάποιων εξαρτήσεων - και αυτή τη φορά δεν μιλάμε για τα ναρκωτικά -, χωρίς, όμως να καταργείται το αυτοδιοίκητο; Τι θα προτείνατε εσείς; Από την έκθεση που μας έφερε ο Υπουργός, φαίνονται πράξεις αντιδεοντολογικές και ίσως παράνομες. Τι πιστεύετε, φταίει, στη δυσλειτουργία του συστήματος; Πιστεύετε ότι οι καινούργιες ρυθμίσεις δεν θα βοηθούσαν στη διαπίστωση των κενών, στον έλεγχο και στις διαδικασίες;

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει ο κ. Ξανθός.

**ΑΝΔΡΕΑΣ ΞΑΝΘΟΣ:** Και εγώ θα ήθελα να κάνω μια ερώτηση, καταρχήν στους εκπροσώπους του ΚΕΘΕΑ, δηλαδή και στον κ. Μπαρδάνη και στον Πρόεδρο του Σωματείου και στον Εκπρόσωπο των Οικογενειών, εάν, πραγματικά, εκτιμούν ότι αυτή η παρέμβαση, με αυτό τον αυταρχικό και αυθαίρετο τρόπο με τον οποίο έγινε, μπορεί να έχει αρνητικές επιπτώσεις στην παρεχόμενη φροντίδα, στις υπηρεσίες, στο κλίμα συνεργασίας που πρέπει να υπάρχει στον Οργανισμό. Στη σχέση εμπιστοσύνης, ανάμεσα στους ανθρώπους, στους θεραπευτές, στους θεραπευόμενους, στις οικογένειες.

Αν, δηλαδή, δεν επηρεάζει απλώς, όπως μας λέει η κυβέρνηση, τη διοίκησή του, αλλά επηρεάζει ακριβώς τη συνολική φυσιογνωμία του φορέα. Γιατί ξέρουμε πάρα πολύ καλά, ότι το αυτοδιοίκητο ήταν στο DNA του ΚΕΘΕΑ. Αυτό, νομίζω, ότι είναι μια σημαντική εκτίμηση που πρέπει να υπάρξει, ιδιαίτερα μάλιστα, όταν, όπως είπα και προηγουμένως έχει προηγηθεί αυτές τις μέρες ακριβώς για να αιτιολογηθεί εκ των υστέρων αυτή η αυθαιρεσία, ένας δημόσιος διασυρμός, αυτού του φορέα. Δημόσιος διασυρμός! Ο οποίος πλήττει καίρια την εμπιστοσύνη και την αξιοπιστία και η εμπιστοσύνη είναι στον πυρήνα της θεραπευτικής σχέσης. Πώς, λοιπόν, μπορεί να λειτουργήσει αυτό το σύστημα μετά από αυτή τη μεθόδευση; Αυτό, αφορά τους ανθρώπους του ΚΕΘΕΑ.

Όσον αφορά τους εκπροσώπους και της «Θετικής Φωνής» και του «Προμηθέα» θα ήθελα να ρωτήσω το εξής: Σημείωσα ότι θεωρούν θετικό στοιχείο το ότι θα συμμετέχει στο νέο διορισμένο Δ.Σ., ένας άνθρωπος ο οποίος είχε στο παρελθόν σχέσεις με αυτό που λέμε τον κόσμο της εξάρτησης. Αν θεωρούν αντίστοιχα θετικό, το ότι στη διαδικασία εκλογής διοίκησης του ΚΕΘΕΑ, μαζί με τους εργαζόμενους, μαζί με τα πρώην μέλη του Δ.Σ. συμμετείχαν ισότιμα και θεραπευόμενοι του ΚΕΘΕΑ, που ήταν στην φάση της κοινωνικής επανένταξης. Αν κι αυτό ήταν μια διαδικασία ενεργού εμπλοκής των εξαρτημένων σε αυτή την εκλογή διοίκησης.

Δεύτερο να ρωτήσω, επειδή ο κ. Καλαμίτσης, έκανε μια σωστή αναφορά στο ζήτημα της ανάγκης αξιολόγησης όλων των προγραμμάτων και όλων των υπηρεσιών. Προφανώς, αυτό είναι ένα τεράστιο έλλειμμα συνολικά στο κράτος και στη δημόσια διοίκηση στη χώρα μας και φυσικά και στο σύστημα υγείας. Το ερώτημα είναι: Η αναγκαία διαδικασία και η θέσπιση μηχανισμών αξιολόγησης της ποιότητας των παρεχόμενων υπηρεσιών, συναρτάται με ένα συγκεκριμένο μοντέλο διοίκησης ή πρέπει να είναι αυτονόητη, κατά την άποψή μου, η υποχρέωση κάθε φορέα ανεξάρτητα από το εάν η διοίκησή του ορίζεται, διορίζεται, εκλέγεται κ.λπ.;

Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Ήδη έχουμε υποβάλει τις ερωτήσεις δια του κυρίου Πουλά στο ΚΕΘΕΑ, στους εργαζόμενους.

Εγώ, θα ήθελα να προσθέσω ότι εάν τώρα, μετά από όσα έχουν γίνει, σταματήσει η «άγονη» αντιπαράθεση, όπως την είπα, και αυτό αφορά πρώτα απ’ όλα το Υπουργείο το οποίο θα πρέπει να κάνει αποδεκτή την πρόταση να είναι πολιτικά μεταβατικό το Δ.Σ. και στο διάστημα που θα παραμείνει μέχρι να ολοκληρωθεί μια διαβούλευση για το πώς θα λειτουργήσει ένα νέο σύγχρονο μοντέλο με βάση την εμπειρία και την αξιολόγηση του αυτοδιοικητικού, του αυτοδιαχειριζόμενου που έχει λειτουργήσει, πώς θα έβλεπαν το 7μελές συμβούλιο να γίνει 11μελές, όπως ήταν και να προστεθεί: Εκπρόσωπος εργαζομένων, εκπρόσωπος γονέων θεραπευομένων, εκπρόσωπος ΔΕΠ Ιατρικής, εκπρόσωπος ΔΕΠ Νομικής που θα σταλούν από τα αντίστοιχα πανεπιστήμια. Αυτό ως προς το ΚΕΘΕΑ, προκειμένου η μεταβατική διοίκηση να μην είναι μόνο οι εκπρόσωποι του Υπουργείου και να κάνουμε ταυτόχρονα τον διάλογο για το πώς θέλουμε να πάμε.

Το δεύτερο θέμα για το οποίο θέλω να ρωτήσω είναι τους εκπροσώπους του ΣΕΤΕ- αν και για το υπόμνημα- θα θέλαμε να μας πουν κάποια συγκεκριμένα μέτρα μονολεκτικά που χρειάζονται ακόμα, για να πούμε ότι έχουμε τη στοιχειώδη στήριξη, και βέβαια, για τους εργαζόμενους για τις μικρές επιχειρήσεις.

Δεν περιλαμβάνονται για τις έμμεσα θιγόμενες επιχειρήσεις κάποια μέτρα; Διότι έχω πολλές διαμαρτυρίες και δεν το ξέρω, γιατί για τα ξενοδοχεία υπάρχουν. Για τα δωμάτια και τα διαμερίσματα που συνεργάζονται με ξενοδοχεία που επλήγησαν από την Thomas Cook, έχω διαμαρτυρίες ότι δεν περιλαμβάνονται στα μέτρα. Θέλω να γνωρίζω αν είναι αλήθεια.

Διότι, έχω πολλές διαμαρτυρίες. Για τα ξενοδοχεία υπάρχουν. Για τα δωμάτια και τα διαμερίσματα που συνεργάζονται με ξενοδοχεία που επλήγησαν από την Thomas Cook, έχω διαμαρτυρίες ότι δεν συμπεριλαμβάνονται στα μέτρα. Είναι ώριμο πλέον να γίνει τέσσερις μήνες για όλους τους εποχιακά εργαζόμενους. Το 4,5 μήνες επίδομα ανεργίας με τις προϋποθέσεις.

Στο θέμα που έχει να κάνει με την προστασία της πρώτης κατοικίας. Σωστές επισημάνσεις από τον εκπρόσωπο του Ε.Κ.ΠΟΙ.ΖΩ. και αυτό που θα έλεγα ποιες είναι οι συγκεκριμένες βελτιώσεις που χρειάζεται η διάταξη, η οποία φέρνει η Κυβέρνηση και αν η πρόταση την οποία έχω ήδη κάνει για παράταση ενός χρόνου της δυνατότητας με τις βελτιώσεις που θα κάνουμε, να λειτουργήσει ο 4605, ό,τι λειτουργήσει, πώς τη βλέπουν, πώς την εξετάζουν. Βέβαια, εμείς θα καταθέσουμε πρόταση να επανέλθει βελτιωμένο, βεβαίως, το σύστημα που υπήρξε πριν.

**ΔΙΟΝΥΣΙΟΣ ΑΚΤΥΠΗΣ:** Θα ήθελα να ρωτήσω τους εκπροσώπους του ΚΕΘΕΑ, πού εντοπίζουν το πρόβλημα στην αλλαγή διοίκησης; Επειδή, γενικώς και αορίστως ακούμε ότι θα δημιουργηθεί πρόβλημα και από την Αντιπολίτευση. Μέχρι στιγμής δεν έχει γίνει κάτι τέτοιο. Αντιθέτως, διαβάζοντας το νομοσχέδιο, αναβαθμίζεται ο ρόλος της γενικής συνέλευσης που πρώτα ήταν μόνο ένα όργανο, το οποίο εξέλεγε το διοικητικό συμβούλιο και το οποίο έπαιρνε αποφάσεις. Εμείς ξέραμε από τα φοιτητικά μας χρόνια ότι το ανώτατο όργανο είναι η γενική συνέλευση και εκεί θα πρέπει να παίρνονται οι αποφάσεις και εκεί θα πρέπει να καθορίζονται τα πάντα. Το διοικητικό συμβούλιο θα πρέπει να εκτελεί τις αποφάσεις της γενικής συνέλευσης.

Σήμερα εδώ έχουμε να αναβαθμίζεται η γενική συνέλευση και να μην αποφασίζει μόνο για το διοικητικό συμβούλιο. Αυτό το πράγμα δεν είναι προς τη θετική κατεύθυνση; Είναι έτσι ή μήπως κάνω λάθος; Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κ. Αμβράζης.

**ΓΕΩΡΓΙΟΣ ΑΜΒΡΑΖΗΣ (Γενικός Διευθυντής του Συνδέσμου Ελληνικών Τουριστικών Επιχειρήσεων (ΣΕΤΕ)**): Ευχαριστώ κύριε Πρόεδρε. Σε σχέση με την ερώτηση που έκανε στους φορείς του τουριστικού τομέα ο Εισηγητής της μείζονος Αντιπολίτευσης, εν σχέση με τις υποχρεώσεις για τους εργαζόμενους, είναι προφανές ότι πρέπει να δίνουμε τα δεδουλευμένα χρήματα που δικαιούνται οι εργαζόμενοι, ωστόσο αυτό το οποίο ισχύει είναι ότι σύμφωνα με μία εξαιρετική μελέτη που έκανε το Ξενοδοχειακό Επιμελητήριο Ελλάδος από τα 1193 ξενοδοχεία που επλήγησαν από την κατάρρευση του Thomas Cook, τα 1128 είναι εποχικής λειτουργίας. Ως εκ τούτου, έχουν σταματήσει τη λειτουργία τους και θα ξεκινήσουν πάλι τον Απρίλιο και μέχρι τώρα δεν έχουμε κάποιο μήνυμα ότι οφείλονται δεδουλευμένα. Μάλιστα είναι και ο εκπρόσωπος των εργαζομένων εδώ να μας πει την άποψή του.

Εν σχέση με την ερώτηση του Εισηγητή της ελάσσονος Αντιπολίτευσης, στο υπόμνημά του ο ΣΕΤΕ μιλάει για τουριστικό τομέα και τουριστικές επιχειρήσεις. Προφανώς, έχουν πληγεί πολλοί κλάδοι του τουριστικού τομέα, κυρίαρχα τα καταλύματα, τα ξενοδοχεία και ενοικιαζόμενα δωμάτια, ωστόσο και τα τουριστικά γραφεία έχουν πληγεί. Ενδεικτικά αναφέρω συμφωνίες που δεν πραγματοποιήθηκαν με τουριστικά λεωφορεία, ξεναγήσεις κ.λπ.. Είναι προφανές ότι τα όλα τα μέτρα που ζητάμε να εφαρμοστούν, θα πρέπει να διατρέχουν τον τουριστικό τομέα στο σύνολό του.

Θα ήθελα, επίσης, να επισημάνω ότι όλα αυτά τα χρόνια της κρίσης και των μνημονίων, ο τουριστικός τομέας είναι ο μόνος τομέας, ο οποίος είχε και έχει συλλογικές συμβάσεις εργασίας κλαδικές σε ισχύ και αυτό είναι κάτι που πρέπει να πιστωθεί τόσο εργαζόμενους όσο και στους εργοδότες, που κάτω από πολύ δύσκολες, αντίξοες συνθήκες με καλόπιστο και καλοπροαίρετο διάλογο κατέληξαν σε συμφωνίες και αναφέρομαι στις συλλογικές συμβάσεις εργασίας της Πανελλήνιας Ομοσπονδίας Ξενοδόχων με την ΠΟΕΙΤΕ, αλλά και τις αντίστοιχες των τουριστικών γραφείων και της Επιβατηγού Ναυτιλίας.

Σας ευχαριστώ πολύ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Και εμείς ευχαριστούμε.

Το λόγο έχει η κυρία Χριστίδου.

**ΑΓΝΗ ΧΡΙΣΤΙΔΟΥ (Διευθύντρια του Ξενοδοχειακού Επιμελητηρίου Ελλάδος):** Δεν θα είχα τίποτα να προσθέσω, να μόνο ότι το σύνολο των επιχειρήσεων που αναφερόμαστε είναι μικρού και μεσαίου μεγέθους επιχειρήσεις, οπότε συζητάμε πραγματικά για τη στήριξη αυτών των επιχειρήσεων οι οποίες έχουν μικρή δυναμικότητα, είναι χαμηλών κατηγοριών, γιατί όπως σας είπα ο Thomas Cook διέτρεχε όλες τις κατηγορίες των επιχειρήσεων, οπότε αυτό έχει ενδιαφέρον. Βέβαια στα αιτήματα, τα οποία έχουν καταθέσει όλοι οι φορείς του κλάδου, δεν ζητάνε πουθενά οποιεσδήποτε ελαφρύνσεις όσον αφορά τις ασφαλιστικές εισφορές και μάλιστα τονίζουν ότι θα χρειαστούν και προγράμματα στήριξης των θέσεων εργασίας, ιδιαίτερα για την επιμήκυνση της τουριστικής περιόδου, ώστε όλες αυτές οι εποχικές επιχειρήσεις, οι οποίες έχουν πληγεί από τον Thomas Cook να μπορούν να ξεκινήσουν πολύ νωρίτερα, έχοντας τη δυνατότητα, μέσω επιδοτήσεων, οι οποίες δίνονται από τον ΟΑΕΔ, να μπορέσουν να στηρίξουν αυτές τις θέσεις εργασίας, οι οποίες είναι τελείως απαραίτητες.

Νομίζω ότι έτσι κι αλλιώς ο ΣΕΤΕ εκπροσωπεί το σύνολο των τουριστικών επιχειρήσεων του κλάδου, οπότε πραγματικά μιλάει επ’ ονόματί τους.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε, κυρία Χριστίδου.

Ο κ. Ζωητός έχει το λόγο.

**ΝΙΚΟΣ ΖΩΗΤΟΣ (Νομικός Σύμβουλος Πανελλήνιας Ομοσπονδίας Ξενοδόχων (ΠΟΞ)):** Κύριε Πρόεδρε, με έχουν καλύψει στην ουσία ο κ. Αμβραζής και η κυρία Χριστίδου, απλά αυτό που θέλω να τονίσω και εγώ, εκπροσωπώντας την Πανελλήνια Ομοσπονδία Ξενοδόχων, είναι ότι το ενδιαφέρον για τους εργαζομένους είναι δεδομένο και αποδεικνύεται από σύμβαση που υπογράφαμε και συνεχίζουμε να υπογράφουμε ως Πανελλήνια Ομοσπονδία Ξενοδόχων, με την ΠΟΕΙΤΕ, η οποία έχει κηρυχθεί και γενικώς υποχρεωτική, οπότε διασφαλίζει τα δικαιώματα των εργαζομένων.

Αυτό που θέλω να τονίσω είναι ότι τα μέτρα που ζητάμε είναι κοινά από όλους τους εκπροσώπους του τουριστικού τομέα και αυτό που πρέπει να καταστεί εμφανές, είναι ότι δεν πρόκειται για μέτρα που θα αποκαταστήσουν τη ζημιά μας –η ζημιά είναι δεδομένη- πρόκειται για μέτρα που ζητάμε, τα οποία δεν θα αυξήσουν τη ζημιά, γιατί αυτό που ζητάμε στην ουσία, είναι να μην φορολογηθούμε για χρήματα τα οποία δεν έχουμε εισπράξει και είναι αυτονόητο ότι τα μέτρα αυτά ζητούνται για να μπορούν οι επιχειρήσεις που έχουν πληγεί από τον Thomas Cook , να είναι συνεπείς στις υποχρεώσεις τους.

Για το θέμα των εργαζομένων, επίσης να πω ότι έχουμε στείλει και πρόσφατη επιστολή στο Υπουργείο Εργασίας που ζητάμε την υιοθέτηση συγκεκριμένου προγράμματος για την επιμήκυνση της τουριστικής περιόδου οπότε νομίζω ότι σε αυτό συμφωνούμε όλοι.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Ευχαριστούμε τον κ. Ζωητό.

Ο κ. Χόντζογλου έχει το λόγο.

**ΓΕΩΡΓΙΟΣ ΧΟΝΤΖΟΓΛΟΥ (Πρόεδρος της Ομοσπονδίας Εργαζομένων Επισιτισμού και Τουρισμού):** Ευχαριστώ, κύριε Πρόεδρε. Όσον αφορά την ερώτηση που έκανε ο κ. Παπαδόπουλος από τη μεριά του ΣΥΡΙΖΑ, κύριε Παπαδόπουλε, εμείς με όσα κόμματα και με όσους φορείς έχουμε κάνει συνάντηση και με τα αρμόδια υπουργεία, έχουμε θέσει ένα σχέδιο όσον αφορά τους εργαζόμενους που θίχτηκαν από την Τόμας Κουκ και πρόσφατα, όταν μας επισκέφτηκε η Τομεάρχης Τουρισμού του ΣΥΡΙΖΑ, κυρία Νοτοπούλου, της το παραδώσαμε, έχουμε από την αρχή επισημάνει ότι δεν θα θέλαμε κανένας εργοδότης να μπει στη ρύθμιση αυτή, εάν έχει οφειλές δεδουλευμένων στο προσωπικό. Αυτό είναι ξεκάθαρο. Είναι γεγονός ότι δεν έχουμε καταγγελίες από ξενοδοχεία που συνεργάζονταν με την Τόμας Κουκ για οφειλές δεδουλευμένων. Υπήρχε μία μικρή καθυστέρηση σε ένα συγκεκριμένο ξενοδοχείο, όπου όπως ενημερωθήκαμε από τους συναδέλφους μας, εξοφλήθηκαν.

Όμως, για να δείτε ότι όλα αυτά είναι αλληλένδετα, πώς θα «κουμπώσει» –ας μου επιτραπεί η έκφραση- στην πορεία του χρόνου όλη αυτή η ιστορία. Πριν λίγο καιρό είχαμε το νομοσχέδιο «Επενδύω στην Ελλάδα», «αποεπενδύω στην εργασία», όπως το έχουμε ονομάσει εμείς, θα δείτε ότι οι εν λόγω επιχειρήσεις, εάν δεν καταφέρουν να ορθοποδήσουν, θα εξαιρεθούν από την κλαδική συλλογική σύμβαση εργασίας, από την εφαρμογή της και αν δούμε ότι είναι και πολύ μεγάλες περιοχές, τότε καταλαβαίνετε ότι πηγαίνουμε στη δημιουργία ιδιόμορφων ΑΟΖ, Αποκλειστικών Οικονομικών Ζωνών. Δεν θα εφαρμόζεται η κλαδική συλλογική σύμβαση εργασίας σε διάφορές περιοχές της χώρας είτε για οικονομικά προβλήματα είτε για άλλους λόγους, όπως π.χ. το μεταναστευτικό.

Κλείνοντας, να πω για την ερώτηση του κ. Κεγκέρογλου, η οποία είναι πάρα πολύ σωστή, γιατί η Thomas Cook δεν είναι μια επιχείρηση που είχε δραστηριότητα μόνο σε ξενοδοχεία, υπάρχουν επισιτιστικά καταστήματα, κ. Πρόεδρε, που έχουν τη φίρμα της Thomas Cook. Υπάρχουν και tour operators, που είχαν υπογράψει συμβάσεις συνεργασίας με ενοικιαζόμενα δωμάτια. Εκεί υπάρχει πρόβλημα και δεν υπάρχει καμία σχετική ρύθμιση για τους εργαζόμενους. Θα πρέπει, δηλαδή, ο εργαζόμενος που δουλεύει στο εστιατόριο που φέρει την επωνυμία Thomas Cook -που ο επισιτισμός είναι ο τομέας που βγαίνει πρωταθλητής στη μαύρη και ανασφάλιστη εργασία- να δει εάν έχουν οριστικοποιηθεί οι ΑΠΔ του εργοδότη, να δει τι ένσημα έχει μαζέψει για να πάρει το επίδομα ανεργίας και είναι λυπηρό -το επισημαίνω για άλλη μια φορά στην Επιτροπή σας – το ότι δεν υπάρχει ένας εκπρόσωπος του Υπουργείου Εργασίας εδώ. Αυτό νομίζω δεν έχει ξαναγίνει. Δεν μπορούμε να πάρουμε μια απάντηση. Προσκληθήκαμε εδώ, μεγάλη μας τιμή, αλλά δεν υπάρχει ένας άνθρωπος να μας απαντήσει σε καίρια ερωτήματα, δεν υπάρχει εκπρόσωπος του Υπουργείου Εργασίας.

 Γι' αυτό, λοιπόν, εμείς λέμε ότι έχει ωριμάσει ο καιρός και οι συνθήκες, ένα μήνα παραπάνω επιδότηση στους εποχικά ανέργους του κλάδου δεν θα εκτροχιάσει καμία οικονομία και πιστεύουμε ότι είναι κάτι το οποίο πρέπει επιτέλους να γίνει, εξηγήσαμε στην πρωτολογία μας για ποιους λόγους. Αυτά τα χρήματα δεν θα αποταμιευθούν. Τα 400 περίπου ευρώ που είναι το επίδομα ανεργίας δεν θα αποταμιευθεί από τους συναδέλφους μου, θα πέσει στις τοπικές κοινωνίες. Είναι πολύ σημαντικό να καταλάβουν όλοι οι βουλευτές απ' όλα τα κόμματα που εκλέγονται σε τουριστικές περιοχές ότι εκεί άνθρωποι οι οποίοι τους ψηφίζουν είναι έξι μήνες το χρόνο άνεργοι και προσπαθούν με έξι μήνες εργασία να συμπληρώσουν το εισόδημά τους για όλο το χρόνο. Σας ευχαριστώ πολύ.

 **ΚΩΝΣΤΑΝΤΙΝΟΣ ΒΛΑΣΗΣ (Πρόεδρος της Επιτροπής):** Ευχαριστούμε και εμείς. Το λόγο έχει ο κ. Βίκτωρας Τσιαφούτης, νομικός σύμβουλος του ΕΚΠΟΙΖΩ.

 **ΒΙΚΤΩΡΑΣ ΤΣΙΑΦΟΥΤΗΣ (Νομικός Σύμβουλος του ΕΚΠΟΙΖΩ):** Κύριε Κεγκέρογλου θα δίσταζα να βρω έστω και ένα σημείο το οποίο επιδέχεται βελτίωσης στα άρθρα 68 και επόμενα του ν. 4605/2019. Όπως ανέφερα και πριν θεωρούμε ότι αυτό το νομοθέτημα είναι από μόνο του εξαιρετικά προβληματικό. Περιορίζει την προστασία της κύριας κατοικίας σε ένα ασφυκτικά μικρό κύκλο προστατευτέων προσώπων. Από τους 180.000 οφειλέτες, για τους οποίους έκανε λόγο και η προηγούμενη κυβέρνηση και κάνει λόγο και η σημερινή κυβέρνηση, έχουμε φτάσει να έχουν υποβληθεί, ενάμιση μήνα πριν λήξει το πρόγραμμα, το τονίζω, 267 αιτήσεις. Είναι μια περίπτωση που τα στατιστικά στοιχεία μιλούν πραγματικά από μόνα τους.

 Οι λόγοι για τους οποίους δεν προχωράει από το πρόγραμμα προστασίας είναι πρώτον, ότι τα κριτήρια υπαγωγής στη ρύθμιση είναι πάρα πολλά και πολύ αυστηρά και δεύτερον, η ίδια η ουσία της προτεινόμενης ρύθμισης δεν είναι συμφέρουσα για την πλειοψηφία των οφειλετών. Για να συμφέρει κάποιον οφειλέτη να υπαχθεί σ’ αυτή τη διαδικασία θα πρέπει η κύρια κατοικία του να έχει αξία πολύ - πολύ χαμηλότερη σε σχέση με το υπόλοιπο του δανείου.

 Επαναλαμβάνω ότι η θέση μας είναι -και θα υποστηρίζαμε και τη δική σας τροπολογία- ότι θα πρέπει να επανέλθουμε στο προηγούμενο καθεστώς προστασίας της κύριας κατοικίας, το νόμο Κατσέλη. Σε κάθε περίπτωση εάν πιεζόμασταν πάρα πολύ να επισημάνουμε κάποια σημεία τα οποία επιδέχονται βελτίωσης θα λέγαμε, πρώτον, το κριτήριο του ύψους του υπολοίπου του δανείου. 130.000 και 100.000 για επιχειρηματικά δάνεια είναι εξαιρετικά χαμηλό από την εμπειρία μας. Πάρα, πάρα πολλοί οφειλέτες έχουν μείνει εκτός ρύθμισης επειδή οφείλουν 135.000 ή 140.000. Είναι απαράδεκτα μικρό το όριο. Δεύτερον, τα όρια σχετικά με τα εισοδήματα, επίσης, είναι πάρα πολύ μικρά και πολλοί οφειλέτες μένουν εκτός. Άρα ενδεχομένως μια τροποποίηση θα ήταν η αύξηση του ορίου του υπόλοιπου του στεγαστικού δανείου και η αύξηση των ορίων των εισοδημάτων κριτηρίων. Σίγουρα θα έπρεπε ο μηχανισμός αυτός να έχει μόνιμο χαρακτήρα και όχι κάθε χρόνο να κυνηγάμε την παράταση αυτής της ρύθμισης. Σε άλλα κράτη της Ε.Ε. διαμορφώνεται η κουλτούρα μόνιμων μηχανισμών προστασίας της κύριας κατοικίας. Μάλιστα στην Ελλάδα δεν υπάρχει και πολιτική προστασίας στέγης και θα πρέπει να το επισημάνουμε αυτό.

Άρα, λοιπόν, αυτά θα μπορούσαμε να πούμε ότι είναι τρία σημεία τα οποία θα επιδέχονταν ουσιαστικών βελτιώσεων. Σε κάθε περίπτωση όμως επιμένουμε στην άποψη μας ότι θα πρέπει να επανέλθουμε στο προηγούμενο καθεστώς της μόνιμης προστασίας της κύριας κατοικίας μέσω του νόμου Κατσέλη. Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Πρόεδρος της Επιτροπής):** Ευχαριστούμε και εμείς.

 Το λόγο έχει ο κ. Μπαρδάνης, πρώην Πρόεδρος του ΚΕΘΕΑ.

 **ΓΕΩΡΓΙΟΣ ΜΠΑΡΔΑΝΗΣ (Πρώην Πρόεδρος Δ.Σ. ΚΕΘΕΑ):** Κύριε Πρόεδρε, θα καταθέσω αργότερα το υπόμνημα, διότι εδώ ακούστηκαν αποσπάσματα από την Έκθεση του Γενικού Λογιστηρίου του Κράτους, πιθανόν για να δημιουργηθούν εντυπώσεις εις βάρος του ΚΕΘΕΑ. Τι θέλω να πω με αυτό; Βεβαίως, όλα τα πεδία της Έκθεσης αφορούν τα οικονομικά.

Εδώ ακούστηκε ότι στη βαθμολογία πήραμε 3. Η τελική βαθμολογία είναι 2 και επειδή ακριβώς δεν έχω μπροστά μου την Έκθεση του Γενικού Λογιστηρίου του Κράτους, για αυτό έκανα το λάθος και είπα ότι η χειρότερη είναι 5 και όχι 4. Συγνώμη, για αυτό.

 Στις 19 Ιουλίου έγινε η ενημέρωση και η κατάθεση του πορίσματος από την Επιτροπή, την οποία εμείς συστήσαμε από εργαζομένους του ΚΕΘΕΑ, την υπεύθυνη των οικονομικών υπηρεσιών, από τον υπεύθυνο της έρευνας, από τον υπεύθυνο στρατηγικού σχεδιασμού του ΚΕΘΕΑ και από έναν υπεύθυνο θεραπευτικής κοινότητας. Κατατέθηκε, λοιπόν, το πόρισμα αυτό που αφορά σε καταγγελίες, όχι σε συγκεκριμένες και πιθανόν υπάρχουν πρόσωπα που εμπλέκονται σε αυτές τις υποθέσεις και αποφασίσαμε πρώτα να γίνουν οι διοικητικές αναδιαρθρώσεις, μετά να ερευνηθεί σε βάθος, να πάρουμε και άλλα στοιχεία και να κατατεθεί στον εισαγγελέα. Ποια ήταν η απόκρυψη από μέρους του Δ.Σ. του ΚΕΘΕΑ;

Επίσης, μία ερώτηση ήταν για την επέκταση του ΚΕΘΕΑ σε όλη την Ελλάδα, η οποία δεν βοήθησε κατά τη φιλοσοφία του Φοίβου Ζαφειρίδη, που πιθανόν να έχει δίκιο, αλλά δεν αφορά καθόλου τη σημερινή ανατροπή με την Πράξη Νομοθετικού Περιεχομένου όλης της φιλοσοφίας του ΚΕΘΕΑ.

Ο Φοίβος Ζαφειρίδης, ο ιδρυτής του ΚΕΘΕΑ, πίστευε ότι «ένας μικρός οργανισμός θα μπορούσε να λειτουργεί καλύτερα» και αυτό το γράφει σε ένα άρθρο του και όχι στο υπόμνημα, το οποίο δεν μας έχει κατατεθεί.

Επίσης, άλλη ερώτηση ήταν, γιατί όχι τρεις έως τέσσερις υποψήφιοι για την προεδρία του ΚΕΘΕΑ. Η διαδικασία είναι η εξής: Το Συμβούλιο Πολιτικής του ΚΕΘΕΑ, το ΣΠΟΚ που ακούστηκε, προτείνει τους υποψηφίους, αν προτείνει έναν, έχει προτείνει έναν, αν προτείνει δύο, έχει προτείνει δύο, τρεις, τέσσερις κ.λπ.. Στην προηγούμενη εκλογική διαδικασία οι υποψήφιοι για την προεδρία ήταν δύο, ο υποφαινόμενος και ο Κώστας Αρβανίτης, ο σημερινός Ευρωβουλευτής του ΣΥΡΙΖΑ και βεβαίως, υπερίσχυσα εγώ και όχι ο Κώστας Αρβανίτης. Σε αυτή την εκλογική διαδικασία, που καταργήθηκε τις παραμονές της με την αιτιολογία του Υπουργού, σε μας τους ίδιους, ότι «να προλάβουμε τις εκλογές του ΚΕΘΕΑ», ήταν πάλι δύο οι υποψήφιοι, η κυρία Δημητρίου και ο κ. Μπέκας, ο Καθηγητής από τη Θράκη, ο οποίος απέσυρε την υποψηφιότητά του για την προεδρία και έθεσε υποψηφιότητα για την αντιπροεδρία, για αυτό υπήρξε μόνο ένας υποψήφιος.

Οι αρνητικές επιπτώσεις από διορισμένο Διοικητικό Συμβούλιο, το Διοικητικό Συμβούλιο είναι ένα με τους εργαζόμενους, είναι από τους εργαζόμενους, αλλά θα ήθελα και ο Πρόεδρος των Εργαζομένων να αναφερθεί πάνω σε αυτό και ο Πρόεδρος του Συλλόγου Οικογενειών.

Ως προς την εξωτερική αξιολόγηση, σαφέστατα το ΚΕΘΕΑ κάνει εξωτερικές αξιολογήσεις. Έχει κάνει εξωτερική αξιολόγηση στο Καποδιστριακό Πανεπιστήμιο Αθηνών και έχει βγάλει άριστα αποτελέσματα. Ακόμη και θεσμοί του εξωτερικού έχουν κάνει αξιολόγηση και ήμασταν έτοιμοι να κάνουμε νέα αξιολόγηση για την αποτελεσματικότητα του ΚΕΘΕΑ.

Τέλος, θα ήθελα να επισημάνω ότι νόμιζα ότι έρχομαι σε μια Κοινοβουλευτική Επιτροπή να απαντήσω σε ερωτήσεις και όχι, να βρεθώ κατηγορούμενος και να πρέπει να απολογούμαι. Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών):** Το λόγο έχει ο κ. Κολοκάθης.

**ΔΗΜΗΤΡΙΟΣ ΚΟΛΟΚΑΘΗΣ (Πρόεδρος Συλλόγου Εργαζομένων ΚΕΘΕΑ):** Ευχαριστώ, κύριε Πρόεδρε. Προκειμένου ο κ. Υπουργός, όσο και να αγαπάει το ΚΕΘΕΑ, να αιτιολογήσει την αλλαγή της διοίκησης για να προλάβει την κυρία Δημητρίου με Πράξη Νομοθετικού Περιεχομένου, προφανώς τώρα συζητάμε πράγματα διαφορετικά, πετάμε τη μπάλα στην εξέδρα και προσπαθούμε να αιτιολογήσουμε με διάφορους τρόπους κάτι που δεν έπρεπε ποτέ να γίνει.

Εάν μπορεί να λειτουργήσει το Δ.Σ. του ΚΕΘΕΑ με τη Γενική Συνέλευση, όχι σαφέστατα. Το διορισμένο Δ.Σ. επί της ουσίας δεν μπορεί να λειτουργήσει έτσι και αλλιώς. Είναι ένα διοικητικό συμβούλιο που είναι απονομιμοποιημένο σε όλους τους φορείς της κοινότητας του ΚΕΘΕΑ και στους εξαρτημένους και στους εργαζόμενους, δηλαδή, σε όλα τα μέλη της Γενικής Συνέλευσης. Το μόνο πράγμα που μπορώ να φανταστώ στην επόμενη σύγκλιση της Γενικής Συνέλευσης είναι να δοθούν εντολές επί της ουσίας σε ένα Διοικητικό Συμβούλιο, το οποίο, δεν είναι υπόλογο στην Γενική Συνέλευση πλέον, γιατί δεν εκλέγεται από αυτή, αλλά είναι υπόλογο στον Υπουργό που το ορίζει και μάλιστα, ορισμένου χρόνου και το ορισμένου χρόνου είναι η διάρκεια της διακυβέρνησης. Διότι, αν αλλάξει η κυβέρνηση, προφανώς θα αλλάξει και το Διοικητικό Συμβούλιο, όπως συμβαίνει παντού αλλού.

Το ΚΕΘΕΑ είχε προβλήματα; Όλοι οι υπόλοιποι φορείς που ελέγχονται ασφυκτικά με κομματικό τρόπο σε όλη την ελληνική δημόσια διοίκηση, είτε είναι ιδιωτικού δικαίου, είτε είναι δημόσιοι, δεν έχουν προβλήματα; Ας μας πουν από την κυβέρνηση, ποια είναι η κατάταξη του ΚΕΘΕΑ σε σχέση με όλους τους φορείς που ήλεγξε το Γενικό Λογιστήριο. Από τους πενήντα, είναι στους δέκα πρώτους ή στους δέκα τελευταίους; Με τον ίδιο τρόπο μπορεί ο καθένας μας να πετάει λάσπη. Με τον ίδιο τρόπο οδηγούμε τη χώρα, ενδεχομένως, στο να έχει χειρότερη δημόσια υγεία. Με τον ίδιο τρόπο αυτό, εάν δεν συνεννοηθούμε και εάν κάνουμε πράξεις, τις οποίες, για να δικαιολογήσουμε, σπιλώνουμε ή προσπαθούμε να σπιλώσουμε, είτε μέσω διαρροών σε εφημερίδες, είτε μέσω αδίκων κατηγοριών, είτε μέσω δήθεν κριτικής από την Κοινότητα επιλεκτικά, τότε έχουμε πρόβλημα και θα έχουμε χειρότερες υπηρεσίες, διότι, το μόνο που κάνουμε είναι να δημιουργούμε ρήγμα σε όλους όσους λαμβάνουν υπηρεσίες αυτή τη στιγμή από το ΚΕΘΕΑ. Μιλάμε για 3500 άτομα το χρόνο. Αν προσθέσουμε και τις οικογένειές τους και τους σημαντικούς τρίτους, είναι 7000. Το ΚΕΘΕΑ έχει δώσει υπηρεσίες σε 55.000 πολίτες, Έλληνες ή ξένους. Μήπως και αυτό είναι ένα πρόβλημα, ότι το ΚΕΘΕΑ δίνει υπηρεσίες σε πολίτες που δεν έχουν ΑΜΚΑ;

Να πω και το εξής: Άκουσα, «ένας άνθρωπος που είναι από την κοινότητα, η κυρία Λεομπίλα». Η κυρία Λεομπίλλα, δεν είναι ένας άνθρωπος από την κοινότητα. Απλώς, η κυρία Λεομπίλα ήταν υποψήφια με τη Ν.Δ., με τον κ. Μπακογιάννη. Η κυρία Λεομπίλα δούλεψε με ΕΣΠΑ στο ΚΕΘΕΑ και όταν θέλησε να ξαναδουλέψει στο ΚΕΘΕΑ, απορρίφθηκε και προσλήφθηκε άλλος. Και από τότε, υπάρχει μια συνεχής επιθετική ρητορική από την κυρία Λεομπίλλα, την οποία έχω εκθέσει και προσωπικά στην συνάντηση που έγινε με τον σύλλογο και στον κ. Κικίλια και στον κ. Πρεζεράκο, ενάντια στο μοντέλο του ΚΕΘΕΑ. Πώς θα διοικήσει η κύρια Λεομπίλλα το ΚΕΘΕΑ; Πώς θα διοικήσουν όλοι αυτοί το ΚΕΘΕΑ, όπου ας πούμε, ενδεχομένως, σε σχέση με τις εξαρτήσεις, τουλάχιστον οι μισοί στο ΚΕΘΕΑ έχουν περισσότερα, ακόμα και τυπικά προσόντα από το νέο διοικητικό συμβούλιο. Όπου, το μόνο προσόν είναι ότι, κάποια στιγμή ακούσαμε, «εντάξει, δεν είναι όλοι κομματικοί, υπάρχει και μια αριστερή». Και η απάντηση είναι, προφανώς στο ΚΕΘΕΑ υπάρχουν πάρα πολλοί δεξιοί, οι οποίοι αντιδρούν σε αυτό.

Το θέμα είναι, ότι καταστρέφουμε έναν οργανισμό. Όχι τη δουλειά τη δικιά μου, ή τη δουλειά του άλλου. Το ΚΕΘΕΑ είναι σύμβουλος στον ΟΗΕ. Θέλετε μεγαλύτερη αξιολόγηση απ' αυτό; Για να γίνει σύμβουλος στον ΟΗΕ στο EKOSOK, στο συμβούλιο κοινωνικής πολιτικής του ΟΗΕ, πέρασε μια εξαιρετικά μεγάλη διαδικασία ελέγχου, του τι κάνει και της ανεξαρτησίας του. Επικεντρώθηκαν όλοι στην ανεξαρτησία του. Τώρα, προφανώς, μπορεί κάποια ανώνυμη επιστολή να προκαλέσει την έκπτωση του ΚΕΘΕΑ, του μόνου ελληνικού οργανισμού, από τον ΟΗΕ, ως σύμβουλο οργανισμό. Ξέρουμε κανένα άλλο με διορισμένο κομματικό Δ.Σ., που να έχει πάρει τέτοια θέση στο διεθνές στερέωμα; Όχι.

Είναι προφανές, ότι είναι συνταγή διάλυσης. Είναι συνταγή διάλυσης για δύο λόγους. Πρώτον, διότι επί της ουσίας δεν πάει να βελτιώσει, πάει να ελέγξει έναν οργανισμό, ο οποίος όμως, δεν έχει στο DNA του τον έλεγχο και την υποταγή, γι' αυτό και βγάζει τέτοια πορίσματα. Γιατί, οι εργαζόμενοι του ποτέ δεν φοβήθηκαν να πουν στην διεύθυνση του, ότι, αυτό ή εκείνο είναι λάθος και ότι αυτό που κάνουν αυτοί εκεί είναι λάθος. Τώρα, μήπως θα πρέπει να φοβούνται, όπως οι υπόλοιποι εργαζόμενοι, εάν θα δυσαρεστήσουν την κομματική και όχι τον έλεγχο του δημοσίου, την κομματική. Έχουν ξεχάσει να πουν, ότι εδώ και πλέον δέκα χρόνια ορίζονται από το δημόσιο, εξ οφίτσιο μέλη, στο διοικητικό συμβούλιο του ΚΕΘΕΑ.

Δεν έχουμε να κάνουμε με μια κανονική κατάσταση. Έχουμε να κάνουμε με μια κρίση, που προκλήθηκε από τη βιασύνη μιας κυβέρνησης και ενός υπουργού τον οποίον πιστεύω, το αγαπάει το ΚΕΘΕΑ. Δεν θεωρώ ότι δεν το αγαπάει το ΚΕΘΕΑ. Αλλά εδώ, έπρεπε να κάνουμε κάτι, το κάναμε, με το χειρότερο δυνατό τρόπο, στον χειρότερο δυνατό χρόνο. Και τώρα, προσπαθούμε να το λύσουμε.

Εμείς, ως εργαζόμενοι λέμε το εξής: Να το λύσουμε, κύριοι βουλευτές. Αυτό που κάνει η κυβέρνηση όμως, το έκανε και χθες, το έκανε και σήμερα, σε σημείο που, συναισθηματικά, να φορτίζει, είναι, ότι δεν προσπαθεί να το λύσει. Προσπαθεί να βγει και από πάνω και να πει, ότι τα έκανε καλά, διαστρέφοντας επί της ουσίας αυτό που εμείς κάναμε. Εμείς το κάναμε καλά. Η δική μας επιτροπή ήτανε που έβγαλε αυτό το πόρισμα. Γιατί, γράφει ΚΕΘΕΑ επάνω.

Αν μου δείξετε πόσες ΕΔΕ βγάζουν αντίστοιχα πορίσματα για σημαντικότερα πράγματα, πολύ ευχαρίστως να δεχθώ οτιδήποτε. Εδώ όμως καλείται το ΚΕΘΕΑ να αποδείξει ενώ η Κυβέρνηση θα έπρεπε να απολογηθεί για ποιο λόγο φέρνει πράξη νομοθετικού περιεχομένου, για να αλλάξει έναν Οργανισμό, διότι προφανώς το δημόσιο συμφέρον διακυβευόταν από το πόσο αρεστός ήταν ο Πρόεδρος ο οποίος θα γινόταν. Δηλαδή ο κ. Μαρκής που ήταν Εισαγγελέας στη δίκη της 17 Νοέμβρη και τόσα χρόνια είναι στο ΚΕΘΕΑ, ήταν βολικότερο; Τότε συγχωρείται κάναμε λάθος. Οφείλουμε να ζητήσουμε ταπεινά συγνώμη, από λάθος μας δεν σκεφτήκαμε καλά τι Πρόεδρο θέλαμε να βάλουμε.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κύριος Παπαγιαννόπουλος.

**ΟΡΕΣΤΗΣ ΠΑΠΑΓΙΑΝΝΟΠΟΥΛΟΣ (Γενικός Γραμματέας του Δ.Σ. του Εθνικού Συμβουλίου κατά των Ναρκωτικών (ΕΣΥΝ))**: Καταρχάς θα συμφωνήσουμε με τον Πρόεδρο των Εργαζομένων, αλλά πολύ συγκεκριμένα εμείς έχουμε να πούμε ένα πράγμα ότι επί της ουσίας δεν μπορούμε αυτή τη στιγμή να μιλάμε για ένα πρόγραμμα το οποίο η παγκόσμια κλίμακα, έχει φοβερές πρωτοτυπίες. Δεν μιλάμε για στολίδι του τόπου, όπως είπε ο κύριος Κολοκάθης, μιλάμε για ένα πρόγραμμα το οποίο επί της ουσίας έχει παγκόσμια πρωτοτυπία και θέλω να απαντήσω σε κάποια άλλα ζητήματα που μπήκαν για τη διπλή διάγνωση. Καταρχάς είναι ένα πρόγραμμα το οποίο έχει προσπαθήσει με πολύ μεγάλες δυσκολίες να συνδυάσει όλα εκείνα τα απαραίτητα στοιχεία τα οποία μπορούν να μπουν στο κομμάτι της θεραπείας, ακόμη και μέχρι πριν λίγο καιρό το κομμάτι της ασφαλούς χρήσης. Η μόνη διαφορά ήταν ότι δεν το ξέκοψε από το γενικό σύνολο που σημαίνει μείωση των αιτίων χρήσης δηλαδή ολοκληρωμένη θεραπεία σε αυτή την περίπτωση. Αν θυμάμαι καλά, ότι το συγκεκριμένο πρόγραμμα ήταν κάπου στην Χαλκοκονδύλη.

Επίσης θέλουμε να αναφέρουμε ότι πέρα από το ότι αυτή τη στιγμή χτυπιέται πραγματικά ο χαρακτήρας του ΚΕΘΕΑ ως τέτοιο πρόγραμμα, υπάρχει διαχρονικό χτύπημα. Τα κέντρα διπλής διάγνωσης που ανέφεραν πριν συνάδελφοι, επίσης παγκόσμια πρωτοτυπία στην Ελλάδα, ακριβώς επειδή ήταν προγράμματα του ΕΣΠΑ ήταν προγράμματα τα οποία διήρκησαν δύο και τρία χρόνια. Υπάρχει διαχρονική συλλογική ευθύνη όλων των κυβερνήσεων . Αυτή τη στιγμή ο χαρακτήρας του ΚΕΘΕΑ χτυπιέται ακόμα και από αυτό που λέμε αθώωση της κάνναβης ακόμα και αυτό που λέμε ΧΕΧ. Χρειάζεται να βασιστεί επάνω του ένας ολόκληρος φορέας, ο οποίος θα καλύπτει την πρόληψη, απεξάρτηση, θεραπεία και επανένταξη, βασισμένο πάνω σε αυτό και όχι σε αυτό το παραμύθι το οποίο αυτή τη στιγμή λέγεται κλασική συντήρηση της βλάβης, δηλαδή μείωση της βλάβης πάνω σε αυτό το οποίο δεν το υποτιμούμε, αλλά δεν θέλουμε να μπει κύριο και αυτό το οποίο λέγεται δουλειά με υποκατάστατα. Οτιδήποτε αλλοιώνει αυτό το χαρακτήρα προφανώς δεν πρέπει να ψηφιστεί από κανένα εδώ και αν θέλουμε να το δούμε λίγο απλά οι περισσότεροι φορείς έχουν πει ενάντια στη νέα ΠΝΠ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κ. Καλαμίτσης.

**ΓΕΩΡΓΙΟΣ ΚΑΛΑΜΙΤΣΗΣ (Πρόεδρος του Συλλόγου Ασθενών «Προμηθέας»)**: Καταρχάς ευχαριστώ πάρα πολύ για τις ερωτήσεις κύριε Ξανθέ. Σχετικά με την πρώτη ερώτηση, αν πιστεύω ότι πρέπει να υπάρχει κάποιος από τους εκπροσώπους των ληπτών υπηρεσιών υγείας μέσα στο Διοικητικό Συμβούλιο. Φυσικά και συμφωνώ και θα πρότεινα όχι μόνο εκπρόσωπος των ανθρώπων που έχουν λάβει τις υπηρεσίες του ΚΕΘΕΑ θα έπρεπε να είναι στο ΔΣ αλλά και εκπρόσωπος των εργαζομένων. Μόνο έτσι μπορεί να διασφαλιστεί η σωστή λειτουργία του οργανισμού. Δεν γίνεται αλλιώς. Αυτοί που λαμβάνουν υπηρεσίες να μείνουν εκτός των αποφάσεων της λειτουργίας του Οργανισμού και σας ευχαριστώ πάρα πολύ γι' αυτό. Σχετικά με το θέμα της αξιολόγησης, ευχαριστώ πάρα πολύ και γι' αυτό το βήμα που μου δίνετε να εξηγήσω τι εννοώ με την έννοια αξιολόγηση φαίνεται ότι μιλάμε την ίδια γλώσσα.

Όταν μιλάμε για αξιολόγηση υπηρεσιών υγείας ή αξιολόγηση της απεξάρτησης, αυτό δεν αφορά μόνο το ΚΕΘΕΑ. Με αφορμή το ΚΕΘΕΑ τοποθετήθηκα και είπα για αξιολόγηση. Στο Ελληνικό Δημόσιο δίνουμε κάποια εκατομμύρια ευρώ ετησίως για την απεξάρτηση και καλώς τα δίνουμε και μπορεί και έχει ο Έλληνας πολίτης στη διάθεση του δωρεάν απρόσκοπτη πρόσβαση στα προγράμματα αυτά. Είναι σημαντικό, όμως, να τα αξιολογήσουμε σε σχέση με το κόστος, την αποτελεσματικότητα και τη σχέση κόστους και αποτελεσματικότητας.

Αυτό συμβαίνει σε όλες τις υπηρεσίες υγείας. Αυτό πρέπει να γίνεται με ένα εξωτερικό οργανισμό, με δύο εξωτερικούς οργανισμούς. Έχουμε την Εθνική Σχολή Δημόσιας Υγείας και τα πανεπιστήμια και πρέπει να δούμε πόσο πληρώνουμε ετησίως για κάθε έναν άνθρωπο που μένει στην τελική και σώζει τη ζωή του. Είναι σημαντικό. Όπως το βλέπουμε για κάποιον ο οποίος θεραπεύεται από τον καρκίνο, έτσι πρέπει να το δούμε για κάποιον που μένει και σταματάει τις ουσίες. Αυτό ήταν η αξιολόγηση και τίποτα παραπάνω και αυτή η αξιολόγηση μπορεί να γίνει αξιοκρατικά και θα βοηθήσει πάρα πολύ το ΚΕΘΕΑ αυτό το πράγμα, μόνο αν γίνει από εξωτερικό φορέα, όπως γίνεται παντού.

Ο πρώην Υπουργός Υγείας είναι σε αυτήν την αίθουσα και ο ίδιος έχει συστήσει επιτροπές που αξιολογούν τα πάντα στην υγεία. Προσπάθησε, τέλος πάντων, να φτιάξει τέτοιου είδους επιτροπές. Δε γίνεται να έχουμε δύο μέτρα και δύο σταθμά και αν αποδειχθεί από αυτά τα αποτελέσματα, ενδεχομένως, των επιτροπών που θα αξιολογήσουν ότι χρειάζονται περισσότερα κονδύλια για την απεξάρτηση, καλώς να τα πάρει. Δεν θα υπάρξει άνθρωπος να τα αρνηθεί. Ευχαριστώ.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**: Το λόγο έχει ο κ. Ατζέμης.

**ΜΑΡΙΟΣ ΑΤΖΕΜΗΣ (Εκπρόσωπος του Συλλόγου Οροθετικών Ελλάδος «Θετική Φωνή»)**: Κύριε Ξανθέ, θέλω να σας ευχαριστήσω, γιατί είστε από τους πολύ λίγους ανθρώπους που μου κάνετε την τιμή να μου απευθυνθείτε προσωπικά. Σε όλο αυτόν το δημόσιο διάλογο στα μέσα κοινωνικής δικτύωσης, επειδή έχω το παρελθόν που έχω και επειδή έχω τη θέση που έχω, οι περισσότεροι άνθρωποι απαξιούν να μας απευθύνουν το λόγο σαν πρώην ή σαν ενεργούς χρήστες. Θυμάμαι πολύ καλά, επίσης, ότι μας είχατε δεχθεί στο γραφείο σας όσο ήσασταν Υπουργός και είχαμε ένα πάρα πολύ εποικοδομητικό διάλογο. Εντυπωσιακό για Υπουργό Υγείας μέχρι τότε, με τις δικές μου παραστάσεις ως εργαζόμενος σε σύλλογο ασθενών.

Αυτό που αναφέρατε είναι για μένα η πεμπτουσία της απεξάρτησης και της χειραφέτησης κάθε ανθρώπου, το να συμμετέχουν οι ίδιοι άνθρωποι σε αυτές τις διαδικασίες. Έτσι όπως βίωσα ή βιώνω εγώ την εξάρτηση, ενδέχεται να είναι μια διαδικασία ακραίας εξατομίκευσης. Οι συλλογικές δράσεις και η νοηματοδότηση συλλογικών πραγμάτων, είναι που σώζει και δίνει νόημα στους ανθρώπους.

Επίσης, επειδή μου γράφουν διάφοροι άνθρωποι γιατί δεν τοποθετήθηκα ακριβώς και σαφέστατα πάνω στην πράξη νομοθετικού περιεχομένου, θέλω να πω ότι, ακριβώς επειδή προερχόμαστε από μια καταστιγματισμένη και πολλαπλά αποκλεισμένη κοινότητα, βρίσκουμε την ευκαιρία, ενώ άλλοι μπορούν να πουν κάποια πράγματα, να πούμε και εμείς τις δικές μας ανάγκες και να τονίσουμε το γεγονός ότι η όποια πολιτική πρέπει να κτίζεται όταν ακούγονται οι ανάγκες των ληπτών υγείας, των άμεσα θιγομένων. Δεν ξέρω αν σας κάλυψα με την απάντησή μου και σας ευχαριστώ και πάλι.

**ΚΩΝΣΤΑΝΤΙΝΟΣ ΒΛΑΣΗΣ (Προεδρεύων των Επιτροπών)**:Ολοκληρώθηκε ηδεύτερη συνεδρίαση των Διαρκών Επιτροπών Οικονομικών και Κοινωνικών Υποθέσεων, ακρόαση εξωκοινοβουλευτικών προσώπων. Η τρίτη συνεδρίαση, η κατά άρθρο συζήτηση, έχει οριστεί για σήμερα στις 16.30΄ πάλι εδώ στην Αίθουσα Γερουσίας.

Στο σημείο αυτό έγινε η γ΄ ανάγνωση του καταλόγου των μελών των Επιτροπών.

Από την Διαρκή Επιτροπών Οικονομικών Υποθέσεων παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Τσαμπίκα (Μίκα) Ιατρίδη, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Μιχαήλ Κατρίνης, Βασίλειος Βιλιάρδος και Κρίτων – Ηλίας Αρσένης.

Από την Διαρκή Επιτροπών Κοινωνικών Υποθέσεων παρόντες ήταν οι βουλευτές κ.κ. Ακτύπης Διονύσιος, Βλάσης Κωνσταντίνος, Βρυζίδου Παρασκευή, Λιάκος Ευάγγελος, Λιούπης Αθανάσιος, Μαρκόπουλος Δημήτριος, Πλέυρης Αθανάσιος (Θάνος), Πνευματικός Σπυρίδων, Τσαβδαρίδης Λάζαρος, Χρυσομάλλης Μιλτιάδης, Αβραμάκης Ελευθέριος, Καρασαρλίδου Ευφροσύνη (Φρόσω), Ξανθός Ανδρέας, Φωτίου Θεανώ, Κεγκέρογλου Βασίλειος, Πουλάς Ανδρέας, Αθανασίου Μαρία και Ασημακοπούλου Σοφία – Χάιδω.

 Τέλος και περί ώρα 15.40΄ λύθηκε η συνεδρίαση.

 **ΚΩΝΣΤΑΝΤΙΝΟΣ ΒΛΑΣΗΣ**

 **ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**